
Sunkus šarvuotas žirgas, greitėdamas su kiek- 
vienu šuoliu, dundėjo tiesiai į ąžuolinį skydą atstačiusį 
plačiapetį pagonį. Rudolias jojo pasilenkęs į prie- 
kį, priglaudęs ietį prie šarvuoto žirgo kaklo. Raite- 
lis, žirgas ir priekyje jų lekiantis ieties smaigalys 
tapo vienu kūnu. O prieš artėjančią ietį, tarsi ir pats 
būtų iškaltas iš to paties ąžuolo, kaip ir jo geleži- 
mi kaustytas skydas, įsiręžęs stovėjo galiūnas 
žemaitis. Susidūrimas buvo neišvengiamas... 

Smūgį žiūrovai jauste pajuto, tarsi po jų kojomis 
būtų sudrebėjusi žemė. Trenksmas susiliejo su sky- 
lančio ąžuolo ir lūžtančio plieno garsais. Dundėjo žirgo 
kanopos, skriejo į šalis sutrupintos ieties šipuliai. 
Didijį pagonį smūgis bloškė atbulą, jis susverdėjo, 
bet atsistūmė trumpakočiu kirviu į žemę ir nepar- 
griuvo. Tačiau kairėje rankoje laikomas skydas buvo 
perskeltas pusiau, ir jam besistojant likusi dides- 
nioji skydo dalis išslydo ir trenkėsi į žemę. Kairioji 
galiūno ranka nusviro. Atrodė, jog jis jos nebeval- 
do. 

Riteris Rudolfas nujojo iki priešingo aikštės krašto 
ir apgręžė žirgą. Jis pakraipė galvą, pro šalmo plyšį 
įvertindamas padėtį. Galiūnas pagonis pasitraukė 
atbulas beveik iki aikštės vidurio. Skilęs skydas ir 
ieties šipuliai liko susidūrimo vietoje. Plati kairioji 
rankovė buvo perplyšusi, ir galėjai matyti, kaip sun- 
kiasi kraujas. Jis varvėjo nuo sulenktų rankos pirštų 
ant žemės. Jei ir ne sulaužyta, ranka buvo sužeis- 
ta. Dešiniąja jis laikė nuleistą kovos kirvį. 

Riteris Rudolfas paragino pentinais žirgą... 

1 
Ordino pasiuntiniai 


aubaras patraukė savo plačiais pečiais ir giliai atsi- 
duso. Jis pažvelgė į miško pakraštyje virš kitų savo 
sesių iškilusią augalotą pušį, kurios viršūnėje, įsi- 
spraudusi tarp vienos padžiūvusios ir kitos dar Ža- 
liuojančios šakos, kantriai tūnojo Junda. Vos tik grįžęs 
iš pavojingos kelionės Polockan, Zervis išvyko pas Uvį į Psko- 
vą, tad jau antrą dieną kelią teko stebėti jam su Junda. Todėl 
į senąją pušį, iš kurios viršūnės galėjai apžvelgti beveik visą 
mylią per krūmais apžėlusią laukymę besidriekiančio kelio, teko 
kabarotis Jundai. 

Daubaras, kaip ir priderėjo vyresniajam broliui, pasisiūlė ją 
pavaduoti. Vargais negalais įsiropštė į pušį iki tos vietos, kur 
jau buvo galima kopti nuo vienos šakos į kitą, tačiau iki pat 
viršūnės, iš kur galėjai žvelgti iki gretimo miško pakraščio, įkop- 
ti nesisekė. Įkopti būtų ir įkopęs, tačiau sausoji šaka pradėjo 
taip gailiai girgždėti, kad teko nusileisti žemiau. Iš ten, supran- 
tama, ne tiek toli matėsi. 

- Lipk žemyn, - šūktelėjo tuomet iš apačios Junda. - Kol iš 
ten pamatysi, bus per vėlu. 

- Nieko baisaus... Pasistiebiu ir matau... - Daubaras pasi- 
stiebė, ir pušis vėl grėsmingai sugirgždėjo. 

- Lipk žemyn, pasakiau! - įsakmiai pakartojo Junda. - Dar 
man visą pušį nulauši. 

Nors ir būdama dvejais metais jaunesnė už brolį, Junda daug 
kuo priminė motiną Medeiną. O Medeinos klausė visi, įskai- 
tant ir tėvą Žybartą. Todėl Daubaras pakluso jos griežtam balsui 
ir, vargais negalais nusliuogęs žemyn, sunkiai dribtelėjo žemėn. 
Lengvas vėjelis nučiuožė medžių viršūnėmis, ir pušies šakos 
sulingavo. 

- Matai, ir pušis dėkoja, kad nulipai... - Junda, pasipusčiusi 
delnus, jau vikriai kopė į viršų. - Patenkinta, kad tokio drim- 
bos atsikratė. 

- Ką čia tauzyji, - numykė Daubaras, pažvelgdamas į viršų. 
- Ugi tai vėjas, nieko kito... 

Jis patrynė plačius delnus, atsisėdo ant žemės ir patogiai at- 


sirėmė į pušies kamieną. Žinia, apačioje laukti buvo kur kas 
maloniau, tik kartkartėmis tekdavo braukyti nuo kojų skruz- 
dėles, ieškančias plyšelio jo odinėse kelnėse. 

- Rado mat ką tauzyti... Pušis patenkinta... O pati tai jau 
nieko nesveria. Plunksnelė atsirado, - murmėjo sau panosėje. 

- Plunksnelė gal ir ne, bet ir ne stumbras! - Junda jį vis dėl- 
to išgirdo, nors jau buvo įkopusi beveik į pačią viršūnę. - Bet 
dabar tyliau... Dabok miško pakraštį. 

- Et, - numojo Daubaras. Stumbru jį ir motina kartais pa- 
vadindavo. Bet sakydavo tai su pasididžiavimu, patapšnodama 
jo plačius pečius. Vieni jį vadino stumbru, kiti lokiu, o brolis 
Uvis - dažniausiai Griaumedžiu. Vis dėl jo ūgio, pečių platu- 
mo ir jėgos. Daubaras pasišaipymus priimdavo geraširdiškai. 
Pats žinojo: davė jam dievai jėgos ir dribtelėjo. Nepagailėjo 
trijų vyrų galybės. Tačiau nebuvo čia ko per daug didžiuotis. 
Dievai duoda, dievai ir atima. 

- Dabok pakrūmes, kad tave Pykuolis... - burbtelėjo dar ty- 
liau, ne tiek saugodamasis Jundos, kiek prisiminęs, kad dievų, 
tuo labiau piktesnių, garsiai minėti neverta. Nežinai, ką prisi- 
šauksi, ypač svetimuose miškuose. Todėl Junda, įkopusi į pa- 
čią viršūnę, taip akylai ir stebėjo apylinkes, kad pro juos ir pe- 
lė neprasmuktų. Junda turėjo akis ne prastesnes negu medžiok- 
linio sakalo ir iš šimto žingsnių, nusitaikiusi savo kryžlankiu, 
galėjo į musę pataikyti. Bet tai - irgi dievų dovana. 

Daubaras nekantriai barbeno į išsikišusią pušies šaknį, kita 
ranka gainiodamas įkyrias, vis lendančias prie kojų čiurnų skruz- 
dėles. “Šit tau ir darbas, brolau... - mąstė sau. - Skruzdėlės 
ganyti... Ir kažkokią pušį saugoti... O pušis, negana to, dar ir 
nepatenkinta, kaip Junda sako... O tuo tarpu Vykintas, ko ge- 
ro, žygį į Mozūrus ruošia, vyrus renka...“ 

Ne viename žygyje Daubaras jau buvo dalyvavęs, ir visi vertino 
jo plačius pečius ir sunkią ranką. Tačiau šį kartą jį brolis Uvis 
įkalbėjo keliauti į tolimą Pskovo kraštą ir pabandyti sutruk- 
dyti ruošiamą sandėrį tarp Ordino ir Didžiojo Naugardo. Kad 
šis reikalas svarbus, Daubaras gana greitai suprato. Tiesa, jam 


nepatiko, kad pradžią davė tas išsišokėlis Mindaugas. “Bet 
juk ne dėl Mindaugo tavęs prašau, Griaumedi, - kalbino jį 
Uvis. - Dėl vieno Mindaugo tai ir aš nejočiau. Čia dėlei vis- 
ko mums svarbiausio. Dėl Ventės ir Žemaičių krašto. Jei su- 
siuostys Ordinas ir Didysis Naugardas... Pagalvok tik, kas ta- 
da nutiks..." | 

Nutiks nelabai geri dalykai, Daubaras puikiai tai suvokė. To- 
dėl ir prisidėjo. Tačiau kol kas per visas tris savaites jie nieko 
kito neveikia, tik tą kelią iš Izborsko į Pskovą daboja. Belaukdamas 
tų Ordino pasiuntinių, net pasiusti gali iš nuobodulio. Zuja vi- 
sokie rusų kaimiečiai tuo keliu, prakeliauja vienas kitas boja- 
rinas, pradarda su palyda pirklys iš Naugardo ar Vitebsko, o 
tų vokiečių kaip nėr, taip nėr. Tiesa, prieš savaitę pasitaikė 
tokie du, kurie dėjosi esą vyno pirkliai. O iš tikrųjų jie buvo 
Kuoknesės komtūro Haseldorfo pasiuntiniai. Nepavyko, rupū- 
žėms, prasmukti nepastebėtiems. Teko juos mažumėlę aplam- 
dyti, ir tai šiek tiek paįvairino gyvenimą.* Tačiau po to vėl vi- 
są ilgą savaitėlę - jokios prošvaistės. Maknoja tuo pažliugusiu 
keliu rusai iš Izborsko į Pskovą ir, ko gero, vos apsisukę, cim- 
pina atgalios. Iš tolo žvelgiant, jie tokie panašūs, kad Dauba- 
ras vis dažniau pagalvoja, jog čia tie patys pirmyn ir atgal ty- 
čia zuja. Gerai dar, kad lietus užvakar liovėsi ir kad vakar pa- 
sisekė neblogą stirniną sumedžioti. Tai prisiminęs, Daubaras 
pažvelgė į 1lgėjančius šešėlius. 

- Klausyk, gal nekamuok ir tu jau tos vargšės pušies, - šūk- 
telėjo jis, užvertęs galvą. - Ar ne laikas namolia? Kas taip vė- 
lai ir plūksis į tą Pskovą? 

- Ramiau, - perspėjo jį Junda. - Kažkokie du vyrai kaip sy- 
kis išėjo į laukymę. 

Ji nutilo ir įdėmiai žvelgė į vakarus. 

- Na, gerai... Išėjo... - nutraukė tylą Daubaras. - Tam ir ke- 
lias, kad Žmonės eitų. O mums jau pats laikas atgalios... 

- Tyliau! Jiedu ten stovi ir kažko dairosi... 

- Et... Didelio čia daikto, kad du ruskiai pamiškėje bindzi- 


* Apie tuos netikrus vyno pirklius skaitykite apysakoje “Polocko ranka". 

nėja. Matyt, žiūri, kur kokios vakarienės prasimanyti. Žinai, 
neblogai būtų ir mudviem ko nors užkrimsti. 

Daubaras nutilo, pajutęs, kad skrandis ne juokais užkurkė. 
Prieš akis šmėkštelėjo vakar vakare iškepto jauno stirnino kulšis. 
Vieną kulšį jie sukirto, bet antroji liko. Pakabino ją po gegnė- 
mis šalia dūmų angos. Daubarui pasivaideno, kad jis užuodžia 
keptos stirnienos kvapą. 

- Junda, tegul tie ruskiai sau Žinosi... - nurijo seilę jis. - O 
man jau grobas grobą ryja. 

- Cit... Jie tikrai kažko žvalgosi... Dabar išsiskyrė. Vienas 
eina į pietus, kitas - labiau į mūsų pusę... - prislopintu balsu 
pasakojo Junda. - Eina pamiške. Ir Žinai, jie, ko gero, visai ne 
rusai... Bent jau ne pskoviečiai... 

- Vokiečiai? - užmiršęs alkį, pašoko nuo žemės Daubaras. 

- Gal... Gal ne. Tas vienas, kur eina į pietus, panašus į teu- 
toną. 

Daubaras pažvelgė į tą pusę, kur ranka parodė Junda, bet 
iš pušies papėdės matėsi tik kylanti kalva. Kito miško pakraš- 
tys prasidėjo už geros mylios. 

- Ko jam ten prireikė? - Jis prislopino balsą. 

Junda dar pasistiebė ir įtempusi akis žvelgė vakarų pusėn. 

- Atrodytų, tarsi kažko ieško. Vis dairosi... O tas, kuris ei- 
na į pietus, tikrai gali būti teutonas. 

- Ugi biesas, - sunerimo Daubaras. - Jei nuo laukymės pa- 
suks į rytus, gali netyčia pataikyti į mūsų lūšneles. Negi į tą 
pusę šiaušia? 

- Atrodo, kad į tą... - Šaka, ant kurios pasistiebusi stovėjo 
Junda, pavojingai susiūbavo, ir ji nusileido mažumėlę žemiau. 
- Jis jau už kalvos. Nebematau... 

- Ar greit ėjo? 

- Ne. Sakiau juk, kad dairydamasis. Kažko lyg ieško. 

- Na, kad jis surūgtų, - burbtelėjo Daubaras. Jam pasivai- 
deno, kad tas prakeiktas teutonas, ko gero, ieško kaip tik jų 
lūšnelių, o aptikęs būtinai pirmiausia griebs po gegnėm paka- 
bintą, taip gražiai paskrudintą stirnos kulšį. To tai niekaip ne- 

buvo galima leisti. Daubaras giliai atsikvėpė ir apsisprendė: - 
Ugi, paklausyk! Uvis sakė, kad nė vieno menkiausio vokietu- 
ko negalim praleisti... Tai aš bėgu aplenkti jį pamiške. 

Kad vokiečių negalima praleisti, buvo neabejotina teisybė, 
tačiau Uvis taipogi buvo prigrasinęs jiems jokiu būdu neišsi- 
skirti. Tačiau Junda tūnojo aukštai medyje. Be to, ji puikiau- 
siai gebėjo ir pati apsiginti. 

- Tai aš bėgu... Gerai? 

- Iylėk, sakiau. 

- Kaip sau nori... Tu stebėk tą kitą vokietį, o aš bėgu, - šūktelėjo 
per petį Daubaras ir nėrė į tankmę. 

Nepaisant ūgio ir svorio, Daubaras gebėjo judėti stebėtinai 
vikriai, todėl netrukus lengva ristele gerai pažįstamu mišku jau 
skuodė pietryčių link. Šitaip jis galėjo užbėgti už akių tam į 
laukymės pakraštį nuėjusiam nepažįstamajam ir patikrinti, kas 
jis per paukštis. Jei ir nepavyktų, tai bent atkirstų kelią į lūš- 
neles, tapusias jų prieglauda. 

Junda dar spėjo pamatyti, kaip platūs brolio pečiai šmėkš- 
telėjo tarp šaltekšnio krūmų, dar spėjo išgirsti pirmuosius jo 
žingsnius, bet netrukus įsivyravo tyla. Ji atsigręžė į laukymę, 
ieškodama akimis to antrojo vyro. Surado jį gana greitai. Jis 
jau pasiekė nedidelę aukštumėlę, kurioje iš žolės kyšojo ak- 
menys - sudegusių trobesių pamatai. Pasilypėjęs ant didžiau- 
sio akmens, vyras įdėmiai žvalgėsi, ir Jundai net pasivaideno, 
kad akimirką jo žvilgsnis stabtelėjo prie virš kitų medžių išsi- 
šovusios pušies, į kurią ji buvo įkopusi. Tačiau, žinoma, iš ten 
pro pušies šakų ir spyglių dangą jis jos nepamatytų. Apsižval- 
gęs vyras atsisuko į mišką, iš kurio buvo išėjęs. Kurį laiką, tarsi 
kažką svarstydamas, dar stovėjo ant akmens, po to pasistiebė 
ir pamojo ranka. 

Pamojo... Kam? 

Junda prigludo prie pušies kamieno. Tai, ką ji netrukus pa- 
matė, privertė stipriau suplakti jos širdį. Kitoje laukymės pu- 
sėje, šiek tiek į šiaurę nuo kelio, išniro keli raiteliai. Nebeliko 
jokios abejonės, kad tai - vokiečiai. Pirmasis iš jų buvo apsi- 

siautęs baltu apsiaustu, ir nors per tokį atstumą nebuvo gali- 
ma įžiūrėti, kas ant jo išsiuvinėta, Jundai nekilo net mažiau- 
sios abejonės, jog tai - raudonas kalavijas. 


e 


Komtūras Haseldorfas patapšnojo savo pavargusio žirgo kak- 
lą ir pro tankią skirpstų ir šaltekšnių lapiją įdėmiai sekė prie- 
kin pasiųstus žvalgus. Jie jau buvo nutolę daugiau kaip per arba- 
leto šūvį, todėl jis mostelėjo šalia stovinčiam ir šauti pasiruo- 
šusiam kariui, kad šis nuleistų ginklą. Vienas iš žvalgų tikrino 
pietinę laukymės pusę, kitas atsargiai kopė į nedidelę aukštu- 
mą. Greičiausiai ten kadaise būta sodybos, bet, matyt, pago- 
nys, o gal net ir Ordino kariai ją jau senokai sudegino. Prieš 
kelerius metus pats Haseldorfas buvo surengęs žygį į Pskovo 
žemes. Tada jie užpuolė Pskovą iš pietų ir gerokai nusiaubė jo 
apylinkes. Paties miesto nepuolė, nes nepakako jėgų. Tačiau 
ši vietovė jam buvo lyg ir nepažįstama. Laukymėje žvalgas jau 
pasiekė kalvos viršūnę ir, atidžiai apsidairęs, pamojo jų pusėn. 
Tai reiškė, jog nuo kalvos nieko įtartino nematyti. 

- So weit, so gut!*, - samurmėjo panosėje Haseldorfas ir para- 
gino žirgą. Jo balse nesijautė palengvėjimo, tik paprastas tei- 
ginys, kad štai dar viena kelionės atkarpa įveikta be užpuoli- 
mo iš pasalų. Jis pats nepasitikėjo rusais nė per nago juody- 
mą. Jei ne didžiojo magistro Folkvino tvirtas įsitikinimas, kad 
jis sugebės prisivilioti sąjungininku Didįjį Naugardą, Kuokne- 
sės pilies komtūras Haseldorfas jokiu būdu nebūtų išsirengęs 
pavojingon taikion kelionėn į Pskovą. Jo nuomone, tie schiz- 
matikai buvo klastingesni net už pagonis. Tuo jį galutinai įti- 
kino kraupus įvykis, atsitikęs prieš pat kelionę į Pskovą. Net 
daug visko matęs ir patyręs komtūras Haseldorfas buvo sukrėstas. 

Dieną prieš jiems iškeliaujant iš Kuoknesės jam buvo at- 
siųsta jo būsimojo sąjungininko kunigaikščio Glebo nukirsta 
ranka! 


* “Tiek toli, tiek gerai" (Vok.) 


Štai kiek teliko iš visų jo slapčia regztų planų, turinčių pa- 
lenkti Polocką Ordino pusėn... Tik nukirsta ranka su sidabri- 
niu žiedu ant pabalusio, susiraukšlėjusio piršto. Žiedas ir ran- 
ka buvo atsiųsti patyčioms, ne kitaip. Parodyti, kad žinomi jo 
slapčiausi sandėriai. “Jei reikės atsiųsti nepažįstamą žmogų, įduo- 
siu jam žiedą. Šitą žiedą", - kalbėjo jam Glebas tą vienintelį 
kartą, kai jie buvo susitikę, ir todėl žiedą Haseldorfas atidžiai 
apžiūrėjo. Be jokios abejonės, žiedas buvo kunigaikščio Gle- 
bo. O ranka - greičiausiai irgi jo. Panagės buvo pajuodusios, o 
švara Glebas tikrai nepasižymėjo. Išeitų, jog ir galva nepasižy- 
mėjo, nes ją dabar tikriausiai irgi buvo praradęs. “Sic transit 
gloria mundi!'* 

Glebo Haseldorfas negailėjo - jis tebuvo tik įrankis, kuriuo 
tikėjosi išplėsti Ordino įtaką Polocke. Teprasmenga Glebas pra- 
gare su visais kitais schizmatikais! Tačiau šis kraupus įvykis įti- 
kinamai parodė, jog atsargumas būtinas. Daug kam rūpėjo pa- 
kenkti jų sutarčiai su Naugardu. Pirmiausia, žinoma, tam pra- 
keiktam Mindaugui. Be abejo, ir kitiems. Rusų kniaziai dabar 
šnairuoja vienas į kitą kaip vilkai ir kiekvienas stengiasi, kad 
kuris kitas per daug nesustiprėtų. Todėl Haseldorfas kelionėje 
ir ėmėsi visų įmanomų priemonių, kad nepatektų į pasalą. 

- So weit, so gut... - pakartojo jis, išjojęs į laukymę, ir atsi- 
sukęs pamojo trims knechtams sekti iš paskos. Vežimas, ku- 
riame buvo sukrautos Naugardo kniaziui skirtos dovanos, įskai- 
tant ir paties magistro parūpintus puikiuosius šarvus, liko miško 
tankmėje. Saugojo jį dešimties iki dantų ginkluotų vyrų paly- 
da ir dar riteris Rudolfas. Tas tai jau sugebės apginti vilkstinę, 
jei kas užpultų. Patyrimo kovose šis riteris turėjo kaip reta, 
tai pripažino ir Haseldorfas. Nors, žinoma, jo svarbiausias darbas 
buvo saugoti didžiojo magistro patikėtinį brolį Steponą... Ha- 
seldorfas atsiduso. Atrodytų, ir taip kryžių gyvenime pakanka: 
ir pagonys, ir schizmatikai... O čia dar brolis Steponas. Kad 
jis ir gudrus, ir mokytas, niekas neginčija. Tačiau ar teisinga, 
kad šis nupiepęs, net kalavijo niekad rankose nelaikęs cistersų 


* “Taip praeina pasaulio garbė" (Lot.) 

vienuolis būtų svarbiausias ne tik vyskupo, bet ir didžiojo ma- 
gistro patikėtinis? 

Tačiau dabar negalėjai pasiduoti liūdnoms mintims. Reikė- 
jo stebėti aplinką, nes vietos pasalai čia buvo palankios. Užjo- 
jus ant kalvos, tapo aišku, jog čia būta didelės sodybos. Iš žo- 
lės kyšantys apdegę rąstai liudijo, jog ją kažkada juosė aukšta 
1r tvirta tvora. 

- Kaip? - kreipėsi į laukusį jo žvalgą Haseldorfas. 

- Šioje kelio pusėje miške nieko nėra... Haraldas ten gerai 
apžiūrėjo. Dabar jis tikrina kitą pusę. 

- Gerai... O kiek dar iki Pskovo? Tu čia jau pažįsti kraštą. 

- Iki Pskovo - dvi valandos vežimu. Viena - jojant kiek įkerta. 
Taip. Kraštą pažįstu... - Žvalgas atsakinėjo į klausimus paei- 
liui. Kraštą jis išties pažinojo. Ne veltui išbuvo daugiau kaip 
penkerius metus Pskove ir jo apylinkėse belaisviu. - Čia buvo 
Trifono sodyba. Su aukšta rąstų tvora. Esu buvęs... Neblogą 
midų darydavo. Aplinkui tiek liepynų... O ten toliau - Rudojo 
Filimono, paskui dar kelios... 

Balse suskambo vos ne svajingumo gaidelė, ir Haseldor- 
fas nekantriai mostelėjo ranka, nukirsdamas žvalgo prisimi- 
nimus: 

- Buvo ir nebėr. Pagonys? 

- Ne. Mūsiškiai. Tada mane ir išlaisvino. Prieš ketverius me- 
tus. 

- "Tau pasisekė. 

- Taip... - numykė žvalgas, nors jo balsas neskambėjo itin 
džiaugsmingai. - Tikrai neblogas midus buvo. Ir dvi dukras tu- 
rėjo tas Trifonas. 

- Va kas tau galvoje. Kažkokio Trifono dukros. Verčiau pa- 
tartum, kur čia palikti vyrą, kad saugotų mūsų užnugarį. Jaučiu 
pavojų. 

- Kelios vietos tinka, - iš karto suprato klausimo esmę žval- 
gas. Viena svarbiausių atsargumo taisyklių - nuolat tikrinti, ar 
kas neseka iš paskos. Ši laukymė tokiam stebėjimui buvo itin 
paranki. Pro ją nepastebėtas neprasmuksi. - Bet pati geriausia 

vieta bus va ten. Va ta sena pušis. Atsimenu, ir tada ji buvo 
virš kitų medžių išsišokusi. 

Haseldorfas prisimerkė, kad geriau įsižiūrėtų, ir pritarda- 
mas palingavo galvą. 

- Parinkai neblogai. 

Jis mostelėjo trims jį atlydėjusiems raitiems knechtams: Du 
jų buvo ginkluoti ietimis, o trečiasis, vardu Fridrichas, buvo 
nepeiktinas arbaletininkas. Kaip ir priderėjo, ginklą jis laikė 
pasidėjęs ant balno rago. Jau įtemptu lanku. Strėlių dėklą bu- 
vo pasukęs taip, kad lengvai pasiektų... Jei tik prireiktų, Frid- 
richas sugebėtų akimirksniu iššauti, ir iššautų taikliai. 

Svetimame krašte, besiartinant prie neperžvelgiamo miško, 
pravartu turėti tokį palydovą. 

Belaisvė 
savo NOPU 


ai Junda įsitikino, kad vokiečiai iš tikrųjų joja jos pu- 
sėn, ji nusileido kiek žemiau, iki tos vietos, kur pu- 
šies kamienas pradėjo storėti. Čia, įsispraudusi tarp 
dviejų šakų ir prisiglaudusi prie kamieno, ji galėjo 
būti tikra, kad jos nepamatys netgi tada, jei prajotų pro pat 
pušį. | 

Ir pasitaikyk tu man taip, kad jie užsimanytų įjoti į mišką 
kaip tik toje vietoje, kur ji įkopusi į pušį! Jojo jie lėtai, ati- 
džiai tyrinėdami visą miško pakraštį ir net nepakeldami akių į 
medžių viršūnes. 

Ne, jie jos nematė... Matyt, jie visai atsitiktinai įjojo į miš- 
ką kaip tik čia. Pro spyglių ir šakų dangą vokiečiai jos įžvelgti 
negali, tad jaudintis visai nėra ko. Vos tik jie prajos, ji nusliuogs 
nuo medžio ir galės juos sekti toliau. Jie tikriausiai pasuks mies- 
to kryptimi. 

Ir pasitaikyk tu man taip, kad jotų tiesiai į jos pušį... Junda 
atsargiai pasuko galvą, kad akies krašteliu galėtų pažvelgti iš 
už medžio kamieno. 

Dabar vokiečiai buvo taip arti, kad juos nesunkiai galėtų 
pasiekti jos kryžlankio strėlė. Deja, kryžlankio su savimi ji ne- 
turėjo - sunkus ginklas medyje tik trukdytų. Dabar Junda ma- 
tė juos kaip ant delno. Vienas iš raitelių turėjo kryžlankį. Lai- 
kė jį pasidėjęs prieš save ant balno rago. Lankas, atrodo, įtemp- 
tas. Vadinasi, joja pasirengę kautis. Ir joja tiesiai jos pusėn! 
Atrodytų, tiek miško į visas puses, 0 jie artėja tiesiai prie jos. 
Tiek medžių miške, ir ko jiems rinktis kaip tik šitą?.. 

Kodėl jie pasirinko šitą?.. 

Pakartojus klausimą, atsirado ir atsakymas. Nuo tos min- 
ties Jundai net užėmė kvapą. O kodėl jie su Daubaru, atidžiai 
apžvelgę visą pamiškę, pasirinko šitą medį? Todėl, kad iš čia 
toliausiai matyti! 

O jei vokiečiai irgi nutarė pasižvalgyti po apylinkes? 

Iš tikrųjų... Matyt, ne veltui jie buvo pasiuntę tuos du žval- 
gus ir ilgai dairėsi į visas puses, ieškodami stebėjimui tinka- 
miausios vietos. Ir nusižiūrėjo kaip sykis jos pušį... 

O dabar jau per vėlu! Per vėlu pabėgti. Jie raiti ir ginkluo- 
ti. Vienas turi net kryžlankį. Nušautų nelyginant zuikį, 0 jei 
strėlės pagailėtų - nusmeigtų. Nors imk ir apsižliumbk. 

Ką daryti?.. Ką daryti?.. 

Raiteliai buvo jau taip arti, kad Junda girdėjo, kaip girgžda 
balnai ir dunksi į dar vis įmirkusią žemę žirgų kanopos... 

Deive Medeina, ką daryti?.. 

Prakeikti teutonai... Šimtus kartų prakeikti... Jundai šią aki- 
mirką šmėstelėjo atmintyje prakeikimo žodžiai, kuriuos daž- 
nai kartodavo Alvita, iš latgalių krašto kilusi jos vaikystės auklė. 
Junda tarsi išgirdo jos savitai tariamus žodžius... Ir savo pa- 
čios vaikiško balselio aidą, kai ji mėgdžiodavo savo gerąją auklę... 

O dabar tie prakeikti teutonai čia pat, ir netrukus jie pa- 
kels akis į aukščiausio apylinkės medžio viršūnę... 

Ką daryti? Geroji medžių deive Medeina, patark. 

Ir staiga Junda suvokė, ką reikia daryti... Bet veikti reikėjo 
nedelsiant. Stipriu truktelėjimu ji nuplėšė žalvarinius smeig- 
tukus, kuriais buvo susegta jos stirnos odos striukė. Pati striu- 
kė, tiek dienų praleidus medyje, buvo ištepta sakais ir nutrin- 
ta, tačiau žalvariniai smeigtukai per daug žibėjo. Ji skubiai at- 
rišo liemenį juosiančią juostą, kurią iš Mozūrų krašto parvežė 
tėvas, nusmaukė plaukus veržiantį, gintaru papuoštą stangrios 
odos lanką. Viską sugrūdo gilyn į sausoje storoje šakoje genio 
iškirstą uoksą. Prieš tai peiliu perrėžusi striukės rankovę, ji ne- 
dvejodama į uoksą įgrūdo ir savo peilį. Įkišusi pirštus į prorė- 
Žą rankovėje, stipriai truktelėjo, kad ta padidėtų. Dabar rei- 
kėjo žengti dar vieną žingsnį. Ji užsimerkė, atsilošė ir, kiek jai 
leido jėgos, trenkė galva į šiurkštų pušies kamieną. Trenkė pa- 
sukusi veidą, kad kliudytų skruostą ir kaktą. 


UŽ 

Šaulys, išgirdęs dunkstelėjimą, tuoj pat nušoko nuo žirgo ir 


pakėlė paruoštą ginklą. 
- Kas ten? - paklausė Haseldorfas, nejučiomis priglusdamas 

prie žirgo kaklo ir skubiai nuleisdamas šalmo antveidį. 

- Ten... Yra žmogus medyje. 

- Į šalis! - įsakmiai mostelėjo Haseldorfas savo ietininkams. 
Šie jau laikė atkišę ietis, tad įsakymą įvykdė tuojau pat. Kaip 
buvo išmankštinti, pajojėjo po keliolika žingsnių į kairę ir de- 
šinę ir įsitempę laukė. Jei reikės pulti, jie pasiruošę. 

Visi sustingo. Haseldorfui matyti trukdė nuleistas antveidis. 
Plyšys buvo pritaikytas žvelgti į priekį ir dar truputį į šonus, 
bet ne į viršų. O arbaletininkas, užvertęs galvą, jau taikė į iš- 
sišakojusios pušies viršūnę. 

- Tikrai yra? 

- Tikrai. Bet lipa žemyn. Šauti? 

- Luktelk dar! - Jis visu liemeniu pasisuko į ietininkus. Tie 
dabar tramdė pavojų pajutusius žirgus. - Ką nors dar matot? 

- Ne. Prie pat medžio nieko nėra, - atsiliepė kairysis ieti- 
ninkas. - Nebent kur toliau miške. 

Komtūras Haseldorfas, pakėlęs šalmo antveidį, pats pažvelgė 
į viršų. Iš tiesų, dabar ir jis aiškiai matė, kad nuo šakos ant 
šakos atsargiai leidžiasi žmogus. Storasis pušies kamienas už- 
stojo lipantįjį, tačiau kai pasirodė jo galva, komtūras pamatė, 
jog išsitaršę plaukai siekia Žemiau pečių. 

- Nejaugi moteris? - paklausė jis arbaletininko, kurio akys 
buvo kur kas aštresnės. 

- Tr jauna... - patvirtino tas. - Gerai, kad sakėt nešauti. 

- Dar neaišku... - sumurmėjo Haseldorfas. - Kas čia per kraš- 
tas, kad moterys po medžius karstosi? Judu! Pajojėkit į priekį... 

Abu ietininkai, paraginę žirgus, nurisnojo iki pat senosios 
pušies. Haseldorfas neskubėdamas jojo įkandin. Mergina, nes 
dabar ir Haseldorfas jau aiškiai matė, kad jai ne daugiau dvi- 
dešimties, buvo pasiekusi apatines, kelių sieksnių aukštyje esan- 
čias šakas ir, apglėbusi abiem rankom kamieną, atsargiai sliuogė 
žemyn. Dar nepasiekusi kojomis žemės, ji neišsilaikė ir slyste- 
lėjo kamienu žemyn. Žnegtelėjo į žolę ir nugriuvo. Vienas iš 
tetininkų nušoko nuo žirgo ir priėjęs pasilenkė prie gulinčios 
merginos. Jis atsitiesė tik prijojus Haseldortui. 

- Atrodo, gerokai apdaužyta... - tarė. - Čia ne nuo kritimo. 

Mergina pakėlė galvą, kimiai suvaitojo ir lėtai atsisėdo. Jos 
kairysis skruostas ir kakta kraujavo, odinės striukės rankovė 
buvo perplėšta ir kadaravo dviem skiautėmis. 

“Graži, tikrai graži", - dingtelėjo Haseldorfui. Tai buvo aki- 
vaizdu, nepaisant jos apgailėtinos išvaizdos. 

- Kas tu? - paklausė vokiškai ir tuojau susigriebęs pakarto- 
jo tą patį klausimą rusiškai. Tiesą sakant, šios sunkios kalbos 
jis ternokėjo keletą žodžių, tačiau tokiam pokalbiui jų pakako. 
Mergina papurtė galvą, paaiškindama, kad nesupranta, sukau- 
pė jėgas ir atsistojo. Pasirodė, kad ji buvo stebėtinai aukšta, 
visai tokio pat ūgio, kaip nuo arklio nušokęs ietininkas. Ji at- 
sisuko į Haseldorfą ir pažvelgė skvarbiomis mėlynomis akimis. 

- Nicht rus... - tarė ji ir mostelėjo į vakarų pusę. - Latgala. 

- Iš Latgalos žemės? - paklausė sėdintis ant žirgo ietinin- 
kas. Jis klausė latgalių tarme, nors tarsena liudijo, kad moka 
ją prastai. Šiek tiek latgališkai suprato ir Haseldorfas. Daug 
geriau negu rusiškai. 

- Taip, taip. O, kaip gerai, kad suprantat! - Mergina aki- 
vaizdžiai apsidžiaugė. - Mane pagrobė... Norėjo vežti į Nau- 
gardą. Bet aš pabėgau... Ir tada pamačiau, kad atjojat. 

- Kas pagrobė? - Haseldorfas neskubėdamas nulipo nuo žirgo 
ir pakabino sunkų šalmą ant balno rago. - Pasakok, kas tave 
pagrobė, - pakartojo jis, įdėmiai žvelgdamas į merginą. 

- Vyrai 1š Naugardo... 

- Iš Naugardo? Tu įsitikinusi? 

- Taip sakėsi... 

- Ne iš Polocko? Ne iš Vitebsko? 

Mergina papurtė galvą. Jos kairysis skruostas buvo ne tik 
kruvinas, bet ir ištinęs. Išsitaršiusių liepžiedžių medaus plau- 
kų sruoga styrojo prikepusi prie krešančio kraujo ant kaktos. 

- Ir kiti sakė, kad iš Naugardo. Jie žino. 

- Kokie kiti? 

- Kiti belaisviai. 

- Kiek jų? 

- Trys moterys ir du berniukai. Vyrus jie nužudė iš karto, 
kai tik užpuolė. 

- O kad juos šimtas belzebubų! Ir juos didysis magistras va- 
dina mūsų sąjungininkais! - Haseldorfas tvojo dešine kumštim 
sau į šlaunį. - Kada? Kada tai buvo? 

- Prieš, palaukit... Aš jau dvi dienas bėgu ir slapstausi. - Junda 
įtemptai galvojo, koks laiko tarpas galėtų įtikinti. Ordino pa- 
siuntiniai keliauja, ko gero, trečią dieną. - O pabėgau antrą 
naktį. Bus keturios dienos. 

Haseldorfas net sušvokštė iš įtūžio. 

- Prakeikti schizmatikai... Va, matot, - atsisuko jis į savo 
palydovus, pereidamas į vokiečių kalbą. - Sutarta, kad vyksta- 
me derėtis, o jie sau terioja Ordino žemes! 

- Matyt, nedidelis būrys, - pastebėjo ietininkas. - Šiaip juk 
neprasmuktų pro pasienio sargybą. 

- Kiek buvo tų... tų naugardiečių? - vėl latgališkai pasitei- 
ravo Haseldorfas. 

- Daugiau kaip dešimt... Visi raiti. Vyrus nukirto... O ma- 
ne... - Junda nudelbė akis. - Aš nepasidaviau... 

- Tai jie tave taip sumušė? 

Mergina, netardama nė žodžio, palingavo galvą. 

- Prakeikti schizmatikai... Šitaip moterį... 

Tiesą sakant, nei Haseldorfas, nei juo labiau jo kariuome- 
nės vyrai vietinių gyventojų per daug netausojo. Primušimas 
buvo viena švelniausių bausmių, kurių sėliai ir latgaliai galėjo 
tikėtis. Tačiau dabar jį siutino ne tiek užpuolėjų žiaurumas, kiek 
jo valdomo krašto pažeidžiamumas. Kad tuo buvo įrodyta bū- 
simųjų sąjungininkų klasta, jo ypatingai nestebino. Komtūras 
giliai įtraukė oro, stengdamasis tramdyti pyktį. Prikandęs lūpą 
ir suraukęs antakius, jis ilgokai žvelgė į žemę. | 

- Ar Kuldigos kraštą užpuolė? - paklausė jis staiga, parink- 
damas toliausiai nuo Kuoknesės nutolusį Latgalos kampą. 

- Kuldigos... " 

- Taip ir maniau! - Komtūras palingavo galvą ir, staiga ap- 
sisukęs, nuėjo prie žirgo. Pasilenkė, liesdamas kakta balną, ir, 

atrodo, įtemptai galvojo. Po to, laikydamasis balno rago, įsta- 
tė koją į balnakilpę ir stebėtinai vikriai įšoko į balną. 

- Apie tai daug nekalbėsim, - vokiškai ir jau kur kas ramiau 
kreipėsi jis į savo ietininkus. - Teks ją pasiimti su savimi, Ži- 
noma. Ne tik todėl, kad ji - Ordino pavaldinė. Galės, ko gero, 
mums ir praversti. Per derybas, kai tik schizmatikai ims verkšlenti 
dėl savo skriaudų, mes jiems ją ir parodysim! - Komtūras pa- 
sisuko visu kūnu į Jundą ir pasistengė net nusišypsoti. 

- Tau daugiau nereikia bijoti, - tarė, kiek sugebėjo, latgališ- 
kai. - Keliausi kartu su mumis. Rusai tau nieko nebepadarys. 
Koks tavo vardas? 

- Alvita... Aš noriu grįžti namo, į Kuldigą! 

- Grįši kartu su mumis, Alvita. Dabar teks keliauti į Psko- 
vą. Bet tau nėra ko bijoti. 

- Aš ir nebijau. - Ji ištarė tai visai paprastai, ir Haseldorfas 
primerkęs akis į ją įdėmiai pasižiūrėjo. Jis nepajuto nuolanku- 
mo bei pagarbos jos balse ir laikysenoje. Galima pagalvoti, kad 
tie rusai per mažai ją lupo. “Sunku supaisyti pagones, - ding- 
telėjo komtūrui. - Geriausia jų vengti iš viso. Nors šį kartą..." 

- Ar tu krikštyta, Alvita? 

- Taip. 

- Aha... - Jis buvo beapgręžiąs savo arklį, kai prisiminė dar 
vieną savo abejonę. - O kodėl buvai įlipus kaip tik į šitą me- 
dį? 

Junda pažvelgė į pušies viršūnę. 

- Kad ji aukščiausia, toliausiai matyti... Aš norėjau įsitikin- 
ti, ar manęs nesiveja. O kai iš medžio pamačiau jus, supratau, 
kad esu išgelbėta! 

- Aha... Teisingai, - linktelėjo Haseldorfas pritardamas ir mos- 
telėjo abiems ietininkams. - Tu nuvesk ją prie kelio ir ten pa- 
lauk. O tu varyk žirgą atgal. Pasakyk, kad paskubėtų su veži- 
mu. Ir junkerį Haraldą pašauk, kad tučtuojau atvyktų. Dvi valan- 
dos kelio liko iki Pskovo. Iki sutemstant būtina pasiekti. 

Pskovo vartai 


ai štai, ir atvedžiau jus saugiai iki pat Pskovo... 
- tarė komtūras Haseldorfas, stengdamasis, kad 
balse neatsispindėtų tas palengvėjimas, kurį 
jis dabar pajuto. Paskutinės mylios per užpel- 
kėjusį mišką jam kėlė nerimą. Vietos buvo palankios pasalai - 
tankūs krūmokšniai, o vietomis ir eglynai, - ir komtūrui kelis 
kartus pasirodė, jog juos kažkas seka. - Nesuprantu, kodėl tas 
kniazius negalėjo mums atsiųsti palydos! 

- Su Visagalio pagalba, - linktelėjo savo pusiau skustą gal- 
vą brolis Steponas ir susidomėjęs apžvelgė Pskovo miesto pa- 
pilkėjusių rąstų sieną. - Savaime suprantama, prisidėjo ir su- 
manus jūsų vadovavimas. Tai būtinai pranešiu jo ekscelencijai 
vyskupui. 

Negalėjai suprasti, ar plonos vienuolio lūpos vyptelėjo man- 
dagiai pagirdamos, ar pasišaipydamos. Vyskupui ir net pačiam 
popiežiaus legatui tarnavusį cistersų regulos brolį Steponą per- 
prasti buvo nelengva. Ypač klaidindavo jo išvaizda. Iš pirmo 
žvilgsnio galėjai pamanyti, jog šis smulkus, dulkėtais sandalais 
avintis, ant pilko asiliuko besikratantis vienuolis yra pats men- 
kiausias iš viso būrio. Ant stipraus žirgo jojantis, paskirtas jo 
apsaugai riteris Rudolfas, ir net paskui vežimą klampojantys 
pėstieji ietininkai atrodė daug iškilmingiau. Tačiau Haseldor- 
fas nė akimirką negebėjo pamiršti, jog ne jis, o brolis Stepo- 
nas turėjo visus didžiojo magistro įgaliojimus, jog ne juo, o bro- 
liu Steponu visiškai pasitikėjo naujasis Rygos vyskupas Her- 
manas. Tad nors iš pažiūros atrodė, jog pasiuntinių vadas bu- 
vo komtūras Haseldortfas, tikroji būsimojo susitarimo sėkmė 
gulė ant smulkių brolio Stepono pečių. 

- Neatrodo, kad mūsų čia lauktų... - suniurzgė komtūras, 
žvilgtelėjęs į dabar jau aiškiai matomus didžiuosius vartus. Ge- 
ležinės jų grotos buvo pusiau pakeltos, o prieš jas, atsirėmę į 
sieną, ramiai šnekučiavosi du sargybiniai. Nesimatė ne tik pa- 
sitinkančių kunigaikščio atstovų, bet ir šiaip jokio sujudimo. - 
Va tik pažvelkit: mūsų valdas terioja, žmones žudo, moteris 
niekina, o jiems nė motais, kad atvyksta pasiuntiniai! 

- Garbusis komtūre, prieš kelerius metus berods jūs pats vedėt 
kariuomenę į šį kraštą. 

- Tai buvo karas! - numojo ranka komtūras. - Gynėmės, nes 
kitaip su klaidatikiais neįmanoma. O dabar malonėk būti jų 
sąjungininkas! Kai reikia pasiuntinius pasitikti prieš miesto var- 
tus, nosį krapšto. 

- Privalėsim būti kantrūs... - brolis Steponas pakasė savo 
asiliuko nulėpusias, kelionėje apdulkėjusias ausis. - Didelis už- 
mokestis laukia mūsų už kantrybę. O schzmatikai, atrodo, vis 
dėlto mus pastebėjo. 

Iš tiesų - sieną ramstę sargybiniai staiga sukruto, sumosika- 
vo rankom, bet užuot žengę į priekį jų pasitikti, staiga smuko 
atgal pro vartus. Pasigirdo graudus ausį rėžiantis girgždesys, ir 
iš geležinių virbų supintos grotos ėmė leistis. Haseldorfas spy- 
rė pentinais savo žirgui. Po kanopomis sudundėjo medinis til- 
to grindinys. 

- Halt! - sugriaudėjo jis vokiškai. - Sofort halt!* 

Balsui nuaidėjus, iš vartų gilumos pasigirdo atsakas. 

- Ne žemyn, ne žemyn, mulkiai!.. - sudundėjo įsakmus ruso 
balsas. - Į viršų, į viršų! Tučtuojau pakelkit, kad jūs nustiptu- 
mėt! 

Besileidžiančios grotos dar gailiau suvaitojo ir nuščiuvo. Su- 
siūbavo ir lėtai pradėjo kilti. Taip pat girgždėdamos, tačiau dabar 
jos girgždėjo nebe taip gailiai. 

- Mulkiai jūs netašyti... - skardėjo įsakmusis balsas, ir išbė- 
gęs į priekį aukštas, prakaulus vyras žemai nusilenkė Hasel- 
dorfui. 

- Atleiskite, jūsų prakilnybe... - Vyriškis nusivožė keliom nu- 
šiurusiom sakalo plunksnom papuoštą šalmą. - Laukiame ne- 
sulaukiame kniaziaus iš Didžiojo Naugardo. Šitie vyrai nese- 
niai iš kaimo, garbingų svečių pasveikinti nemoka. Skubėjo kelti 
vartus, bet suko veleną ne į tą pusę... Na ir ką jiems padarysi? 
Gaus rykščių! 

Haseldorfas sutvardė įniršį, nes iš paskos jau artėjo kiti rai- 


* Stot! Tučtuojau stot! (Vok.) 

teliai, o mediniu tilto grindiniu dunksėjo smulkiai risnojančio 
brolio Stepono asiliuko kanopos. Prakaulusis sargybos viršininkas 
mostelėjo šalmu miesto pusėn. 

- O šviesiausiasis kniazius jau kelinta diena jūsų laukia! Ma- 
no pareiga jus sutikti... - Sargybos viršininkas dar kartą mos- 
telėjo šalmu ir žemai nusilenkė. - Tad būkite pasveikinti, lai- 
mingai pasiekę šaunųjį Pskovo miestą! 

Komtūras irgi nusivožė šalmą ir delnu persibraukė vėsiu pra- 
kaitu aprasojusią galvą. Jau ir taip retėjantys jo plaukai, per 
kelionę šalmo nušutinti, tikriausiai dar praretėjo. Kiek jų dar 
liko? Šiaip Haseldorfas rusiškai pats šiek tiek graibėsi, tačiau 
dabar duso iš pykčio ir negalėjo rasti žodžių. 

- Jisai jus sveikina... - paslaugiai paaiškino priartėjęs brolis 
Steponas. - Sako, sveikas atvykęs į šaunų Pskovo miestą. Aš 
mat per kelionę jau rusiškai spėjau mažumėlę pramokti. 

Brolis Steponas be reikalo kuklinosi: rusiškai jis kalbėjo ste- 
bėtinai sklandžiai. 

- Pasveikino, vadinasi... - suirzo komtūras. - Neturi jis tei- 
sės mus sveikinti! Jo darbas - vartus daboti. Geriau paklausk 
j0, ar tik į tą jo šaunų miestą šiandien nejjojo kokių įtartinų 
žmonių... 

Brolis Steponas išvertė klausimą pažodžiui. Sargybos virši- 
ninkas suraukė kaktą, pasvarstė ir kažką atsakė greitakalbe. 

- Jis sako, kad Žmonių į miestą įjojo ir išjojo nemažai. Ir 
vežimais įvažiavo... - rimtai vertė sargybos viršininko žodžius 
brolis Steponas. - Taip pat ėjo Žmonės. Į visas puses. Į miestą 
įėjo ir iš miesto išėjo... 

"Tarsi suprasdamas vokiškai, viršininkas po tų jo Žodžių pa- 
mojavo ranka, rodydamas, kaip žmonės viena ir kita kryptimi 
ėjo JO saugomu tiltu. 

- Tai pasakyk jam, kad daugiau nebejleistų! - tvirtai tarė kom- 
tūras, net nesistengdamas spėlioti, ar čia juokiamasi iš jo, ar 
kalbama rimtai. - Mus kažkas sekė mišku. Tą gerai pajutau. 
Jo pareiga - prižiūrėti, kad nepageidaujami Žmonės nepatektų 
į miestą. Paklausk, ar suprato? 

- Sako, kad suprast tai suprato, - vertė brolis Steponas, - 
bet nori Žinoti, ar tai supras žmonės, kurių jis neįleis. Ir kad 
norėtų žinoti, ar tai yra jo šviesybės kniaziaus Jurijaus įsaky- 
mas. 

- Sakyk, jog kniazius tam pritars. Ir kad sargyba nuo šiol 
gali įleisti tik tuos Žmones, kuriuos gerai pažįsta. Atsakys už 
tai prieš kniazių Jurijų. Paaiškink visa tai šitam bukagalviui. 

Sargybos viršininkas, atidžiai išklausęs vertimo, nors ir ne- 
noromis, tačiau linktelėjo. Lėmė paminėtas kniaziaus vardas. 
Užsidėjo nušiurusiom sakalo plunksnom padabintą savo šal- 
mą ir pasitraukė į šoną, praleisdamas atvykusius. 

Dovanų ir įvairios mantos prikrautas sunkusis vežimas jau 
buvo pradardėjęs tiltu ir dabar pamažu riedėjo pro vartus. Rei- 
kėjo važiuoti lėtai. Iš pradžių atrodė, kad jo aukštų ratų ašys 
užklius už vartų stulpų. Sargybiniams teko išeiti iš tarpuvar- 
tės, nes ten vietos jiems nebeliko. Jų buvo penki. Haseldorfas 
įtartinai nužvelgė kiekvieną. Stambūs vyrai, tačiau jų niūri iš- 
vaizda pasitikėjimo nekėlė. Vienas sargybinis buvo dar ir ge- 
rokai Žvairas. 


Junda Pskovą tebuvo mačiusi tik iš tolo. Matė net kelis sy- 
kius, kai kartu su Daubaru ar Zerviu, sekdami vilkstinę, buvo 
išsėlinę į pamiškę ir atidžiai apžiūrėjo vinguriavusią palei upės 
vagą stambių rąstų gynybinę sieną, bukus kampinius bokštus 
ir virš sienos kyšančius cerkvių kryžius. Iš ten miestas atrodė 
niūrokas ir pilkas, tačiau iš čia, iš kitos storųjų sienų pusės, jis 
pasirodė esąs kur kas įdomesnis. Miesto margumas ir Žmonių 
maišalynė, kuri juos apsupo, ją apstulbino. Kadangi ji dabar 
visiems buvo ne rikio Žybarto vyriausioji duktė Junda, o Al- 
vita, pagrobta valstietė iš Latgalos, tai savo nustebimą galėjo 
nesivaržydama parodyti. Jau pakeliui į Pskovą ji stengėsi įsi- 
jausti į naują vaidmenį, nors tai ir nebuvo lengva. Negalėjo 
nei taip aukštai, kaip buvo pratusi, kelti galvą, nei taip tiesiai 

laikyti pečius, ir vos jos akys susitikdavo su kurio iš šalia žings- 
niuojančių vyrų akimis, tekdavo jas tučtuojau nudelbti. Tačiau 
tokia nuolanki laikysena turėjo ir blogų pusių. Netrukus knech- 
tai, iš pradžių į ją tik vogčiomis šnairavę, pradėjo šaudyti aki- 
mis ir šieptis. Gerai dar, kad netoliese ant savo pilko it pelė- 
nas asiliuko jojo toks keistas, smulkus vienuolis. Nors ir atro- 
dė menkiausias iš viso šio vyrų būrio, Junda netrukus suvokė, 
j0g jis yra gal net svarbesnis už patį komtūrą. Tereikėdavo vie- 
nuoliui tik dėbtelti į palaida rikiuote už vežimo žengiančius 
ietininkus, kai tie bematant nustodavo krizenti. 

Kai jų vežimas su dideliais, beveik Žmogaus ūgio ratais įdar- 
dėjo į miestą, jau beveik temo. Junda kantriai sekė paskui ve- 
žimą 1r stengėsi laikytis kiek galima atokiau nuo ietininkų. Vos 
vežimas prasispraudė pro vartus, nuaidėjo įsakymai rusų kal- 
ba, kažko ėmė šūkalioti sargybiniai, ir girgždėdamos nusi- 
leido sunkiosios geležinės grotos. Atrodė, jog Pskovas iš tik- 
rųjų šią dieną nutarė pro savo vartus nieko neįsileisti ir nieko 
neišleisti. Junda, užgniaužusi kvapą, apsižvalgė. Dabar ji pasi- 
juto taip, tarsi būtų jau antrą kartą pagauta. Kol dar neprijojo 
miesto sienų, ypač kol juos supo medžiai, visa tai jai atrodė 
tarsi savotiškas Žaidimas. Jei tik panorės, staigiai šoks į šalį, ir 
krūmai ją išgelbės. Tačiau dabar ją apsupo kitoks, kur kas sve- 
timesnis ir daug ankštesnis pasaulis. 

Iš visų pusių gatvę gožė net trimis aukštais kylantys namai, 
tarpduriuose ir tarpuvartėse stovėjo ir Žiopsojo į juos mieste- 
lėnai. Nors prieš miestą vėjas jau spėjo išdžiovinti kelią, gat- 
vėse telkšojo balos, o su mėšlu sumišusio dumblo buvo tiek, 
kad aukšti vežimo ratai ir priekyje jojantys raiteliai vos neskendo 
sūininkytoje tyrėje. Namų pasieniais buvo paklotos iš pušinių 
rąstų skeltos lentos. Junda kartu su pėsčiais ietininkais Žings- 
niavo jomis ir dairėsi į šalis, vildamasi, kad tarp į juos spok- 
sančių-miestiečių pastebės skvarbų brolio Uvio žvilgsnį ar gudrią 
Einiaus šypsenėlę. Taip jie žygiavo visa ilga pagrindine Pskovo 
gatve iki plačios aikštės, kur pasuko į kairę. Nors jau temo, 
tačiau ji dar galėjo įžvelgti, jog aikštę iš vienos pusės rėmino 

dvi cerkvės su daugybe mažyčių, į mėlynas ir auksines aguonų 
galvutes panašių bokštelių, o iš kitos - aukštai kylanti kita sto- 
rų rąstų siena su trimis dideliais bokštais. Vieno bokšto šone 
žiojėjo atlapi vartai, ir ten jau būriavosi juos sutikti pasiruošę 
žmonės. Priartėjęs prie bokšto, vežimas sustojo, liovėsi žings- 
niavę ir ietininkai. Iš čia galėjai ne tik matyti, bet ir girdėti, 
kas vyksta prie kniaziaus pilies vartų. Ten nulipęs nuo žirgo 
komtūras santūriai linktelėjo sabalų skraiste apsisiautusiam 
barzdotam vyrui. Tai, matyt, ir buvo kniazius Jurijus. Palygi- 
nus su susitikimais, kuriuos jai teko stebėti Vykinto Medinin- 
kų pilyje, nekalbant jau apie gimtąją Ventę, šis mandagumas 
buvo aiškiai suvaidintas. 

Netrukus komtūras su kunigaikščiu dingo už vartų, ir visi 
pasekė įkandin. Pagrindinė pilies aikštė buvo tik truputį ma- 
žesnė už ką tik matytą miesto aikštę. Čia taip pat kilo dvi cerkvės. 
Viena, matyt, neseniai buvo nudažyta baltai, todėl dabar švy- 
tėjo paslaptinga balzgana šviesa. Iki šiol griežta tvarka kelia- 
vusieji dabar iškriko. Atrodė, kad visi žino, kur jiems reikia 
eiti, ką daryti, ar bent sugeba to pasiklausti. Arklininkai iš- 
kinkė iš vežimo pavargusius arklius. Pėstieji ietininkai stūmė 
didįjį vežimą arčiau rūmų, kad galėtų patogiau jį iškrauti. Net 
pilkasis vienuolio asiliukas neliko užmirštas. Vienuolis perda- 
vė vadeles atskubėjusiam tarnui, ir tas jau vedėsi jį, tikriausiai 
į tvartą. Tik Junda truputį sutrikusi dairėsi aplinkui. 

- Diese da...* - išgirdo ji šalia užkimusį vyro balsą. Kalbėjo 
galingo sudėjimo raitas karys, kuris, kaip Junda pastebėjo, vi- 
są kelionę iki pat Pskovo nė per sieksnį nenutoldavo nuo vie- 
nuolio. Jis parodė Jundą išėjusiai iš rūmų maždaug trisdešim- 
ties metų moteriai, kuri linktelėjo ir atskubėjo prie jos. 

- Tu miegoti su mumis, - tarė ji pakenčiamai aiškia latgalių 
tarme. - O rytoj jis su tavim kalbėti. 

- Tas karys? 

- Ne, ne Rudolfas. Jis nieko latgališkai kalbėti. Sakė, kad 
popas... 


* Šitą čia... (Vok.) 

- Popas? 

- Toks mažiukas... 

- Tas, kur ant asilo jojo? 

- Matyt, kad tas... - Moteris suspaudė savo siauras lūpas ir, 
mUŽVS BUS Jundą, pakraipė galvą - Padumat tolka, i on, zna- 
čit, pop*... - tarė ji sau rusiškai. 

Apie ką vienuolis žada su ja kalbėti, Junda nepaklausė. is 
dienai galvosūkių jai pakako. 


* Tik pagalvokite, ir jis, vadinasi, popas... (Rus.) 


aubaras prakeikė save už tai, kad paliko Jundą vie- 
ną. Apžiūrėjęs trobelę, truputį palaukęs ir įsitikinęs, 
kad vokiečių žvalgas čia neužklydo, jis atsipjovė ge- 
rą gabalą stirnienos ir grįžo prie pušies. 

Iki laukymės pakraščio jis nužingsniavo ne itin skubėda- 
mas, tačiau kai pamatė arklių sutryptą žolę aplink pušį ir įsiti- 
kino, kad Jundos tikrai nėra, vos nepametė galvos. Puolė tie- 
siai per mišką, tačiau kelią pasiekė, kai Ordino pasiuntiniai jau 
buvo pražygiavę. Pasivyti juos pasivijo, tačiau priartėti negalė- 
j0 - du kariai jojo truputį atsilikę ir nuolat žvalgėsi. Vienas iš 
jų turėjo kryžlankį. 

Teko vėl grįžti į mišką ir kirsti lanką per kemsynus, mėgi- 
nant užbėgti iš priekio. Pluošė Daubaras per švendrynus, ke- 
liskart įsmuko iki juosmens į liūną, brovėsi pro tankius, kibius 
gervuogynus, kol pagaliau, uždusęs ir nusiplūkęs, pasiekė ke- 
lią dar prieš pasirodant Ordino būriui. Prigulė už audros iš- 
rautos eglės ir pro paparčių šydą už kokio šimto žingsnių pa- 
matė Jundą. Nuleidusi galvą, jo sesuo sekė paskui dengtą ve- 
žimą su dideliais ratais. Už jos žygiavo bent keliolika ietinin- 
kų. 

Dėkui dievams, sesuo buvo ne tik gyva, bet, atrodo, ir svei- 
kut sveikutėlė! 

Tačiau tą pačią akimirką iškilo klausimas, į kurį Daubaras 
negalėjo rasti atsakymo. 

Atrodė, kad Junda žengė paskui vežimą savo noru! 

Nebuvo ji surišta, neatrodė, kad ją varu varytų. Ėjo netgi 
norėtų, galėtų nerti į mišką. Žinia, kiek atsilikę nuo vežimo, 
j0jo0 tie du raiteliai, kurie sutrukdė Daubarui prisiartinti, vie- 
nas jų buvo ginkluotas kryžlankiu, tad toks šuolis galėjo būti 
pavojingas. Tačiau žygiuojant pro tankesnius krūmus, galimy- 
bė pabėgti buvo nemaža. Daubaras gerai pažinojo savo seserį. 
Jei tik ji norėtų pabėgti, tai jau seniai būtų pabėgusi. 

Tačiau ne! Ji žingsniavo kartu su ta teutonų vilkstine tarsi 
sava. Žingsniavo, tiesa, kiek keistai nuleidusi galvą, bet šiaip 

atrodė visai patenkinta tuo, kad eina su vokiečiais. Daubaras 
prikando lūpą, nes vos susilaikė nepašaukęs jos vardu. 

Kodėl? Kodėl, kad tie teutonai raiste prasmegtų! 

Vokiečiai užklupo ją medyje. Tiek galėjai suprasti iš pėdsa- 
kų. Ir kas nutiko tada? Turbūt jai grasino. Tikriausiai apiplė- 
šė, nes Junda neteko ir savo diržo, ir žalvario segių. Be abejo, 
apsidžiaugė, sučiupę žemaitę... 

Dabar Junda ėjo vos per kelis žingsnius nuo jo, gulinčio tan- 
kiame eglyne, ir Daubaras net sulaikė kvėpavimą, kad vokie- 
čiai jo nepastebėtų. 

Pala, pala... 

O iš kur jie gali žinoti, kad ji iš Žemaitijos? Junda juk ne- 
sakys! 

Aišku, Junda nesakys. Tai kas lieka teutonams? Tikriausiai 
galvoja, kad ji šiaip kokia vietinė mergina. Užtiko ir pasigrie- 
bė. Tam ir teutonai, kad grobtų, tuo nieko nenustebinsi. Bet 
Junda? Ko ji sau žygiuoja, tarsi visai nesijaudintų? Jei yra pro- 
ga pabėgti, tai kodėl nebėga? 

Daubaras dvejodamas papurtė galvą. Negi jai vis tiek? Bet 
jeigu jai pačiai vis tiek, tai turėtų bent suprasti, kiek rūpesčių 
ji dabar pridarė savo broliui... 

Bet juk su Junda visiems vyrams vienas vargas! Be abejo, 
ir tiems vokiečiams atsirūgs. Eina ji sau tarp jų, tarsi visai jų 
nebijotų... 

Daubaras sekė pasiuntinius iki pat Pskovo. Tiesa, artėjant 
prie miesto, kur prasidėjo plyni laukai, jis vilkstinę galėjo ste- 
bėti tik iš tolo. 

Matė, kaip Ordino būrys prasmuko pro vartus į miestą, o 
po to vartai aklinai užsidarė. Pirmiausia nusileido geležinės grotos, 
O paskui dundėdami užsivėrė ir pagrindiniai, iš ąžuolinių tašų 
Sukalti vartai. 

Kas beliko daryti? 

Daubaras dar paėjėjo paupiu, ieškodamas vietos, kur mies- 
to siena būtų įveikiama. Jau temo, 0 vietovė buvo nepažįsta- 
ma. Pagaliau, jei net ir būtų pažįstama, į miestą nepastebėtas 

neįsigausi. Tam ir sienos statomos, ir vartai nakčiai uždaromi. 

“Betgi mūsų sesutė ne pėsčia! Kas jau kas, tik ne Junda... 
Ji pati ir praneš Uviui, - mąstė Daubaras, iš nuovargio vos vilk- 
damas kojas. - Kad ir ką sakytum, ji dabar Pskove! Ir ne tik 
seka tuos Ordino pasiuntinius, bet į Pskovą atvyko kartu su 
jais. Pačiame jų būryje! O gal ji su jais ir ėjo tik tam, kad pa- 
tektų į Pskovą?!" 

Daubaras sustojo, nes šią mintį reikėjo apsvarstyti kiek ga- 
melio, leisdamas kojoms pailsėti. Tiek lakstyti jam neteko gal 
nuo tos dienos, kai jis pabėgo iš Rygos vyskupo karių nelais- 
vės dar per žiemgalių tvirtovės Mežuotnės puolimą.* 

„ - Ką patarsi, Medeina?.. - garsiai paklausė jis, atsidusęs ir 
pakėlęs akis į viršų. - Ar tikrai taip? 

Danguje jau žiebėsi žvaigždės, ir jų mirksinčios švieselės tarsi 
jam pritarė. 

Ugi tikrai! Junda ėjo kartu su Ordino pasiuntiniais, nes pa- 
ti to norėjo. Ji juos kažkaip apgavo! 

Argi ne tai išbūrė motina dar prieš jiems iškeliaujant? Kad 
be Jundos jie nepasieks tikslo! Kai motina taip pasakė, nei jis, 
nei Uvis nebesipriešino, kad Junda prisijungtų prie jų būrio. 

Motina žino, ką sako. 

Nėra ko varginti ir taip jau pervargusią galvą. Verčiau da- 
ryti tai, kas tau pačiam skirta. Visų pirma reikia pagirdyti Žir- 
gą, 0 po to - užkąsti. Jėgų prireiks ir rytoj. O paskui kristi į 
guolį. Išsimiegoti reikia, štai kas. 

O toliau bus taip, kaip Laimos lėmė. Kitaip vis tiek nebus, 
ir nėra čia ko per daug pergyventi dėl sesers. 


LŽ 
0 


Mažoje gatvelėje prisiglaudusios nedidelės užeigos šeiminin- 
kas Petruška patrynė savo stambią nosį ir atsiduso. Tų vokie- 
čių nesupaisysi, mąstė jis. Kartais tarsi žmonės kaip žmonės. 


* Apie tai skaitykite Skomanto apysakoje “Teutonų belaisvis". 

Ir patys išgeria, ir tau pasiūlo, o kitą dieną paprašo ko nors 
išvirti Ir ta nesuprantama kalba marmaliuodami vieni sau sre- 
bia. O šeimininkui - nei dėkui, nei prašau. Tiesa, uždarbis lie- 
ka visai ne liesas, bet sielai jokios paguodos. O šiaip vyrai, at- 
rodo, neblogi ir dar visai jauni. Tas Kercė iš Rygos, nors ir gra- 
žiai nuaugęs, kažin, ar dvidešimties bus, o jo kiek šlubčiojan- 
tis tarnas - dar jaunesnis. O trečiasis, kuris vakar atvyko, tai 
netgi ne vokietis. Greičiausiai koks žiemgalis ar sėlis. Tiesa, 
jis ir nesiskelbė, kad vokietis. Visą laiką tyli. O Kercė paprašė 
atnešti visiems trims ko nors pavalgyti... Troškinta aviena su 
sorų kruopom jiems visai tiko. 

Staiga Petruškai toptelėjo, jog tie trys tikriausiai net neži- 
no naujienų, kurias jam papasakojo grįždamas iš tarnybos di- 
džiųjų vartų sargybinis. O Žinios - neeilinės. Juk ne kasdien 
atvyksta visas tuntas vokiečių, ir ne kur kitur, o tiesiai pas kniazių 
Jurijų. Be abejo, jiems turėtų būt įdomu, kad atvyko saviškiai. 
O gal kuris iš tų naujų vokiečių panorės apsigyventi pas jį? 

Petruška pasidrąsindamas atsikrenkštė ir nužingsniavo prie 
stalo. 

- Ko dar gerbiamiems ponams? - paslaugiai paklausė. - Nau- 
jo midaus gavau. Sako, trenkia kaip kumščiu per kaktą... 

Kercė kilstelėjo galvą, ir jau iš žvilgsnio galėjai suprasti, kad 
jo tai nedomina. 

- Lygiai tokio pat midaus nuvežė pas šviesiausiąjį kniazių 
Jurijų... - paskubėjo pridurti Petruška, bet, atrodė, ir tai vo- 
kiečio nesudomino. Tada Petruška griebėsi gudrybės. - Manau, 
kad ir jūsų tautiečiai, kurie šiandien atkeliavo, jo paragaus. 

Aha! Dabar Petruška pataikė! Jaunojo Kercės akys paste- 
bimai išsiplėtė. Pakėlė galvą ir tas žiemgalis ar sėlis. 

- Ką sakei, šeimininke? 

- Kad midus tikrai geras. Kaip kumščiu į kaktą. Tokį pat 
nuvežė į kniaziaus dvarą. Išsiprašiau statinaitę... 

- Bet juk paminėjai tautiečius? Tai reiškia, vokiečius?.. At- 
keliavo, sakei? 

- Atkeliavo, tikrai atvyko. Man sargybinis pasakojo. 

- Koks sargybinis? 

- Vasia. Toks truputį Žvairas. Bet šiaip jis geras vyras. 

- Tai ką jis tau pasakojo apie tuos vokiečius? 

- Et, visko pripasakojo! Zinot, kai prie vartų stovi, tai ir 
prisižiūri visko. Tai ką pasakytumėte apie midų? 

- Aa, taip. Apie midų... - Jaunasis Kercė pasilenkęs kažką 
burbtelėjo savo tarnui. Tas palingavo galvą. - Žinai, atnešk ąso- 
tėlį... Ir sau kaušo nepamiršk, šeimininke. 

Petruškos veidą užliejo šypsena. Atrodė, jog nusišypsojo net 
ir jo didžioji nosis. 

“Midus, tiesą sakant, buvo tik pakenčiamas. Uvis midaus nei 
mėgo, nei apie jį per daug nusimanė, tačiau jei jau kartą para- 
gavai kalvio Kerniaus daryto midaus, tai iki gyvenimo galo suge- 
bėsi atskirti gerą nuo tik pakenčiamo. O kad dar kaip kumš- 
čiu į kaktą?.. Abejotina, jog šitokį vežė į kniaziaus Jurijaus dva- 
rą. Už tokį midų kniazius galėjo pirklius ir išplakti. Užtat Ži- 
nios buvo vertos geriausio midaus. 

- Tikrai taip, buvo ir vežimas. Sunkiai prikrautas. O ko pri- 
krautas, tai negali pasakyti. Viskas apdangstyta. Nors Vasia ir 
bandė pasižiūrėti, savaime suprantama. Maža, kad žvairas, bet 
mato kaip vanagas. Sakė, kad gal... Na, bet jis įsitikinęs... 

Ką tik primygtinai kamantinėjęs, Uvis pripildė Petruškos kau- 
šą 1ki pat viršaus. Dėl akių įvarvino ir Zerviui su Einium. 

- Gal midaus statines veža?.. - pabandė atspėti. 

- Ne, ne! - Petruška papurtė galvą. - Atleiskit, ponas Ker- 
ce, bet jūsų tautiečiai apie midų menkai tenusimano. Men- 
kai... Esu ragavęs vokiško midaus. Tarp mūsų kalbant, ne kas. 
Ot pagonys, tie jau geriau moka. Bet, žinoma, jie yra prakeik- 
ti pagonys, todėl nesiskaito... Vasia mano, kad vežė šarvus. 

- Šarvus? 

- Aha... Sako, taip žvangėjo, kaip geras plienas. Dzingt, 
dzingt... Tylutėliai, bet mano Vasia ne tik akį, bet ir ausį turi. 

- Negi netikrino? Juk tam ir sargyba, kad visus tikrintų! 

- Ką jūs... Jie gi į kniaziaus Jurijaus dvarą. Tiesiai į pilį! 

- "Tai gal jie kokie didikai? - įsiterpė Zervis. Jis rusiškai kal- 
bėjo prastai, bet suprasti galėjai. - Matyt, kokie pasiuntiniai... 
Gal sargybai jau buvo pranešta? 

Petruška patrynė savo stambią nosį. Dabar, po trečio mi- 
daus kaušo, ji jau pradėjo keisti spalvą. 

- Gal... Gal sargybos viršininkas ir žinojo. Vasia tai tikrai 
ne. Vasia buvo nustebęs. Saffo, atjoja visi ant tokių žirgų, kad 
ir dviem vietos užtektų. Tik toks vienas vokietis popas - ne. 
Tas tai ant asilo. Sako, ne ką už ožką didesnio. Bet kad ir pats 
popas toks nedidutis. 

„- Aišku, tie! - susijaudinęs šnibžtelėjo Zervis Uviui. - Ir 
sargybai pranešta iš anksto. 

- Ir, atrodo, brolis Steponas su jais... - pašnibždomis prita- 
rė Uvis. - Jis arba vyskupo pasiųstas, arba didžiojo magistro, 
O gal net ir paties popiežiaus. Smulkiais reikalais neužsiima. - 
Jis atsisuko į Petrušką ir kilstelėjo savo kaušą. 

- Atstajoš, chaziajin...* - paragino jis rusiškai. - Aš štai ir 
sakau savo draugui, kad bus linksmiau, kadangi daugiau vo- 
kiečių pirklių atvyko. 

- Kad ne pirkliai jie! - atsakančiai siurbtelėjęs iš kaušo, šūk- 
telėjo Petruška. - Ginkluoti iki dantų! 

- Neramus laikai. Ir aš be ginklo nekeliauju. 

- Ne, ne tai! Mat vežimas tik vienas. Kai tokia palyda, pir- 
kliams reikėtų bent penkių vežimų. Kitaip kelionė neatsipirks, 
gerbiamieji. 

- Tavo tiesa, - paskubėjo pritarti Uvis. Jis dėjosi pirkliu, tad 
tokią paprasčiausią tiesą ir pats turėjo apskaičiuoti. - Ginkluota 
apsauga šiais laikais kainuoja... Tai ką tas tavo Vasia mano, 
kas jie tokie? 

- Et, Vasia... Ką jis gali manyti! Bet aš tai manau, kad jie 
čia dėl karo... Atvyko vokietis su mūsų kniazium: tartis, ne ki- 
taip. Eis, ko gero, prieš Polocką. 

- Na jau ne, klysti, šeimininke! 

- Nemanau, kad klystu, jaunasis ponas Kerce! - palingavo 
galvą Petruška. Jis žvilgtelėjo į savo kaušo dugną, ir Uvis pa- 
skubėjo jį pripildyti. - Čia kažkas tvinksta, tvinksta... O ko- 
kios žinios iš Polocko? Oi, negeros žinios! 

- Tai kad Polocke viskas ramu, - įsiterpė Zervis. - Buvau 
ten prieš kurį laiką... Viskas ramu! 

- Va kiek jūs, vokiečiai, nusimanot.. Kniazių ten nugalabi- 
jo, štai kas. 

- Michailą? 

Petruška paniekinančiai nusišnypštė. 

- Kad Michailą būtų... Tas Michailas gi pagonių užantyje tu- 
pi. Ne jį, o jo dėdę Glebą. Kas tiesa, tai tiesa, kniazius Glebas 
buvo sukčius kaip reta. Bet dabar gero nelauk, oi nelauk!.. 

Zervis vogčiomis mirktelėjo Uviui. Kai atsigręžė į šeimi- 
ninką, jo akys buvo išpūstos iš nuostabos. 

- O kaipgi jį nudėjo? - paklausė. 

- Vieni sako, kad nukirto, kiti, kad nunuodijo. Bet kad ne- 
gyvas, tai negyvas! Nes išvežė palaikus į Vitebską. Ir, kas dar 
keisčiau, sakė, kad kniaziaus kūnas be rankos... Oi, dabar 
visi verksim! Jau prasideda! Ir vokietis atkeliavo su mūsų knia- 
zium tartis... Tik vieno dalyko neperkandu. 

- Ko gi? 

- Jei jie tikrai iš Ordino ir dar kariai, tai ko moterį kartu 
vedėsi? 

Uvis su Zerviu susižvalgė. Kol kas Einius sekė pokalbį per 
daug nesigilindamas į tai, kas šnekama, bet brolio nustebimas 
ji sudomino. 

- Was ist los?* - vokiškai paklausė Einius. 

- Man sagt da is eine Frau dabei, ** - atsakė Uvis ir kreipė- 
Si į šeimininką: - Negali būti! Moteris su Ordino pasiuntiniais?.. 

Petruška pačepsėjo lūpomis ir siurbtelėjo midaus. 

- Kaip tik taip. 


* Kas vyksta? (Vok.) 
** Sako, kad tarp jų yra moteris. (Vok.) 

- Ar tavo Vasia sakė, kokia ten moteris? 

Petruška pakraipė galvą. 

- Prie mergų tas mano Vasia kaip širšinas prie medaus. Apie 
ją daugiausia ir porino. Sako, aukšta, su ilgais geltonais kaip 
medus plaukais ir labai graži. Sako, kai tik dėbtelėjo į jį, tai 
jam visos blusos apmirė. Nors čia tai jis perlenkė. Kas ten į 
mano Vasią žiūrės... 

- O kaip ji keliavo? Raita? 

Petruška suraukė kaktą. 

- Va čia aš savo Vasia kiek ir suabejojau. Ne, sakė, pėsčia. 
Ėjo kartu su ietininkais paskui vežimą. 

Suraukė kaktą ir Uvis. Jis jau buvo beveik tikras, jog tarp 
pasiuntinių yra ir komtūras Haseldorfas, ir brolis Steponas. O 
vežime, aišku, dovanos, kuriomis norima įsiteikti Pskovo ir Nau- 
gardo kunigaikščiams. 

Kai Petruška, nešinas ištuštintu midaus ąsočiu, nusvyravo į 
virtuvę, Einius ir Zervis klausiamai pažvelgė į Uvį. 

- Tai va ir sulaukėme, - patylom burbtelėjo šis. - Maniau, 
kad Junda su Daubaru mums praneš, bet ir patys sužinojome. 
Keista, kad moteris su jais, žinoma... 

Uvis tylėjo, kiti du irgi neištarė nė žodžio. 

- O ką darysim dabar?.. - pagaliau garsiai ištarė visų tylo- 
mis svarstomą klausimą Uvis ir pats atsakė. - Pirma, reikės 
sužinoti apie teutonus kiek galima daugiau. Mitrofanas dvare 
turi pažinčių... O toliau? Bandysim veikti. 

- Bet ką?.. - iškošė pro dantis Zervis. 

- Ką? - Uvis atsidusęs patrynė pirštais akis. Dabar jis atro- 
dė susirūpinęs ir pavargęs. - Dar nėra naugardiečių. Matyt, ry- 
toj atkeliaus. Mitrofanas jau girdėjo, kad atvyks kniaziaus Ja- 
roslavo sūnus Fiodoras. Tas Fiodoras jaunas ir, sako, baisiai 
atsargus. Pikti liežuviai kalba, kad tiesiog bailys. Gal reikėtų 
pabandyti jį pagrobti, ar ką?.. 

Vienintelis 


ir lokys 


įkart Daubaras miegojo kaip niekad kietai. Vargais 

negalais nusigavęs iki miško laukymėje prisiglaudu- 

sių lūšnų, atstūmė duris, apgraibom susirado sausais 

paparčiais išklotą savo guolį, virto į čežančius papar- 
čius ir užmigo. Kai pagaliau pabudo, pro dar neatmerktų akių 
vokus pamatė, kad jau prašvitę. Garsiai spragsėjo kūrenama 
ugnis, nosį maloniai kuteno kepamos mėsos kvapas. 

“Matyt, Junda jau pabudusi, - tingiai mąstė jis. - Taiso pus- 
ryčius savo broleliui...? 

Junda?! Bet juk ji... 

Jis staigiai praplėšė akis ir pakėlė galvą. 

Prie ugniakuro tupėjo vyras. Jau vien jo neregėtai platūs pečiai 
liudijo, jog tai ne Zervis ir ne Uvis, jau nekalbant apie Einių. 
Vyras tupėjo palinkęs į priekį, ir ugnies atšvaitas išryškino pla- 
toką nosį ir tankius kaip šepetys antakius. Kiek žilstelėję plaukai 
buvo užkritę ant kaktos, į pakirptą barzdą irgi buvo įsimetusi 
žilė. 

Daubaras lėtai iškišo ranką iš po gūnios ir siekė visada de- 
šinėje pusėje padėto kirvio koto. Ranka užčiuopė išsidraikiu- 
sius sausų paparčių stagarus, pirštai siekė jau gretimą guolį, 
kuriame paprastai miegodavo Zervis, tačiau kirvio koto ne- 
buvo! 

- Aa, tapor iščeš... - staiga, net nepakeldamas galvos, prabi- 
lo vyras. - Jest, jest... Ne boisia!* 

Vyras kalbėjo visai paprastai, tarytum sakytų kam nors iš 
šeimynos, kad oras šį rytą pasitaikė neblogas. Tai Daubarą pri- 
bloškė net labiau negu pats nepažįstamojo pasirodymas. Jis grei- 
tomis apžvelgė trobelę ir lėtai atsisėdo, stengdamasis susivok- 
ti, ką visa tai reiškia. Atrodė, jog trobelėje buvo tik jiedu. 

- Gdie jest?** - paklausė jis rusiškai ir pats nustebo, kad ir 
jo klausimas nuskambėjo visai kasdieniškai. 

- Pastačiau prie durų, - vyriškis mostelėjo ranka durų link. 

Iš tiesų, ten buvo atremtas į sieną plačiaašmenis Daubaro 


* Aa, kirvio ieškai... yra, yra... Nebijok! (Rus.) 
* Kur yra? (Rus.) 

kovos kirvis, o greta jo stovėjo kitas, trumpesnio koto ir siau- 
resnių ašmenų, bet vis tiek pakankamai pavojingas kirvis. At- 
rodė, tarsi jie ten nuo seno draugiškai stovėtų. Įsivyravo tyla. 

- Jei nori, tai pasiimk, - ramiai tarė vyriškis. 

Daubaras ruošėsi stotis, bet vėl atsisėdo. 

- Ko ieškai mano namuose? - paklausė jis, atsargiai rinkda- 
mas žodžius, nes rusiškų žodžių jam trūko. 

- Tavo? - Vyras pakėlė akis, nužvelgė Daubarą ir plačiai nu- 
sišypsojo. - Oho, koks tu didelis besąs! Sakai, tavo... Gal pats 
rentei? 

Daubaras papurtė galvą. 

- Matai! Ir aš nerenčiau, - atsakė nepažįstamasis. - Bet jau 
senokai čia lankausi. Tai gal šie namai ir mano... 

- Bet mėsa, kur kepi, tai mano! 

- Mėsa gal ir tavo, - noriai sutiko vyriškis. - Ir gausi jos. 
Man teks dalis už kepimą, o Petiai bus kaulai... 

- Petiai? Yra čia ir antras? Kur jis? - Daubaras pašoko ir 
apsidairė. Kol jis manė, jog jiedu čia tik dviese ir abiejų gin- 
klai prišlieti prie durų, per daug dėl šio keisto nutikimo galėjo 
nesirūpinti. Tačiau jei buvo ir antras atvykėlis - visai kitas rei- 
kalas. 

- Petia - lokys. - tarė vyriškis. - Jis lauke, prie vyšnios. 

- Petia - kas? - nesuprato Daubaras. 

- Lokys. 

- Tai jo vardas Petia ar Lokys? 

- Pats Petia - lokys. Supranti, su letenom! - vyras pakėlė rankas 
ir pamosavo, vaizduodamas letenas. - O tu tai ne rusas, iš kal- 
bos supratau. Na, bet ir Petia ne rusas. Jis iš Igaunijos. 

- Iš Igaunijos? 

- Ten jį pagavo. Mažas dar buvo. Bet dabar tai jau tikras 
lokys! Parodysiu. Tupi sau po senąja vyšnia. 

- Lokys... - pagaliau suvokė ir Daubaras. 

Atsiduso, pasikrapštė pakaušį, susiraukė. Turbūt taip ir bu- 
vo, kaip vyriškis sakė. Lauke už trobelės, prie vyšnios, matyt, 
iš tiesų pririštas lokys ir jo vardas turbūt Petia. Vyriškio balsas 

ir pasitikinti savimi laikysena abėjonėms nepaliko vietos. 

- Na, gerai. Petia - lokys, o tu kas? 

- Kas aš? - dabar atsistojo ir vyriškis, ir abu nužvelgė vie- 
nas kitą nuo galvos iki kojų. Taip, kaip nužvelgia vienas kitą 
du dideli, stiprūs vyrai, nes abu buvo stiprūs, tai buvo akivaiz- 
du. Daubaras gal puse galvos aukštesnis, be to, jo pusėje - jau- 
nystė. Tačiau atvykėlio pečiai platumu nenusileido, ir jis buvo 
kresnesnis. Amžius jo galimybių irgi dar nemenkino. Atrodė 
jis viso labo tik per keturiasdešimt. 

- Oho, kad tu ir didelis!.. - atlošė galvą vyriškis. - Nema- 
niau, kad toks. 

- Ugi toks jau esu. O tu? 

- Pamanyk tik. Atrodo, net trupučiuką didesnis būsi... 

- Bet kas tu esi?.. - pakartojo Daubaras. - Aš tai Daubaras, 
Žybarto sūnus. Kas tu? 

- Aha! Oaš- Vienintelis. 

- Gerai, kad vienintelis. O vardas koks? 

- Sakau - Vienintelis. 

Daubaras atsiduso. Lyg ir derėtų supykti, kad kažkas ne tik 
įsibrovė į jo pastogę, kepa jo mėsą, bet dar ir tyčiojasi. Tačiau 
kažkodėl visai nebuvo pikta. 

- Dar sykį klausiu. Kuo tu vardu? 

- O aš kartoju - Vienintelis. 

- "Toks tavo vardas? Vienintelis'? 

- Taip mane visi vadina. 

- Kodėl? 

Vyriškis nutilo ir, apie kažką giliai susimąstęs, pasikasė sa- 
vo žilstančią barzdą. Po to vėl lėtai atsitūpė prie ugniakuro ir 
įdėmiai pažvelgė į čirškiančią ant žarijų mėsą. 

- Atrodo, bus galima ir valgyti, - tarė, bakstelėjęs mėsą pirštu. 
"Taukuotą pirštą jis kruopščiai nulaižė. - Nebloga, valgyt tikrai 
galima. Prisėsk, Daubarai Žybartovičiau. Prisėsk. Ko stovi lyg 
mietas? 

Neliko nieko kito, kaip sėstis. Daubaras atsisėdo ant kala- 
dės ir paėmė jam skirtą mėsos gabalą, kurį, pasmeigtą ant peilio, 

atkišo vyriškis. Mėsa pasirodė karšta, tad Daubaras pasidėjo 
ją ant plokščio akmens. 

- Bet kodėl tave vadina Vieninteliu? - užsispyręs pakartojo 
jis vėl. 

- Kodėl? - Vyriškis atsikando mėsos ir lėtai kramtė. Atro- 
dė, jog jis vos pastebimai šypso, tačiau per žilstančios barzdos 
tankmę negalėjai tuo įsitikinti. - Matyt, todėl, kad toks esu. 

- Atseit esi Vienintelis... 

- Būtent taip! 

- Aha... 

Lyg ir paaiškinta, mąstė Daubaras. Štai jis valgo dar Jun- 
dos sumedžiotą stirnieną su barzdotu vyru, kurio vardas Vie- 
nintelis ir kurio lokys, vardu Petia, pririštas lauke už vyšnios. 
Ir tas lokys ne rusas, bet iš Igaunijos. O Junda iškeliavusi su 
Ordino pasiuntiniais, nes ji to panorėjo ir taip Laimos lėmė... 

Viskas, matyt, turėjo savo gilesnę prasmę, ir Daubarui teli- 
ko palaukti, kol ta prasmė išaiškės. 

Lokys Petia stirnos šonkaulius sučiaumojo tarsi padžiūvu- 
sius riestainius. Jis gulėjo po vyšnia ir kramtė Vienintelio at- 
neštus kaulus. Ilgesniuosius šonkaulius gražiai prilaikė letena, 
tie traškėjo jo nasruose, kol pradingo be pėdsakų. Pabaigęs pakė- 
lė savo didelę galvą į Vienintelio pusę, apsilaižė ilgu liežuviu 
ir smagiai nusižiovavo, parodydamas visus dantis, kurie taip 
lengvai triauškė kaulus. Daubaras Žemaitijoje ne kartą buvo 
medžiojęs lokius, tad jų prisižiūrėjo, tačiau taip 1š arti pažvelg- 
ti tiesiai į lokio nasrus dar jam nebuvo tekę. Įspūdingas vaiz- 
das! Iltiniai dantys buvo maždaug kaip Daubaro nykštys. 

- Mano brolis turi vilką, - pastebėjo Daubaras. - Bet iltys 
vis dėlto ne tokios... 

- Ir vilko neblogos. Bet vilkas yra vilkas, - samprotavo Vie- 
nintelis. - Vilkas vis į girią žiūri. O su lokiu - kitaip. Štai Pe- 
tia, matai... - Petios ausys staiga krustelėjo, ir Vienintelis nu- 

ščiuvo. Mirktelėjo Daubarui ir žengė keletą žingsnių atgal. - 
Nenoriu jo be reikalo užgaulioti... - tarė jis prislopintu balsu. 
- Mat Petia mano, kad jis toks pat, kaip visi... Tik kad labiau 
gauruotas... Jis įsitikinęs, kad jis visai ne lokys. 

- Kaipgi taip? 

- Jis mano, kad jis - kaip visi. 

- Mano, kad jis žmogus? 

- Na, taip. Gavau jį visai mažą. Kitų lokių jis net nematęs. 
Aplinkui tik žmonės, todėl jis įsitikinęs, kad jis toks pat. 

- Ir supranta, ką kalbam? 

- Rusiškai supranta. Nors jis ir iš Igaunijos. Nežinau, kiek ir 
kaip, bet supranta... - Vienintelis priėjo arčiau prie Petios ir pa- 
silenkė. - Dabar norėtum išgert, Petia, ar ne? - paklausė. Lokys 
suurzgė. Iš tiesų atrodė, tarsi urgztų pritardamas. - Labiausiai 
Petia mėgsta midų, nors ir alaus neatsisako. Neturi čia? 

Daubaras papurtė galvą. Vienintelis pakasė Petiai tarpuau- 
Sį. 

- Nieko nepadarysi, Petia. Kol į Izborską nukulniuosim, teks 
tau gerti vandenį. Šitas šeimininkas alaus neturi. 

Lokys priekaištingai dėbtelėjo į Daubarą, paguldė galvą ant 
letenų ir pusiau prisimerkė. Atrodė, tarsi būtų nuliūdęs. Ir taip 
gulėdamas jis buvo didelis, ypač įspūdingai atrodė tamsesniais 
gaurais apžėlusi jo ketera. Didžiulės letenos dabar buvo su- 
kryžiuotos, ir Daubaras įsitikino, jog lokio nagai apkirpti. Tai 
Vienintelis jam jau anksčiau papasakojo, aiškindamas, kaip jiedu 
su Petia keliauja per kraštą. Kai jam švilpauji, Petia sugeba 
net pašokti, nors, tiesą sakant, šokti jis mėgsta tik truputį iš- 
gėręs.Tai žmones prajuokina ir jie tampa dosnesni, bet geriausiai 
sekasi, jei vietovėje pasitaiko stiprių vyrų, arba bent tokių, kurie 
tariasi esą stiprūs. Tada galima surengti rungtynes ir neblogai 
uždirbti iš lažybų, nes Petia moka visaip. Jis moka pralaimėti, 
kai reikia, ir jam nėra vargo laimėti, kai būtina. 

- Rungtynes? Kokias? - nustebęs paklausė Daubaras. 

- Na, ristynes. Kaip kitaip su lokiu rungtyniausi? - paaiški- 
no Vienintelis. - Jam uždedu antsnukį. Ne todėl, kad Petia kan- 

džiotųsi, bet kad kitaip nė su pyragu nieko neprisiprašysi su 
juo ristis. Petios ir nagai dėl to apkirpti. 

- Ir surandi tokių, kurie eitų su juo imtynių? 

- Kartais nelengva. Kartais kalbini, kalbini vyrus, o tie pe- 
čiais trauko. Man pačiam tenka parodyti, kaip... - Vienintelis, 
pakreipęs galvą, nužvelgė Daubarą. - Va, jei tu prisidėtum. Tada 
tai gerai sektųsi. 

- Aš? - nustebęs sumirksėjo Daubaras. - Kodėl aš? 

- Kaip sykis. Toks vyras... Žmonės nebijotų netgi didelius 
pinigus pakloti. Tikėk manim, jie mėgsta tokias rungtynes. Ir 
tik nemanyk, kad čia didelis daiktas... Petia žino, ką daro, o 
tu išmoksi! 

Pasakyta buvo su tokiu įsitikinimu, jog Daubarui šis pasiū- 
lymas nepasirodė per daug keistas. 

- Tai kaip? Prisidėsi prie mūsų? 

- Bet... Matai, negaliu. Judu keliaujat į Izborską, o man reikia 
į Pskovą. 

- Izborskas - irgi geras miestas. O ko tau į Pskovą? 

- Sesuo ten. 

- Aplankysim grįždami. Nepradings juk ta sesuo. 

- Negaliu. Vokiečiai ją pagrobė. 

Daubarui pasirodė, kad Vienintelis krūptelėjo. Jo akys su- 
siaurėjo, net jų spalva pasikeitė, patamsėjo. 

- Ką tu kalbi? Vokiečiai? Bet juk ne Pskove! 

- Kaip tik Pskove. Ordino pasiuntiniai ten dabar. Ir jie pa- 
grobė mano seserį... 

- Ordino? Iš Rygos? 

- Iš Rygos ir iš Kuoknesės. Jie dabar Pskove. 

Vienintelis giliai įkvėpė oro. Jis atrodė susijaudinęs. Tai pajuto 
ir Petia. Pakėlęs stambią galvą nuo letenų, jis įdėmiai pažvel- 
gė į savo šeimininką, paskui į Daubarą. 

- Ar tu girdėjai, Petia... - tarė Vienintelis, ir jo balsas skambėjo 
kur kas kimiau. - Vokiečiai dabar Pskove! Ką gi... Ten ir ke- 
liausim. Supratai? Į Pskovą. 

Petia suurzgė, jo baltos iltys žybtelėjo. Jis palingavo galvą, 

tarsi pritartų šitam netikėtam kelionės tikslo pakeitimui. 
Daubaras dvejojo. Vienintelį jis jau buvo spėjęs pamėgti, 
tačiau abejojo, ar susidėjus su juo bus lengviau. 

- Kad, sako, jie dabar nieko neįleis į Pskovą... - numykė 
Daubaras. - Vos vokiečiai atvyko, miesto vartus uždarė. Užtat 
ir galvoju, kad reikės manytis, kur geriau lipti per sieną... Bet 
ar lokys perlips'? 

- Tu tik nesirūpink! - nukirto jį Vienintelis. - Mane įleis. Ir 
įleis kiekvieną, kas bus su manim. 

- Hm... Gerai, jei tikrai taip... Bet kodėl? 

- Sakiau gi... Aš - Vienintelis. 

- Sakei, kad vardas toks. 

- Ne tik vardas. Toks esu... Nesirūpink. Tuoj pamatysi - pa- 
teksim į Pskovą tiesiai pro didžiuosius vartus. 


Pskove 


undai Pskove miegoti sekėsi prasčiau, negu Daubarui 
miško trobelėje. Tarnaičių kamaroje buvo tvanku, gir- 
dėjosi, kaip ant pasieniais sustatytų gultų šnarpščia dar 
keturios merginos. Neįprastus garsus bei tvankumą dar 
būtų galima pakelti, bet blogiausia, kad kankino nežinia. 

Junda vartėsi pusę nakties, kol pagaliau užmigo. Kai vėl at- 
simerkė, pro nedidelį langelį skverbėsi blausi šviesa. Dvi ka- 
maros gyventojos jau kėlėsi. Viena dar tik rąžėsi lovoje, o ki- 
ta, kresna raudonskruostė mergina, nevikriais pirštais pynėsi 
storą juodą kasą. 

- Ty spy, - tarė ji, pamačiusi, kad ir Junda sėdasi. - Ty ne 
nužna...* 

Junda pasistengė nusišypsoti. Ji nebuvo pratusi bendrauti su 
tarnaitėmis, todėl pamanė, kad kažką daro ne taip. Nors ru- 
siškai truputį ir suprato, bet nusprendė, jog geriau bus to ne- 
parodžius. 

- Aš - Alvita... - latgalių tarme paaiškino ji, baksteldama 
sau pirštu į krūtinę. - O tu? 

- Oi, Dieve mielaširdingiausias... - sukikeno raudonskruos- 
tė. - Mums pagonę įkišo. Ką dabar darysim? Bet tu sumušta... 
Kas čia? 

Ji parodė ranka į skruostą. Patinimas spėjo atslūgti, bet ten, 
kur Junda stipriai smogė į kietą pušies žievę, oda buvo pamė- 
lynavusi ir matėsi sukrešėjęs kraujas. 

- O... Čia man trenkė... - paaiškino Junda latgališkai, pa- 
glostydama jautriąją veido pusę. 

Raudonskruostė, nors ir nesuprato, tačiau akivaizdžiai už- 
jautė. Ji vikriai apsisuko ir, nutvėrusi šalia gulinčios kaimynės 
koją, truktelėjo. 

- Ania, kelkis... Pagonę turim. Gal tu susikalbėsi. 

Ania pavadintoji kažką sumurmėjo, bet kai raudonskruos- 
tė dar kartą patraukė už kojos, pagaliau pakėlė suveltą galvą. 
Tai buvo ta vyresnė moteris, kuri jau temstant Jundą atvedė į 
kamarą, pasiuntiniams atvykus į pilį. 


* Tu miegok. Tu nereikalinga. (Rus.) 

- Va, žiūrėk, pagonė... Atrodo, kalbėt žmoniškai nemoka. 

Ania suspaudė savo ir taip siauras lūpas. 

- Nekibkit prie jos. Kalbėt moka, kiek reikia! - Moteris at- 
sistojo ir priėjusi padėjo ranką ant Jundos peties. - Tu nekreipk 
dėmesio, - tarė ji laužyta latgalių kalba. - Mergos šneka nie- 
kus. Ar tu belaisvė? 

- Dabar ne, - papurtė galvą Junda. - Aš su jais keliausiu. 
Namo, į Latgalą. 

- Tave mušė jie? 

- Ne... Ne vokiečiai, o tie, kurie mane prieš tai sugavo. 

- Dieve mielaširdingiausias! Ania tikrai pagoniškai moka! - 
žavėjosi savo draugės sugebėjimais raudonskruostė. - O ką ji 
sako? 

- Kad ji su vokiečiais čia atkeliavo. 

- O ko? 
trečioji mergina. Ji buvo stamboka, rauplėtu veidu. 

- Na jau, - suabejojo raudonskruostė. - Juk sako, kad jie 
vienuoliai. 

Rauplėtoji sukikeno: 

- Klaidatikiai jie, o ne vienuoliai... Žiūrėk, ir prikūlė ją kaip 
reikiant. 

- Bet jūs greičiau judinkit užpakalius, - įsiterpė Ania. - Šiandien 
darbo per akis. Ir taip jau prigužėjo svečių, o, sako, atvyksta 
dar ir iš Didžiojo Naugardo! 

- Ar Ir tas jaunasis kniazius Fiodoras? - raudonskruostė grei- 
tai keisdavo savo susidomėjimo kryptį. - Tas, kurį Žmonės Fio- 
doru atsargiuoju vadina? 

- Vieni - atsargiuoju, o kiti - bailiuoju. Ot, kad būtų jo bro- 
lis Aleksandras... 

- Bet juk tas jau vedęs. O Fiodoras, sako, žmonos ieško. 

- Na va! Tu jam tik pasirodyk... 

- Aha. Tik pasivaipyk prieš jį atsakančiai. 

- O ką jūs manot? - nesutriko raudonskruostė ir įžūliai pa- 
sikraipė. - Kuo aš prastesnė už kitas? 

Visos suklego. Iš Didžiojo Naugardo atvykstantis kunigaikštis 
Fiodoras galutinai užvaldė tarnaičių dėmesį, ir jos paliko Jun- 
dą ramybėje. Varžydamasi prašyti merginų pagalbos, Junda pirš- 
tais priglostė plaukus ir truputį aplygino nugulėtus drabužius. 
Greitai paklojo savo guolį ir, palenkusi galvą, pro žemas duris 
išėjo į lauką. . 

Iš sklindančių kvapų suvokė, jog išėjo į ūkio reikmėms skirtą 
kiemą. Tiesiai prieš duris, už kokių penkiasdešimties žingsnių, 
kilo pilies siena, bet iš kiemo pusės ji buvo apstatyta neaukš- 
tomis pašiūrėmis. Namas, kuriame jai teko miegoti, buvo dviejų 
aukštų, mažyčiais langeliais, turbūt skirtas kunigaikščio dvaro 
tarnams. Iš kairės stūksojo didesnis pastatas. Pro plačiai at- 
vertas duris sklido kepamos mėsos kvapas. Tas namas savo 
ruožtu šliejosi prie dar didesnio mūrinio pastato su aukštai iš- 
kilusiu stogu. Už jo baltavo dar aukščiau besistiebiantis var- 
pinės bokštas. Auksinis jo stogelis atmušė rytmečio saulę. Pa- 
grindinė aikštė, į kurią jie pateko pro pilies vartus, turėjo būti 
ten. Junda paėčėjo iki namo galo, kur buvo tarpelis tarp pilies 
sienos ir namo. Išėjus iš už namo kampo, be aukšto balto var- 
pinės bokšto, pirmiausia krito į akį dvi greta stovinčios cerk- 
vės. Viena su keturiais, kampuose išdėstytais apvaliais bokš- 
teliais, kita su trimis, mažesniais. 

Junda iš tolo atidžiai apžvelgė vartus. Iš savo patirties ji Ži- 
nojo, kad kur nors turėjo būti ir mažesni vartai, tačiau tie bus 
gerai uždaryti ir jai tikrai neįveikiami. Teliko pagrindiniai, bet 
ir tie nieko gero nežadėjo. Ventės pilies vartai paprastai bū- 
davo plačiai atverti, kad netrukdytų judėjimui, ir tik vienas sar- 
gybinis stovėdavo lauko pusėje, stebėdamas iš toliau atvyks- 
tančius. Galėjai išeiti jo visai nesutrukdyta. Čia kitaip. Didieji 

«vartai buvo užverti, ir atidarytos tik juose esančios durelės, pro 
kurias galėjai eiti tik po vieną. Matyt, vartus atverdavo tik ve- 
žimams ar raiteliams. O sargybinių iš kiemo pusės ji suskai- 
čiavo tris. Du buvo su ietimis, trečiasis - persijuosęs lanku ir 
strėline. Iš lauko pusės turbūt buvo dar keli. Kai jie atkeliavo 
vakar vakare, ten būriavosi vos ne dešimt. 

Tad pranešti Uviui apie save ar ištrūkti bus nelengva. Jun- 
da netruko įsitikinti, jog sargybiniams apie visus atvykusius, 
įskaitant ir ją pačią, jau pranešta. Tai patvirtino ir lanku per- 
sijuosęs sargybinis. Jis kumštelėjo savo draugui ir parodė jos 
pusėn. Ietininkas, leisdamas suprasti, kad ir pats ją pamatė, 
linktelėjo galvą. Tai reiškė, kad jie ją jau pažino. 

Pastebėjo ją ir kiti. Junda jau ruošėsi grįžti į uždaresnį ir, 
kaip jai atrodė, saugesnį virtuvės kiemą, kai pamatė, jog tie- 
siai į jos pusę Žžingsniuoja aukštas vyras. Kadangi jis dabar bu- 
vo be šarvų, išsyk jo nepažino. Tik kai priartėjo per kokią de- 
šimtį žingsnių, Junda suvokė, jog tai tas karys, kuris visą kelią 
j0j0 greta to smulkaus vienuolio, tarsi jį saugotų. Junda mo- 
kėjo įvertinti karius. Ji jau tada suprato, jog kovos lauke šis 
karys būtų vienas pavojingiausių. 

Ji apsisuko ir, dėdamasi nepastebėjusi besiartinančio kario, 
norėjo smukti į tarpą tarp namo ir pilies sienos. Tačiau vyras 
šūktelėjo, ir šūktelėjo jai: 

- Alvita. Warte!* 

Neliko nieko kito kaip sustoti. 

- Bruder Stefan, er mėochte mit Ihnen sprechen**... - tarė pri- 
siartindamas vyras. Ir nors galėjai apsimesti, kad nesupranti, 
ką jis sako, jo rankos mostų nesuprasti negalėjai. Jis pirma pa- 
rodė tiesiai į Jundą, o po to - į mažesniosios cerkvės pusę. 

Ten ant suolo sėdėjo tas smulkusis vienuolis. Iš toliau jis 
atrodė kaip vaikas, į kurį neverta kreipti dėmesio. Bet kaip 
tik jo kiekvieno žodžio klausė augalotasis karys Rudolfas, į jį 
pagarbiai žvelgė ietininkai, jo nuomonės paisė net latgališkai 
truputį suprantąs riteris, kuris ją užklupo pušyje. 

Neliko nieko kito, kaip klusniai linktelėti. 


e 

Brolis Steponas gerai kalbėjo septyniomis kalbomis, paken- 
čiamai - dar penkiomis. Tarmių jis neskaičiavo, todėl savo su- 


* Alvita. Palauk! (Vok.) 
** Brolis Steponas, jis nori su tavimi pašnekėti. (Vok.) 

gebėjimą susišnekėti latgalių, žiemgalių bei sėlių tarmėmis laikė 
tik vienos kalbos mokėjimu. Pažino šias tarmes pakankamai, 
kad atspėtų, iš kokio krašto žmogus kilęs. O štai dabar ši aukšta 
išvaizdi mergina kalbos atžvilgiu jam uždavė galvosūkį. Sakė- 
si esanti latgalė, ir kalbėjo panašiai. Tačiau ir ne visai taip. Jos 
tarsenoje skambėjo kažkokia ne visiškai atitinkanti tarmę gai- 
da. 

- Ar ten, kur gyvenai, vaikeli, yra daug igaunių? 

Junda papurtė galvą. 

- Ne. Beveik vieni latgaliai, yra keletas rusų šeimų. 

- Ne... Ne tas! - Vienuolio siauras veidas atrodė susimąs- 
tęs. Junda jau spėjo susigaudyti, jog brolis Steponas, ją kal- 
bindamas, bando patikrinti, ar ji jiems sakė teisybę. Taipogi 
suvokė, jog brolis Steponas, jos laimei, šiaurės Latgalos nepa- 
žįsta, ir todėl nedvejodama jam apibūdino būtent Ventės apy- 
linkes. Tai ji sugebėjo padaryti nebijodama suklysti, ir tas jos 
įsitikinimas bei aplinkybė, jog nesusipainiojo smulkmenose, vie- 
nuolį lyg ir įtikino. Tačiau kažkas jam vis dar kliuvo. 

- Ne ta gaida, - sumurmėjo sau brolis Steponas. - Mat rusų 
kalba turi tokį kietą atgarsį. 

Jis kiek pakreipė galvą ir prisimerkė, tarsi klausytųsi kaž- 
kokių, tik jam vienam girdimų garsų. Cerkvės šešėlyje, kur jie 
abu sėdėjo ant suolo, buvo pakankamai tylu. Tik viršuje, cerkvės 
pakraigėje, burkavo karveliai, o nuo didžiųjų vartų sklido sar- 
gybinių šūkavimai. Vienas sargybinis keikė kitą ir sodriais iš- 
sireiškimais aiškino apie jo kilmę. 

- Va, pasiklausyk, ar girdi?.. - Brolis Steponas kilstelėjo pirštą 
ir įsiklausė. - Pavyzdžiui, rusai garsą “y" kietai taria. Be to... 

- Bet mane augino žemaitė auklė... - Junda pagaliau suvo- 
ke, kas kliuvo vienuoliui. Latgališkai buvo tik apgraibom iš auklės 
pramokusi. - Motina mirė, tai buvo auklė. Buvau net žemai- 
tiškai išmokusi. Ir dabar truputį moku... 

Brolio Stepono akys tiesiog sužibo. 

- Moki? Labai mažai progų esu turėjęs išgirsti... Pakalbėk 
truputį! 

Junda pasijuto nejaukiai. Ji jau ir taip pakankamai maišė 
žemaitišką tarseną su latgališkąja. 

- Kad nežinau, ką sakyti. 

- Bet ką. 

- Liuob šuokt, liuob dainuot, liuob in turgų nuvažiuot, - pa- 
kankamai dainingai ištarė Junda. 

Brolis Steponas dar vis šypsodamasis palingavo galvą. 

- Dar kartelį... 

Jurnida pakartojo. 

Vienuolis patylėjo, po to tarsi vaikas suplojo delnais. 

- Štai taip ir yra, vaikeli! Iš tikrųjų taip. Matai, tavo auklės 
tarsena paliko tau pėdsaką. O man tai sukėlė galvosūkį. Da- 
bar suprantu... Kalbos yra nuostabus dalykas, vaikeli. Nuosta- 
bus. Dievas jas sumaišė dar tada, kai žmonės manė, kad jie 
gali bokštą iki pat dangaus pastatyti. Tai buvo paikystė, tikra 
paikystė, bet užtat dabar turime kalbas. - Jis atsiduso ir ant 
savo kaulėtų kelių ranka išlygino šiurkštaus, rudo audeklo abitą, 
tarsi norėtų paslėpti kūno menkumą. Siauras jo veidas vėl ta- 
po rimtas. 

- Gerai. Kadangi jau suprantu, tai galime eiti toliau, - tarė 
jis ne Jundai, o pačiam sau. - Sakyk, vaikeli, ar tu nori grįžti 
namo? 

- Labai noriu! - nuoširdžiai užtikrino Junda. - Labai. 

- Matau, kad nori... Tai galėsi mums padėti. Čia ne visi žmonės 
mums draugiški, daugelio jų reikia saugotis. O, jie viešai da- 
bar nieko nedarys! Bet... Jei galėtų kaip nors kitaip... Bet tau 
turbūt neaišku, apie ką kalbu?.. 

- Neaišku, - prisipažino Junda. 

- Viskas labai paprasta. Komtūras Haseldorfas pasiūlė, kad 
tu galėtumei mums nešioti maistą. O dabar ir aš manau, kad 
tai nebloga mintis. Manau, kad tavim pasitikėti galima. 

- Aš pas rusus likti tikrai nenoriu! - tvirtai pareiškė Junda. 
- Noriu grįžti namo. 

- Jei mes laimingai grįšime, tai grįši ir tu. Tai matai, pasa- 
kysim jiems, kad tavo pareiga - atnešti mums valgyti. Kiti ne- 

gali, tik tu. Ir tu ten būk. Būk virtuvėje, kai jie taiso maistą, 
žiūrėk, ar verda mums atskirai, žiūrėk, ar neateina kokie pa- 
šaliniai... Mes pasakysim, kad tu nori išmokti virti taip, kaip 
pskoviečiai verda. Bet, savaime suprantama, jie nepatikės. 

- Manot, nepatikės? Kodėl? - Jundai atrodė, kad toks pa- 
aiškinimas turėtų būti priimtinas. 

- Nepatikės! - užtikrino brolis Steponas. - Manys taip, kaip 
ir mes manom. Pagalvos, jog siunčiame tave prižiūrėti, kad ko 
netinkamo nepakliūtų į mūsų maistą. Bet tas ir gerai. Jei jie 
žinos, kad mes saugomės, tai gal ir nebandys. Be to, komtūras 
ir kiti broliai turi geležinius skrandžius. O man tai visai nepa- 
vojinga. 

Jis nutilo, tarsi lauktų, kol Junda paklaus, kodėl jis šiuo at- 
veju yra išimtis. Tačiau Junda mandagiai tylėjo. 

- Aš valgau tik duoną ir geriu tik vandenį, - paaiškino bro- 
lis Steponas. - Duonos atsivežiau, o vandenį tu pati man pa- 
semsi iš šulinio. Ar supratai? 

- Supratau. 

- Pati. Pasemsi tiesiai iš šulinio ir man tuojau pat atneši. 

Jis atsistojo, nubraukė dulkes nuo abito ir nužvelgė ją skvar- 
biom, tarytum kiaurai matančiom akim. 

- Į vandenį sunku ko nors įmaišyti. Bent taip įmaišyti, kad 
aš nepastebėčiau. Tačiau noriu, kad atneštum tik tu. 

- Gerai... Taip ir bus, - linktelėjo galvą Junda. 

Brolis Steponas staigiai apsisuko ir smulkiais Žingsneliais nu- 
tolo rūmų link. Kol jie kalbėjosi, tas kieto veido Rudolfas sto- 
vėjo atsirėmęs atokiau į cerkvės sieną ir kramtė smilgą. Da- 
bar jis tingiai atsistūmė nuo sienos, numetė ant žemės smilgą 
ir nusekė paskui smulkųjį vienuolį. Rudolfas buvo patyręs ir 
pavojingas karys. Tą Junda iškart pamatė, tačiau dabar ji su- 
prato, jog tas smulkus, už ją visa galva žemesnis vienuolis, kuris 
basom, tik sandalais apautom kojom žingsniavo rūmų link, 
buvo kur kas pavojingesnis. 

Pirmą kartą Junda rimtai suabejojo, ar jie pajėgs pasiekti 
savo tikslą. 

Mitrofanas traiškanotom akim pažvelgė į Uvį ir dejuoda- 
mas nusikeikė. 

- Žmonės, ko jūs.norit? Turėkit proto... Juk dar naktis! 

- Jau seniai rytas, - Uvis susiraukęs apsižvalgė po Mitrofa- 
no kamarą. Tvarka čia buvo kaip kiaulių tvarte. Jei ne padė- 
tos ant lentynos kelios apdulkėjusios rašalinės ir įkištos į ply- 
šius tarp sienojų žąsų plunksnos, niekad net nepagalvotum, jog 
tai buvusio Pskovo kunigaikščio raštininko buveinė. 

Mitrofanas atsisėdo savo sujauktame migyje ir, pritraukęs 
kelius beveik prie smakro, apkabino rankomis. Jis sumirkčio- 
j0 ir pasitrynė gerklę. 

- Ot, koks troškulys smaugia!.. Ko atsibeldėt vos prašvitus? 

- Matyt, gerokai išmetei vakar, jei nežinai, kas įvyko. 

- Ką ten! Smulkmena. O kas įvyko? 

- Ordino pasiuntiniai atkeliavo, štai kas. 

Tai Mitrofano per daug nenustebino. Jis truputį pamąstė, 
pakraipė galvą ir, matyt, nusprendė, jog ramybės šį rytą vis tiek 
nebus. Teks keltis. 

- Žinojau, kad atvyks. Jau visą savaitę kniazius jų laukia. - 
Jis susigrabaliojo kelnes ir stenėdamas jas movėsi. Iškart į kišką 
nepataikė ir susvirduliavęs atsirėmė į gultą. - Bet kodėl dėl tokio 
nieko reikia žadinti vargšą Mitrofaną, ponas Kerce? 

- Renkis. Man reikia žinių iš dvaro. 

- Jie juk jūsų tautiečiai, - nesiliovė aimanavęs Mitrofanas. - 
O aš - doras rusas. Jūs, vokiečiai, patys žinokitės. O man leis- 
kit išsimiegot kaip žmogui. Kam manęs prireikė? 

Uvis prieš kurį laiką Mitrofanui prisistatė kaip Kercė iš Rygos 
ir net įteigė jam, jog atvyko čia kaip Ordino tarpininkas. Ei- 
nius dėjosi esąs jo tarnas, kurio vardas, kad nekiltų nereika- 
lingų keblumų, nepasikeitė. Jis ir liko Einiumi. Tad Einiui ne- 
reikėjo per daug vargti, įsijaučiant į savo vaidmenį. Nebent tiek, 
kad visiems girdint turėjo neužmiršti kreiptis į brolį tik vokiš- 
kai. Tiek jis jau buvo pramokęs, todėl dabar stovėjo atsirė- 

męs į durų staktą, abejingai stebėdamas, kaip Mitrofanas 
antruoju bandymu pataikė įkišti koją į kelnių kišką. Uvis, ar- 
ba Kercė iš Rygos, dėjosi įniršęs, ir tai jam neblogai sekėsi. 

- Donner Wetter noch einmal!* - iš pradžių nusikeikė vokiš- 
kai, o tik tada perėjo į rusų kalbą. - Todėl, kad ne kas nors 
kitas, o tu, Mitrofanai, atvedei man tą sukčių Semioną Petro- 
vičių! 

Mitrofanas susirūpinęs pažvelgė į Uvį. Jis dar nesuvokė, kur 
šis suka, tačiau jau nutuokė, jog tai jam gero nežada. 

- Kaip tai - sukčių? Juk jis... 

- Jis pakartas! Taip ar ne? 

- Deja, taip. Ir dar liko man skolingas... 

- Tu man jį atvedei. O kniazius Glebas, kuriam jis tarnavo, 
nunuodytas... Negi sakysi, kad ir to nežinai? 

Mitrofanas galvojo, ar geriau papurtyti galvą, ar palinksėti. 

- Žinau. Girdėjau. Bet, bet, ponas Kerce, juk jūs prašėte, 
kad jums praneščiau, jei kas panorės susitikti su Ordino tarpi- 
ninku... O tada dar man padėkojote. Ir dabar, kai atkeliavo 
visi Ordino pasiuntiniai... 

- Per tavo žioplumą mane užgriuvo dideli rūpesčiai! - per- 
traukė jį Uvis. - Ir ne tik mane. Tave - taip pat. 

- Kuo aš čia dėtas? Aš vargšas, iš darbo išmestas raštinin- 
kas. Man savo bėdų pakanka. 

- Pasakyk tam kvailiui, ar jam negresia pavojus? - atsisuko 
Uvis į Einių. 

- O ja, ja! - užtikrino tas. - Sicher!/** 

- Tai matai, Mitrofanai. Pats kaltas, nes atvedei man tą ap- 
gaviką Semioną Petrovičių! 

Jis taip riktelėjo, kad Mitrofanas net susigūžė. Uvis, dar naktį 
prabudęs, suko galvą, kaip išaiškinti Mitrofanui pasikeitusią padėtį. 
Tuo labiau kad Mitrofanas dabar tapo dar reikalingesnis, nes 
atvykus pasiuntiniams reikėjo žūtbūt prasiskverbti į kunigaikščio 
Jurijaus dvarą. 


a 


* Kad tave griaustinis! (Vok.) 
** O taip, taip! Tikrai! (Vok.) 

- Nebandyk išsiginti, - tai tu man atvedei tą sukčių. Aš per 
jį patekau į didelę bėdą, bet kol kas apie tave niekam neprasi- 
tariau. Bet jei nenorėsi padėti, kas man telieka? Teks paaiš- 
kinti, kas, ką ir kur... 

- Bet kuo aš kaltas? Ką aš apie jį sakiau? - teisinosi Mitro- 
fanas. - Sakiau, kad Semionas Petrovičius yra kniaziaus Glebo 
raštininkas, tik tiek. Ir tai buvo teisybė! 

- Ir už tą teisybę Semionas Petrovičius pakartas? Nejaugi ir 
tu virvės užsinorėjai? 

Kad Uvio žodžiai skambėtų įspūdingiau, Einius ranka su- 
ėmė sau kaklą ir iškišęs liežuvį bjauriai išsiviepė. Mitrofaną 
nupurtė drebulys. Dabar jis jau visiškai išsiblaivė ir atrodė ap- 
gailėtinai. 

* Kuo gi aš kaltas, ponas Kerce? Aš tik ištikimai tarnavau 
kniaziui Borisui, ir už tai mane išmetė iš pareigų... Tik už tai. 

- Vis tiek tau dar ne taip blogai, kaip Semionui Petrovičiui. 
Bet nebijok, aš tau padėsiu, - nuramino jį Uvis, nes Mitrofa- 
nas visai sutriko. - Dabar paklausyk. Per tą nelemtą Semioną 
Petrovičių aš dabar negaliu pasirodyti Ordino vyresnybei. O man 
ten verkiant reikia susisiekti su vienu draugu. Jis mums pa- 
dės! | 

- Bet aš čia kuo dėtas, ponas Kerce? 

- Tu man padėsi patekti į pilį. Ne už ačiū, aš užmokėsiu. 

Mitrofanas pagaliau truputį atsitokėjo ir, paspjaudęs pirš- 
tus, prilaižė savo dar tankius tamsius plaukus. 

- Ir, sakot, užmokėsit?.. 

- Jei bus už ką. Ar pilį pažįsti? 

- Kaip savo kišenę! Gal net geriau. Per tuos penkerius me- 
tus, kai tarnavau kniaziui Borisui... Ir taip ištikimai tarnavau! 

- Sakei jau. Tai va, - Uvis iš užančio ištraukė didelę beržo 
tošies skiautę, kurią susirado dar šeimininko Petruškos malki- 
nėje. - Štai, nupaišysi man, kaip ten viskas išdėstyta. Kokie per- 
ėjimai, kur kieno kambariai.. 

- Tik tiek?.. 

- Reikės daugiau. Reikės sužinoti, kur dabar yra apsistoję 

tie Ordino pasiuntiniai. Kokie žmonės ir kuriuose kamba- 
riuose jie apgyvendinti. Sužinosi, kas ta moteris, kuri atvyko 
su Ordino pasiuntiniais. 

- Negi yra ir moteris? - Mitrofanas kreivokai šyptelėjo. 

- Atrodo, kad yra. Reikia sužinoti, kodėl ji su jais. Ką tau 
reiškia? Įeisi ten ir paklausi. 

Mitrofanas prikando lūpą ir atsiduso. 

- Išties, eidavau ten kas dieną. Bet, matot, ponas Kerce, už 
tai, kad taip ištikimai tarnavau kniaziui Borisui, dabar manęs 
nebejleidžia... 

Uvis nekantraudamas krestelėjo galvą. Dėl savo buvusios 
tarnybos Mitrofanas dūsaudavo beveik be paliovos. 

- Taip įsipykai, kad dabar, kai kniaziaus Jurijaus valdžia, jis 
uždraudė tau pilyje pasirodyti?.. 

- Deja... Nėra teisybės šitame pasaulyje! 

- Arba ji brangiai kainuoja, - tarė Uvis. - Jei pažįsti sar- 
gybą, tai Žinai, kurie labiau sukalbami. Pasiūlyk jiems šiek 
tiek... 

- Kiek? 

- Na, kad ir visą griviną, 0 gal ir dvi... 

Mitrofanas nusišypsojo. Ne tik jo veidas, bet ir jis visas aki- 
mirksniu atgijo. 

- O, tada bus galima sužinoti viską, ko reikia... - paskubėjo 
užtikrinti jis. - Tada daug kas taps įmanoma! 


. 
4 


Iš pat ryto Zervis jau stoviniavo netoli didžiųjų vartų, vil- 
damasis, jog pamatys Jundą su Daubaru arba atvykstančius 
Naugardo pasiuntinius. Po to, kai Ordino pasiuntiniai pasie- 
kė Pskovą, prie kelio į Izborską jiems nebebuvo ko veikti. Tiesą 
sakant, jie Daubaro laukė dar tą patį vakarą, nes jiedu su Jun- 
da turėjo palydėti Ordino žmones iki Pskovo, pranešti apie tai 
Uviui ir kartu nutarti, kas darytina toliau. Tačiau nei Dauba- 
ras, nei Junda nesirodė. Nesirodė ir Didžiojo Naugardo pa- 

siuntiniai, bent prie vartų susibūrę miestelėnai nieko apie juos 
nebuvo girdėję. 

Paaiškėjo, jog kol kas iš buvusio kniaziaus Glebo raštinin- 
ko Mitrofano naudos taip pat nebuvo per daug, nebent tai, kad 
jis sugebėjo išleisti abi jam Uvio duotas sidabrines grivinas. 
Mitrofanas teisinosi = Ordino pasiuntiniams atvykus, pilies sar- 
gybai duotas itin griežtas įsakymas nieko nejįleisti ir laikyti lie- 
žuvį už dantų. Užtat sargybiniai dabar net kalbėti vengia, nes 
jei sugaus kurį plepant ko nereikia apie pilėnus, tai šis už bausmę 
praras liežuvį, o jei praleis į pilį asmenį, kuris ten neturėtų būti, 
tai sargybinis neteks akies arba net ir abiejų. Taigi ką nors su- 
žinoti dabar yra neapsakomai sunku, o papirkimo kainos ne- 
žmoniškai pakilo. Bet, nepaisant to, guodėsi Mitrofanas, jis sten- 
gęsis iš paskutiniųjų ir visgi šį tą sužinojęs. Sužinojo, jog Di- 
džiojo Naugardo kniaziui Jaroslavui Ordino magistras atvežė 
dovanų tokius šarvus, kurių neperšauna jokia strėlė, o mote- 
ris, apie kurią sklido gandas, iš tiesų yra. Atvyko kartu su komtūro 
palyda. Ji kilusi iš Latgalos ir ne tik aukšta, bet ir graži mergi- 
na. 

- O ko ją atsivežė?.. - paklausė Uvis. 

- Kalbų apie tai netrūksta, - numykė Mitrofanas, - bet jos 
visos nepadorios, tai kažin, ar verta jas kartoti. 

Uvis sutiko, kad kartoti neverta. Prasitarė, jog už dvi sidabrines 
grivinas iš Mitrofano daugiau tikėjosi, todėl prašo dar paban- 
dyti. 

Mitrofanas atsisakinėjo, tačiau Uviui pakėlus kainą iki penkių 
grivinų, pagundai atsispirti nebepajėgė. Tiek sidabro paėmęs, 
turėtų ką nors rimto sužinoti, mąstė Zervis, žvelgdamas virš 
prie vartų susispietusių Žmonių galvų. Čia reikalai kol kas klostėsi 
gana nuobodžiai. Mat vartų sargyba į Pskovą dabar įleisdavo 
tik tuos, kuriuos pažinojo kas nors iš miestelėnų ir už kuriuos 
galėjo laiduoti. Už vartų jau būriavosi smulkesni pirkliai, ku- 
riems pažįstamų mieste pritrūko. Stambiųjų pirklių tokie sun- 
kumai nebaugino. Netrūko ir kitokio plauko keliautojų, įskai- 
tant elgetas bei varguolius, kurie, net ir turėdami pažįstamų, 

stengėsi jų vengti. Karščiausi ginčai su sargyba vyko anksti ry- 
tą, o dabar daugelis jau įsitikino, kad įsiprašyti į miestą nepa- 
vyks. Todėl vieni pasuko atgal, o kiti stoviniavo prie vartų, ne- 
turėdami ką veikti arba, kaip ir Zervis, tikėdamiesi, jog kas 
nors atsitiks, ir vartai atsivers. 

"Tačiau tik pavakare šiokį tokį sujudimą sukėlė iš rytų pusės 
pasirodęs raitelis. 

Šiaip raitų keliautojų netrūko, tad šis išsiskyrė nebent tuo, 
kad savo žirgo visiškai netausojo. Jota, matyt, buvo visą nak- 
tį, nes antraip nebūtų taip žirgo nuvaręs. Tuo labiau kad ar- 
klių Žinovas nesunkiai galėjo nustatyti, jog tai būta išties tvir- 
to ir patvaraus žirgo. Tačiau dabar jo kojas iki pat papilvės dengė 
pilkšvas, pusiau apdžiūvęs dumblas, šonai buvo įkritę ir pa- 
dengti su dulkėmis sukepusiu prakaitu. Iš nuovargio žirgas svy- 
ravo ir, sustojęs prie vartų, vos nenugriuvo. Ne ką geriau at- 
rodė ir raitelis. Tai buvo apyjaunis ir, matyt, tvirtas vyras, nes 
valios bei užsispyrimo dar turėjo. Vartų sargyba, kaip jai įprasta, 
vangiai išėjo pasižiūrėti į naują atvykėlį, tačiau tas taip įsak- 
miai ant jų riktelėjo, jog šie bemat sukruto. Pats sargybos virši- 
ninkas, išgirdęs kimų riksmą, puolė plačiau atidaryti pri- 
vertus vartus, kad raitelis galėtų įjoti. Akivaizdu, kad tai buvo 
arba svarbus asmuo, arba turėjo svarbių Žinių. Kai Zervis sa- 
vo laužyta rusų kalba paklausė netoliese stovinčio kresno pirk- 
lio, kas jis galėtų būti, tas tik ranka numojo. 

- Iš Rusos! O to Ivankos iš Vitebsko kaip nėr, taip nėr. Kiek 
galima jo laukti? 

- Iš Rusos? - sukluso Zervis. - Kurgi tai? 

- Į pietus nuo Naugardo. Nieko doro ten nėr. Nesuprantu, 
ko jam lėkti lyg akis išdegus. 

- Tai Naugardo žemės. O kaip atpažįsti? 

- Nagi ant ieties... Vėliavėlė! Jis įgulos karys, - pirklys moste- 
lėjo ranka prajojančio link. 

Raitelis stengėsi pentinais išjudinti žirgą, tačiau tas buvo taip 
nusikamavęs, kad nebojo skausmo. Jo papilvė ir taip buvo su- 
raižyta pentinais, sukepęs dumblas sruvo plona kraujo juosta. 

- Tokį žirgą nuvarė... Tiek jie ir težino - lakstyti kaip be 
galvos... 

- Ko jis čia taip skubėjo? 

- Et... Kniazius, matyt, liepė skubėti, todėl ir žudo gyvulį. 
Supaisysi juos! Gal kokia žinia iš to kniaziuko Fiodoro. 

Nusivaręs žirgas ir raitelis tolo pilies link, tačiau pirkliui kur 
kas labiau rūpėjo nesulaukiamas svečias iš Vitebsko, o Zer- 
vis, vis dar neprarasdamas vilties, žvalgėsi, kada gi pagaliau 
pasirodys Daubaras ar Junda. 


/ 


Junkeris Haraldas 


irmą kartą Junda Ordino kariams maistą nešė jau per 

pietus. Paaiškėjo, jog kniaziaus Jurijaus virėjai savo 

amatą išmanė puikiai. Pietums jie patiekė veršienos 

kepsnį su viliojančiai kvapniu padažu. Be to, buvo ly- 
deka drebučiuose ir blynai su tirpintu sviestu bei grietine. Pie- 
tūs buvo ne vidudienį, nes dar ilgokai buvo laukiama pasiun- 
tinių iš Didžiojo Naugardo. Taip jų ir nesulaukus, pagaliau buvo 
nuspręsta sėsti prie stalo. Tai visiems, išskyrus jaunąjį junkerį 
Haraldą, gerokai sugadino apetitą. Naugardo pasiuntiniai tu- 
rėjo atvykti tuo pačiu metu, kaip ir Ordino. Taigi jie privalėjo 
būti jau vakar. Todėl visi buvo įsitikinę, jog jie, nors ir pavėla- 
vę,.atvyks šiandien, ir jų laukė. Kai saulė ėmė krypti į vaka- 
rus, pats komtūras Haseldorfas pasakė, jog daugiau laukti ne- 
verta, todėl Jundai buvo pranešta, kad laikas nešti valgius į 
mėlynąją rūmų menę, kurią kniazius buvo perleidęs Ordino pa- 
siuntiniams. 

Valgė penkiese. Garbingiausioje vietoje sėdėjo pats komtū- 
ras Haseldorfas, šalia jo - brolis Motiejus bei brolis Morkus, 
toliau - junkeris Haraldas ir riteris Rudolfas. Abu pastarieji 
buvo iš kilmingųjų, o Haraldas - net iš labai kilmingos šeimos. 
Likusiems Ordino kariams teko valgyti kartu su kniaziaus as- 
mens sargybiniais, ir nors jų maistas irgi buvo neprastas, ta- 
čiau padažai taip skaniai nekvepėjo. 

Tiesa, kartu su visais menėje buvo ir brolis Steponas, bet 
jis sėdėjo atokiau, pačiame stalo gale, pasidėjęs prieš save at- 
verstą knygą, riekę apdžiūvusios duonos ir pasistatęs ąsotėlį Jun- 
dos atnešto vandens. Retkarčiais jis atsižnybdavo duonos ir ne- 
skubėdamas kramtė. Iš Jundos atneštų dubenių sklindantys kvapai 
jo visai nejaudino. Atrodė, jog tie kvapai per daug nežavėjo ir 
likusiųjų. Visi valgė be ūpo. Junda stovėjo pasitraukusi arčiau 
prie durų, laukdama, ar kam ko prireiks. Kai ji įėjo pirmą kartą, 
visi nutilo, bet ilgainiui daugelis priprato prie jos buvimo ir 
nebekreipė į ją dėmesio. Tik junkeris Haraldas kiekviena proga 
dėbčiojo jos pusėn. Atrodė, jog tyla jį labiausiai vargino, ta- 
čiau menėje jis buvo jauniausias, tad pradėti kalbą nederėjo. 

- Vieną derybų dieną jau galime išbraukti, - pirmas prabilo 
Haseldorfas. - Turime reikalą su naugardiečiais. Gal jie dienų 
taip tiksliai neskaičiuoja? 

- Kaip tik skaičiuoja, - nesutiko brolis Morkus. - Kas tiesa, 
tai tiesa, broli komtūre - rusai nelabai pripratę laiką brangin- 
ti, tačiau naugardiečiai - kitokie. Tai daroma su kokia nors prie- 
žastimi. 

- Teisingai! Su priežastimi, - patvirtino brolis Rudolfas. - Pažįs- 
tu naugardiečius. Be priežasties ir be naudos sau jie nieko ne- 
daro. 

- Tai va! - įvertino padėtį komtūras. - O mes net neturime 
teisės įsižeisti. Prasidėk su tokiais... 

- Bet veršiena tai skani... Hm! Liežuvį nuryti galima, - nei 
Iš šio, nei iš to leptelėjo junkeris Haraldas. Komtūras metė į 
jį paniekinantį žvilgsnį, ir kurį laiką visi valgė tylėdami. Brolis 
Steponas atvertė naują puslapį ir įsigilinęs skaitė. Nepertrauk- 
damas skaitymo, atsižnybo duonos, bet, prieš dėdamas tą tru- 
pinį į burną, susimąstė. 

- O gal per greitai sprendžiame? - tarė jis. - Kniazius Juri- 
jus juk giminė jam, ir jis taip pat laukė. Ne mažiau buvo nusi- 
vylęs, negu mes... 

- Jie visi pripratę meluoti! Tik apsimetė, kad laukė... 

- Neatrodo... - Brolis Steponas lėtai sukramtė savo duoną, 
paskui atsigręžė į Jundą ir perėjo iš vokiečių kalbos į latgalių. 
- O virtuvėje ar buvo pasiruošta būsimiems svečiams iš Nau- 
gardo? 

Junda šiek tiek sutriko, nes nesitikėjo, kad ją įtrauks į po- 
kalbį. 

- Taip, - linktelėjo ji, kai suvokė, ko klausiama. - Maisto 
prigaminta ištisi kalnai... Virėjas sakė, kad antys - jaunajam 
kniaziui Fiodorui... 

- Matote... Alvita sako, kad ir virtuvėje laukė. 

- Tai nieko nereiškia, - paprieštaravo komtūras. - Jei jau me- 
luoti, tai pilna burna. Va, lyg ir sąjungininkai, o mūsų pavaldi- 
nius grobia. Kokią kitą priežastį jūs matote, broli Steponai'? 

- Nežinomi Viešpaties keliai. Maža kas gali atsitikti. Liga, 
mirtis, nelaimė... Patariu nespręsti iš anksto. Reikalas, dėl ku- 
rio atvykome, per daug svarbus... Mums būtina sudaryti są- 
jungą su Naugardu. 

- Net jei jie mus ir įžeidinėtų... - Komtūras atsikrenkštė, 
tramdydamas savo įniršį. - Patys gerai žinome tai, ką jūs sako- 
te, broli Steponai... Aš pats tuos žodžius kartoju jau metų metais. 
Sąjunga - gerai, bet pagaliau turime jėgos ir mes vieni. 

- Kol kas tik kniazius Jurijus mūsų pusėje, - ramiai tęsė brolis 
Steponas. - Kaip dabar atrodo, Polockas jau galutinai praras- 
tas. Todėl toks svarbus Naugardas. Atvežėme puikių dovanų, 
įveikėme tolimą kelią... Dabar tereikia kantrybės. 

"Brolis Steponas įsigilino į knygą. 

- Nors jie schizmatikai, - vėl prašneko junkeris Haraldas, - 
bet veršieną kepti moka. Žiūrėkite, ir vyno atnešta, 0 mes net 
neatkreipėme dėmesio. Ar pasiūlyti jums, broli komtūre? 

Haseldorfas pažvelgė į du butelius, kuriuos sandėlininkas 
buvo įdavęs Jundai atnešti. Jie dabar stovėjo šalia beveik iš- 
tuštėjusio padėklo su veršienos kepsniais. Vienas buvo švie- 
sesnio žalsvo stiklo, kitas - rusvokas. 

- Man -ne, - trumpai tarė komtūras. 

Kadangi negėrė jis, nederėjo ir kitiems. Todėl ne tik junke- 
ris Haraldas, bet ir brolis Morkus atrodė nusivylę. 


o 
Nd 


Kai Anta pranešė, jog Jundą vėl kviečia į mėlynąją menę, 
šioji iškart įtarė, jog kažkas ne taip. Pietūs buvo neseniai pasi- 
baigę, o iki vakarienės dar liko geras laiko tarpas. Kiek ji su- 
gebėjo suprasti iš pokalbių per pietus, pabaigę valgyti Ordino 
broliai žadėjo eiti pas kniazių Jurijų ir pareikalauti, kad tuč- 
tuojau būtų išsiųsti žygūnai į Naugardo pusę patikrinti, kur din- 
go taip laukiami pasiuntiniai. Tad kas ir kodėl dabar galėtų ją 
kviesti? Kai ji paklausė, siauras Anios lūpas iškreipė šypsnys. 

- Tavo ponas. Sakė - svarbu, - tarė ji 17 nuskubėjo į virtuvę. 

“Aš čia neturiu jokių ponų!" - norėjo jai iš paskos šūktelėti 
Junda, tačiau nutylėjo. Visų akyse ji buvo Ordino tarnaitė. Kai 
ji Ventės pilyje kviesdavo tarnaitę, ta privalėdavo kuo greičiau 
atskubėti, tad ir jai nieko kito neliko. 

Kaip ir reikėjo tikėtis, mėlynosios menės stalas buvo nurinktas 
ir nuvalytas. Tai padarė iš virtuvės atsiųstos tarnaitės. Pravė- 
rusi duris, Junda sustojo ant slenksčio ir apsižvalgė. Nedidelė- 
je menėje, pavadintoje “mėlynąja" dėl mėlynai dažytų lubų, 
nieko nesimatė, tik durys į vieną iš dviejų šalutinių kambarių 
buvo praviros. Ji jau buvo supratusi, kad kambarys, kurio du- 
rys dabar buvo per sprindį pravertos, yra skirtas broliui Ste- 
ponui, O antrasis - vienam, 0 gal ir keliems Ordino broliams. 
Pats komtūras Haseldorfas buvo apgyvendintas antrajame aukš- 
te. Junda dvejojo nežinodama, ką daryti, kai pusiau pravertos 
mėlynosios menės durys atsivėrė iki galo ir pasirodė junkeris 
Haraldas. 

- Kommen Sie herein, Alvita*, - tarė jis draugiškai ir nusi- 
šypsojo. Šypsnys buvo šiek tiek panašus į Uvio. Apskritai, jun- 
keris Haraldas kažkuo jai priminė brolį. Jis buvo keliais me- 
tais vyresnis, bet kūno sudėjimu ir net laikysena buvo labai pa- 
našus. Pažvelgusi į jį iš nugaros, Junda neišvengiamai prisimin- 
davo brolį. Ir judėjo jis panašiai, kaip juda patyrę, kalaviją puikiai 
valdantys ir savimi pasitikintys jauni kariai. 

- Komm, hab keine Angst**, - pakartojo Haraldas, ir nors 
Junda apsimetė, jog ji vokiškai nesupranta, kvietimą pakan- 
kamai aiškiai pabrėžė ir balsas, ir rankos mostas. Jei tik Jun- 
da būtų atsiminus, kad ji čia tik tarnaitė, tuomet, kaip latgalė 
ir valstiečio dukra Alvita, gal ir nebūtų Žengusi toliau. Tačiau 
šią akimirką ji tokia nesijautė. Ji buvo Junda, rikio Žybarto iš 
Ventės duktė, ir vyrai prieš ją visada sutrikdavo. Net nepagal- 
vojo, jog dabar praverstų atsargumas. 

Ji įžengė į mėlynąją salę ir užvėrė paskui save duris. 

Haraldas vėl nusišypsojo. Šį kartą plačiau, negu Uvis. 


* Prašau įeiti, Alvita. (Vok.) 
** Ateik, nėra ko bijoti. (Vok.) 

- Komm, ich will dir was zeigen...* 

Jis šiek tiek paėjo į priekį ir rodė dabar į plačiau atvertas 
kito kambario duris. Mostas vėl akivaizdžiai paaiškino žodžius, 
tačiau Junda nusprendė, jog reikia parodyti, kad vokiškai ji ne- 
supranta. 

- Ko norit? - paklausė ji latgališkai. 

Haraldo šypsnys truputį prigeso. Jis skėstelėjo rankomis, su- 
raukė kaktą ir, atrodė, įtemptai galvojo. 

- Aš... Parodyti... Ateik! - tarė jis, kartodamas, matyt, tik 
šiandien išmoktus žodžius. Išmoko juos turbūt iš brolio Ste- 
pono, kuris greičiausiai dabar su kitais Ordino broliais tarėsi, 
ką daryti dingus Naugardo pasiuntiniams. 

- Parodyti - ką? - paklausė Junda. 

- Parodyti. Ateik. Bitte komm!** 

- Ką parodyti? - pakartojo Junda ir pati nusišypsojo. Ši vai- 
dyba jai pasirodė juokinga. - Was? Was?*** 

Haraldas dar labiau suraukė kaktą. Jis stengėsi, tačiau tin- 
kamų žodžių niekaip negalėjo rasti. 

- Einen Pancer, - tarė jis, kaire ranka mušdamas sau į krū- 
tinę. - Einen grossartigen Pancer. Wunderbar...**** 

Dabar jis abiem rankomis parodė šalmo pavidalą, o po to - 
krūtinės šarvų aptakumą. Dunkstelėjo krumpliais į metalinius 
durų vyrius, tuo pabrėždamas šarvų kietumą. Atrodė tai juo- 
kingai, bet Junda suvaldė šypseną. Ji jau seniai galvojo, kad 
būtų gerai rasti progą apžiūrėti dovanai vežamus šarvus. 

- Ką? Šarvus? Ar kniaziui Jaroslavui? 

Junkeris Haraldas patvirtindamas palingavo galvą. 

- Ja... Ja... Fūr den Fūrsten Jaroslav bestimmtes Pancer..: Sehr, 
sehr hūbsch! Komm. ***** 

Jis pasitraukė į šoną, ranka parodydamas gilyn į kambarį. 
Junda paėjo į priekį, kad sekdama jo rankos mostu galėtų pa- 


* Eikš, aš noriu tau kai ką parodyti. (Vok.) 

** Prašau, ateik... (Vok.) 

*** Ką? Ką? (Vok.) 

**** Šarvus. Puikiausius šarvus... Nuostabius... (Vok.) 

***** Taip, taip. Valdovui Jaroslavui skirti šarvai... Labai, labai gražūs! Ateik. (Vok.) 

žvelgti pro praviras duris. Kambario gilumoje iš tiesų žvilgėjo 
šarvai. Jie kabėjo ant jiems skirtos stovylos. Tai buvo lakšti- 
niai, beveik visą kūną dengiantys šarvai. Iš arti Junda tokių 
šarvų niekad nebuvo mačiusi. 

- Įdomu... - tarsi sau, tarsi junkeriui Haraldui sumurmėjo 
Junda. - Vadinasi, tie šarvai skirti kniaziui Jaroslavui. 

- Ja... Sehr, sehr hūbsches Pancer, * - tikino ją junkeris Ha- 
raldas. 

Junda, įėjusi į kambarį, tik tarp kitko pastebėjo, jog jis pri- 
taikytas vienam asmeniui, nes palei sieną stovėjo viena plato- 
ka lova. Nekreipė į tai dėmesio, nes jos akis prikaustė žvil- 
gantys šarvai. Šalmas puikavosi ant atskiro, tik jam skirto sto- 
vo. Ir šalmas, ir patys šarvai buvo išraižyti įmantriais raštais. 
Ant lakštinių krūtinės skydų mirgėte mirgėjo įvairūs, jai ne- 
matyti Žvėrys. 

Kaip jų prasmę būtų aiškinęs junkeris Haraldas, kuris da- 
bar bandė užverti duris į menę, ir kaip jų pokalbis būtų to- 
liau tęsęsis, jai taip ir nebuvo lemta patirti. Junda atsisuko į 
Haraldą, norėdama paklausti, ką reiškia tas narsiai išsižio- 
765, į gauruotą lūšį panašus, ant dešiniojo krūtinės šarvų sky- 
do išraižytas žvėris, kai išgirdo atsišaunant laukujes duris į 
mėlynąją menę. 

- Ach, da sind Sie, Junker Harald!..- išgirdo ji balsą, kuris 
galėjo būti brolio Morkaus. - Schnell, man wartet auf Sie. Es 
gibt Nachrichten!..** 

Brolio Morkaus ji nematė, bet stebėjo Haraldo veidą, ku- 
ris atrodė beviltiškai sutrikęs. Junkeris Haraldas išėjo iš kam- 
bario, ir atrodė, jog stengiasi petim užverti duris. Tai jam ne- 
labai sekėsi. 

- Ja? Was?*** - sumikčiojo jis 17 pagaliau kaire ranka pri- 
vėrė duris. Durys iki galo neužsidarė, nes reikėjo pasukti ran- 
keną, kad atsivertų spyna. 


* Taip... Laba, labaii gražūs šarvai... (Vok.) 
** Akjūs čia, junkeri Haraldai... Greitai, jūsų laukiame. Turime žinių... (Vok.) 
*** Taip? Ką? (Vok.) 

- Wichtige Nachrichten. Ein angeblicher Angrif auf den Fūrsten 
Fedor. Beeilt euch. * 

- Ja... Sofort...** - vis dar mikčiojo Haraldas. Dabar jis stengėsi 
duris pastumti koja, bet ir tai nepadėjo. 

- Komm doch... Lass die Tūr sein. Ist da jgmand?..*** 

- Nein, nein... Keiner **** - Haraldas dar kartą stumtelėjo 
duris, ir jo Žingsniai nudunksėjo mėlynosios menės grindimis. 
Trinktelėjo laukujės durys, pasigirdo tolstantis duslus žingsnių 
aidas. 

Ką tas brolis Morkus sakė apie Fiodoro užpuolimą ? 

Junda dabar jau neskubėdama apsižvalgė. Buvo tylu, o prie 
sienos stovintys šarvai masinančiai žvilgėjo. Priėjusi paglostė 
lygų jų paviršių. Ne tiek įmantrus raštas ją domino, kiek pats 
šarvų plienas. Apie plieną jai daug aiškino kalvis Kernius, to- 
dėl ji mokėjo skirti kietumą vien iš išvaizdos. Šarvų plienas 
žvilgėjo sodriu melsvumu. Tai liudijo apie aukštos kokybės grū- 
dinimą. Kas dar svarbiau, šarvų skydeliai buvo sunerti taip, jog 
niekur nebuvo lygaus paviršiaus. Visur skydeliai buvo nuožul- 
nūs, o tai reiškė, jog strėlė ar kalavijas ne įkirs, o nuslys jų 
paviršiumi. 

Ji pasuko šarvus taip, kad matytųsi jų nugara. Atrodė be- 
veik taip pat - tos pačios kokybės plienas, nors čia raižiniuose 
buvo ne pasakiški žvėrys, bet sudėtinga augalų pynė. Tie vi- 
jokliai kilo dviemis pynėmis ir, nepasiekę pečių, vijosi į du at- 
skirus gyvatukus. Gyvatukai rangėsi aukštyn ir ten, kur jie su- 
siėjo beveik į vieną tašką, nugaros skydas buvo išlygintas, tik- 
riausiai todėl, kad raižytojas galėtų užbaigti raštą ąžuolų lapų 
puokšte. Junda palietė lygųjį paviršių. Kol kas ji dar nebuvo 
aptikusi šarvuose silpnos vietos, kurią galėtų perkirsti stipriai 
iššauta kryžlankio strėlė. Tačiau ši vieta teikė vilčių... 

Jei šautum tiesiai į gyvatuko vidurį gerai grūdinta strėle... 


* Svarbios žinios... Atrodo, kad Fiodoras buvo užpultas. Skubiai... (Vok.) 
** Taip...Tuojau... (Vok.) 

*** Ateikit, pagaliau... Palikit tas duris. Ar ten yra kas? (Vok.) 

**** Ne, ne... Nieko nėra.(Vok.) 


72 


Junda staiga krūptelėjo, nes ją pasiekė tolimas balsų aidas. 
Ji neturėjo teisės įeiti į Ordino pasiuntiniams skirtus kamba- 
rius, išskyrus mėlynąją menę, ir tai valgių metu. Ji skubiai pa- 
suko šarvus taip, kaip jie kabėjo, ir išėjo. Duris užvėrė be var- 
go. Tereikėjo tik paspausti rankeną ir pastumti. Kodėl Harol- 
das, kuris šiaip jau buvo gana nuovokus, to nesugebėjo pada- 
ryti, Junda taip ir nesuprato. 

Šį kartą Mitrofanas buvo ne tik blaivus, bet ir drebėjo kaip 
epušės lapas. Persigandęs jis atrodė dar labiau apgailėtinas. Be 
to, jam teko itin nemaloni pareiga - grąžinti pinigus. Jis dėjo 
juos ant stalo prieš Uvį, ir tai jam skaudėte skaudėjo. 

- Keturios... Penkios... Visos penkios grivinos, garbusis Kerce, 
- Mitrofanas padėjo paskutinę sidabro lazdelę ir giliai atsidu- 
so. - Grąžinu ir sakau: atstokit nuo mano galvos. Atstokit! Nes 
aš ją prarasiu per tą sidabrą. Vos vos nepraradau šį rytą... Tik 
per stebuklą kailį išnešiau. Per tikrą stebuklą! Liežuvį man būtų 
nupjovę, akis išdūrę... Aš juk raštininkas, garbusis ponas Ker- 
ce, kniaziui ištikimai tarnavęs raštininkas. Kaip aš rašyčiau su 
išdurtom akim? Kaip, jūs man pasakykit! Aukščiausias Vieš- 
patie! Kas būtų pamanęs, kad jie šitaip... Mane, visų gerbia- 
mą raštininką Mitrofaną... 

Jis pastūmė sidabrą Uvio pusėn, o jo balsas bei rankos vir- 
pėjo. Matyt, dar nebuvo atsikvošėjęs nuo neseniai patirto pa- 
vojaus. 

- Tai tave pagavo? - paklausė Uvis. 

Mitrofanas bejėgiškai palingavo galvą. 

- Mane išdavė! Kai klausinėjau apie tą nelemtą latgalę. Nega- 
lima dabar į pilį patekt. Neįmanoma... Sakė, jau vieną sargy- 
binį nuplakė beveik negyvai... Pakarti žadėjo, bet pirmam kar- 
tui tik nuplakė. 

- Už ką? 

- Už ką? - spygtelėjo Mitrofanas. - O už tą patį, ko jūs iš 

manęs reikalaujat! Štai už ką. Kad įleido į pilį be sargybos vir- 
šininko žinios... Kažkokią mergą! O ką jau kalbėt apie vargšą 
Mitrofaną... Manęs tai neplaktų. Verdančio švino supiltų į gerklę. 
Akis abi išluptų. Tas prakeiktas Jurijus ir taip manęs neken- 
čia, O čia dar ta vokiečių šutvė viską stebi kaip vanagai. Sakau 
jums, sargyba ten dabar taip pergąsdinta, kad savo motiną iš- 
duotų... Mane juk išdavė! Kol tie vokiečiai ten, niekas į pilį 
nepateks. Bent aš - tai jau tikrai ne... Pasiimkit tuos pinigus 
pagaliau! 

Penkios sidabro lazdelės gulėjo ant stalo, tuo akivaizdžiai 
didindamos Mitrofano kančias. Vien nuo minties, kiek midaus 
galima nupirkti net už vieną griviną, jam džiūvo gerklė. Uvis 
susėmė keturias, o penktąją griviną pastūmė Mitrofano pusėn. 

- Čia tau už patirtą pavojų, - tarė. - Bet vis dėlto sugebėjai 
išsisukti. 

- Per stebuklą! Tik per stebuklą... O pavojus buvo toks, kad 
viena grivina... - Jis nutilo, tarsi svarstydamas, ar imti, tačiau 
godumas nugalėjo, ir jis lėtai uždėjo ranką ant sidabro lazde- 
lės. - Tai, vadinasi, tik vienos grivinos tevertos vargšo Mitro- 
fano akys?.. Tik tiek? Išdūrę būtų įkaitinta geležim! 

- Akis dar turi. Bet juk tu sakei, kad sargybos viršininką 
pažįsti... Negi jis?.. 

- Būtų išdūrę! - užtikrino Mitrofanas. - Ne viršininkas, tas 
tiesa. Tas gal būtų ir paleidęs, bet kad kiti sargybiniai matė, 
tai negalėjo. Tuojau būtų įskundę; ten dabar visi vienas kito 
bijo. Yra toks vienas iš Izborsko. Tie izborskiečiai visi velnio 
išperos. Taigi tas ir sako - reikia eiti pranešti kniaziui, kad pa- 
gavom besibraunantį Boriso pakaliką... Taip ir pasakė. Tada 
mane šaltas prakaitas ir išpylė... Paleiskit, draugužiai brangie- 
Ji, sakiau jiems, balandėliai mieliausieji, tik paleiskit, ir aš į 
pilies pusę daugiau net nepažiūrėsiu... Bet ne! Tas izborskietis 
ir sako - negalim, viską reikia kniaziui pranešti... Kol tie teu- 
tonai čia, sakyta, jog net pelė į pilį neprasmuktų... O viršinin- 
kas, ką jis?.. Tik pečiais patraukė. Galas, manau, galas tau, 
Mitrofanai, kai tas prakeiktas kniazius Jurijus sužinos... Akis 

abi tikrai būtų išdūręs vien už tai, kad aš taip ištikimai Bori- 
sui tarnavau. 

Mitrofano akys sudrėko. Jį tebepurtė baimė. 

- Bet tas izborskietis vis dėlto nenuėjo pas kniazių? - pa- 
klausė Uvis. 

Mitrofanas pakėlė paraudusias akis. 

- Per stebuklą! - sušniurkštė nosim. - Ir kokie neįžvelgiami 
būna Viešpaties keliai... Savo stebuklus jis ir per pagonis pa- 
daryti sugeba. Taip atsitiko ir šį kartą. 

- Per kokius pagonis? 

- Per litvinus... Kokie kiti čia rasis? Kai tas šunsnukis iz- 
borskietis jau norėjo bėgti pas kniazių... Va kur veisiasi tikrie- 
Ji šunsnukiai bei pagonys - Izborske!.. Taigi, sakau, kai tas velnio 
išpera jau norėjo bėgt mane pražudyti, kaip tik atjojo Žygū- 
nas... Iš Rusos! O pilyje mat visi Naugardo pasiuntinių laukia. 

Uvis kol kas ramiai sėdėjo ant vienintelio kambaryje krei- 
vakojo suoliuko. Dabar jis pašoko. 

- Pasiuntiniai atjojo? 

Mitrofanas papurtė galvą. 

- Sakiau, tik vienas žygūnas. Ir nusiplūkęs mirtinai. Sakė, 
kad pasiuntinius pagonys užklupo. Prie Rusos miesto. 

Uvis giliai įkvėpė oro. Reikėjo kuo giliau įkvėpti, kad bal- 
sas nesuvirpėtų. 

- Kalbėk, žmogau... Ko iš karto nesakei? Kas atsitiko tiems 
pasiuntiniams? Ar pagavo juos? Kiek tų pagonių? Kada? 

Mitrofanas sumirkčiojo ir gūžtelėjo pečiais. 

- Negi manot, kad man aiškins? Man juk akis išdurt ruošė- 
si. Jei būtų pranešę tam prakeiktam kniaziui Jurijui... 

- Sakei, sakei jau! - vos nešaukė Uvis. - Klok, kaip su pa- 
siuntiniais?.. Ką dar išgirdai? Va! - Jis siekė kišenėn ir ištrau- 
kė vieną iš neseniai ten įbruktų sidabrinių lazdelių. - Va... Už- 
mokėsiu! Bet turi man pasakyti viską, ką Žinai... 

Mitrofanas apsižvalgė, tarsi baimindamasis, kad kas būtų galėjęs 
įslinkti į jo varganą kambarėlį, ir vikriai čiupo griviną. 

- Rusa - pakeliui į Pskovą... - tarė. - Pagonys ten siaubė apy- 

linkes. Negi pirmą kartą? Tai ir užpuolė... Manot, jiems svar- 
bu, ką pulti? Jiems kad tik ko prisigrobus. 

- Taip sakė Žygūnas? 

Mitrofanas papurtė galvą. 

- Sakė tik, kad užpuolė pagonys. Prie Rusos. Ir kad jam reikia 
tuojau pat pas kniazių. O tas prakeiktas izborskietis norėjo pranešti 
apie... 

- Sakei jau! Bet ką jie kalbėjo toliau? 

- Toliau? - Mitrofanas pažvelgė į Uvi, tarsi šiam ne visi bū- 
tų namie. - Manei, kad aš lauksiu? Ar man proto trūksta? Kai 
tik jie užsiėmė tuo žygūnu, aš ir sprukau lauk... Bėgau iš tos 
prakeiktos pilies kiek kojos nešė... Pats Viešpats pasiuntė pa- 
gonis į Rusą, kad vargšą Mitrofaną išgelbėtų. Ne kitaip! 


Vienintelis 
likęs gyvas 


uvo gerokai po vidudienio, tačiau nei Jundos, nei Dau- 

baro, pagaliau nei Naugardo pasiuntinių nesimatė. 

Zerviui jau senokai pabodo pro vartų angą dairytis 

į ant tilto ir prieš vartus susispietusius Žmones, tad 
jis atsisėdo bokšto šešėlyje, atsirėmęs į sieną. Galiausiai Dau- 
baras - tai ne adata, mąstė Zervis. Kas jau kas, o jis tai jau 
ne. Nepraslinks nepastebėtas, o jei atvyks Didžiojo Naugardo 
pasiuntiniai, tai nors ir aklas būtum, vis tiek suprasi. Be to, 
buvo kam rūpintis visais atvykstančiais ir be jo. Storasis pir- 
klys, laukiantis savo bendro iš Vitebsko, niekaip nenustygo vie- 
toje. Vos tik atsisės, jei tik pastebės kokį menkutį subruzdimą 
prie vartų, tuoj vėl pašoks. Taip buvo ir šį kartą. 

- Atvyksta! - sušuko jis, kai prieš vartus vėl pasigirdo bal- 
sai, raginantys Žmones pasitraukti į šonus, kad praleistų atvy- 
kėlius. - Gal tas prakeiktas Ivanka pagaliau... Kiek gali žmo- 
gus laukti? 

Jis pribėgo prie vartų, bet ten kažkodėl minia sutirštėjo, tad 
netrukus sugrįžo. 

- Žmonės lipa vienas kitam per galvas, - pasiskundė jis. - 
Nieko neįžiūriu. Tu aukštesnis. Pasistiebk! 

Zervis nenorom atsistojo ir paėjėjo kelis žingsnius iki susi- 
būrusių miestiečių. Pasistiebė, kiek įstengė. Išties, šį kartą ten 
kažkas vyko. Žmonių spūstis prieš vartus padidėjo, nes visi sto- 
viniavę ant tilto dabar kažkodėl plūstelėjo artyn prie pačios 
miesto sienos. Tiltas ištuštėjo, Ir per žmonių galvas Zervis pa- 
matė keistą reginį. Ištuštėjusiu tiltu žingsniavo galingas barz- 
dotas vyras, o šalia jo... Nejaugi? Iš pradžių jis matė tik gau- 
ruotą keterą, bet kai vyras trumpam kilstelėjo didelę galvą, Zerviui 
abejonių neliko. 

- Kas ten, ar Ivanka? - nekantravo šalia jo pirklys. 

- Kad kažin... Nebent jis lokį kartu vestųsi... 

- Ne, po velnių... Po šimts ratuotų belzebubų! - nusikeikė 
pirklys. - Ne Ivanka! 

Jis apsisuko ir nuliūdęs nulingavo į šešėlį. Lokys jo, matyt, 
visai nedomino. 

Tuo laiku Žmonės nuo vartų spruko į šonus, tad vaizdas pa- 
laipsniui ryškėjo. Dabar jau galėjai gerai įžvelgti šalia barzdo- 
čiaus ramiai pėdinantį tilto grindiniu didelį rudą lokį. O pats 
barzdočius traukė dviračio vežimėlio ienas. Vežimėlis, nors at- 
rodė ir nemenkai pakrautas, riedėjo lengvai. Netrukus Zervis 
pamatė, kodėl. Vežimėlį stūmė kitas plačiapetis vyras. Tokių 
plačių pečių, kad Zerviui teko prilaikyti kvapą. Toks plačiape- 
tis galėjo būti tik vienas Žmogus! 

Jis pasistiebė ant pirštų galiukų, bet tuo metu vežimėlį stu- 
miantis vyras atsitiesė, ir Zervis pažvelgė tiesiai į Daubarą! 

Zervis šūktelėjo 17 sumojavo rankomis, bet, matyt, per žmo- 
nių keliamą triukšmą Daubaras jo neišgirdo. Jis vėl pasilenkė 
ir toliau stūmė vežimėlį. 

Priekyje, lėtai dėliodamas vieną leteną prieš kitą, ramiai pė- 
dino didžiulis rudas lokys. Tuo nuostabūs įvykiai nesibaigė. 
Nors Zervis ir buvo jau pasiruošęs paliudyti, kad jis pažįsta tą 
plačiapetį, menkai rusiškai tekalbantį vyrą, pasirodė, jog to 
visai nereikia. Sargybiniai ir barzdotąjį galiūną, ir lokį, ir visą 
jo vežamą mantą praleido be jokių priekabių. Atvirkščiai, 
pats sargybos vyresnysis išėjo į priekį, žemai nusilenkė barz- 
dočiui ir palydėjo vežimėlį pro vartus. Nors šiaip ir vežimus, 
ir nešulinius arklius stropiai patikrindavo, šįkart niekas barz- 
dočiaus mantos nelietė. 

Vos jiems prasispraudus pro vartus, Zervis, užuolankom api- 
bėgęs lokį, pripuolė prie Daubaro. Daubaras paplojo jam per 
petį ir, atrodo, visai nenustebo jį išvydęs. 

- O kur Junda? - užuot pasisveikinęs paklausė Zervis. 

- Kaip tai - kur Junda?.. - sunerimo Daubaras. - Ugi dėl jos 
aš į Pskovą atsibeldžiau. Jinai čia! 

- Ką čia niekus kalbi, - paprieštaravo Zervis. - Kaip ji gali 
būti čia? Aš palikau jus sergėti kelią! 

- Tai va, mes ir sergėjom, kol pasirodė tie teutonai... Aš 
tada nusekiau vieną jų, bet kiti tuo metu pagrobė Jundą. Ne- 
žinau net, kas ten įvyko, nes atrodo, j0g ji pati su jais ėjo... 

- Ar tu matei? 

- Tik iš tolo. Negi jūs nežinot, kur ji? Kur ta Ordino šutvė 
dabar"? 

- Pilyje... Pas kniazių Jurijų... 

- Na va... Pagaliau susišnekėjome. Tai ten ir Junda! 

Zervis paaiškino Daubarui, jog, jų žiniomis, su Ordino pa- 
siuntiniais atvyko ir aukšta mergina, kuri, sakoma, yra iš Lat- 
galos, tačiau dabar nebeliko abejonių, kad tai - Junda. Deja, 
susisiekti su ja nepavyko, nes pilis itin stropiai saugoma, dar 
stropiau, negu miesto vartai. O net ir pro tuos nelengva prasi- 
skverbti. 

- Kaip kam... - patraukė pečiais Daubaras. - O štai šitas Vie- 
nintelis eina sau kur tinkamas. Tikriausiai jis ir į pilį patekti 
gali. Jei tik panorės. Eikš, supažindinsiu, geras vyras. O lokys 
- iš Igaunijos, jo vardas - Petia. Tik prie jo garsiai nesakyk, 
kad tai lokys. Jam tas nepatinka. 

- Kam? Tam barzdočiui? 

- Ne, Petiai... Negi nesupranti! 

Zervis išties nieko nesuprato, tačiau dabar ne laikas buvo 
aiškintis. Tuo tarpu lokys ir barzdotasis galiūnas jų ramiai lau- 
kė netoli vartų. Atrodė, jog daugybė žioplių jų visai nejaudi- 
na. Petia pavadintas lokys, susiradęs sausesnę vietą, išsitiesė 
ant šaligatvio kiek ilgas, ir visi, anksčiau ėję lentomis, dabar, 
nė trupučio neprieštaraudami, darė didelį lanką vis dar pažliu- 
gusia gatve. Petia, matyt, buvo pavargęs, nes tik viena akim 
teikėsi dėbčioti į pagarbiame nuotolyje stovinčius miestelėnus. 
Barzdočius, kurį Daubaras vadino savotišku Vienintelio var- 
du, stipriai paplojo Zerviui per petį. 

- Surasim tą jūsų sesutę, - užtikrino jis, kai Daubaras paaiš- 
kino, jog ji dabar turėtų būti pilyje. - Kad jau atkeliavome į 
Pskovą, tai ir surasim. Tačiau štai Petia šiandien savo jau at- 
pėdino. Pasnaust dabar jam reikia. Kur tu apsistojęs? 

- "Tokioje gatvelėje, - paaiškino Zervis. - Visai netoli nuo 
čia. Pas tokį Petrušką. 

- Pažįstu, - tarė Vienintelis. - Petia jo midų mėgsta. 

- Garbė man tai garbė, ponas Kerce, kad Vienintelis pas 
mane apsistojo, - numykė Petruška. - Bet kad man lyg ir per 
daug tos garbės. Vienintelis jau yra kartą pas mane gyvenęs. 

Uvis gūžtelėjo pečiais. Jis neturėjo nei laiko, nei noro leis- 
tis į ilgas šnekas su kalbiuoju šeimininku. Neseniai iš mirtinai 
persigandusio Mitrofano sužinojo, jog kažkuri Mindaugo jotis 
prie Rusos miesto užpuolė Naugardo pasiuntinius, o dabar grįžęs 
namo išsiaiškino, kad ta latgalė mergina kniaziaus Jurijaus pi- 
lyje, su kuria jam kol kas nepavyko susisiekti, tai iš tiesų Jun- 
da! Išgirdus tokias naujienas, aplinkybė, jog jo galiūnas brolis 
Daubaras į Pskovą atkeliavo lydimas lokio ir kažkokio barz- 
dočiaus, buvo ne tokia jau svarbi. 

- Gerai, kad garbė, - sutiko Uvis. - Bet aš norėčiau sužino- 
ti, kur dingo mano sužeistas tautietis*. 

- Oi, iškeliavo, ponas Kerce. Šiandien, kol jūs buvot išėjęs, 
iškeliavo... Atvyko toks garbingas teutonas, tai jie tuoj po to 
susikrovė mantą ir iškeliavo. 

Uvis palingavo galvą. Iš tiesų, to buvo galima tikėtis. Kai 
sąmokslas prieš Polocko kniazių Michailą nepavyko, matyt, 
jau pats Haseldorfas pasirūpino, kad jo dalyviai nesipainiotų, 
kur nereikia. Uvis turėjo vilties, kad galės jais pasinaudoti pra- 
siskverbiant į pilį, tačiau dabar šaukštai po pietų. Su Mitrofa- 
nu ką nors dar bandyti buvo beviltiška, o tas Daubaro Vienin- 
telis turbūt tik tuščiai gerklę laido. Negi patikėsi kažkokiu juok- 
dariu, kuris giriasi galįs patekti kur tik panorėjęs. Laiko lieka 
vis mažiau, todėl reikia ieškoti tik rimtų galimybių. Matyt, kad 
jam pačiam teks naktį lipti per pilies sieną. 

- Na, ką padarysi. Jei iškeliavo, tai iškeliavo, - numojo ran- 
ka Uvis. - Bet tau ne taip jau blogai sekasi, šeimininke. Vieni 
iškeliavo, bet atėjo kitas. Dar priedo ir lokys. Manau, už lokį 
daugiau paimsi, negu už du žirgus. 


* Apysakoje “Polocko ranka" Uvis buvo atve 

- Ką jūs, ponas Kerce. Tai juk Vienintelis. Jo apsilankymas 
- man garbė, bet negaliu imti pinigų iš Vienintelio! 

- Negali? - Kaip Uvis jau spėjo įsitikinti, Petruška sugebė- 
davo pinigus priskaičiuoti ir už būtas, ir už nebūtas paslaugas. 
- Kodėl gi iš jo nepaėmus? 

- Na, todėl, kad tai - Vienintelis. 

- Gerai. Aš irgi esu vienintelis Kercė, kurį tu pažįsti, tačiau 
iš manęs lupi, ir nemažai... 

- Aa, ponas Kercė mat jaunas... - Petruška patrynė savo stam- 
bią nosį ir prisimerkęs pažvelgė į Uvį, tarsi norėdamas įsiti- 
kinti, ar jis kalba rimtai. - Tai gal ir nežinot? 

- Nežinau, - prisipažino Uvis ir išklausė ilgo pasakojimo, 
įtikinusio, kad Vienintelis tikrai ne tuščiai giriasi. 

Kai Uvis, dešimtmetis berniukas, buvo Vyskupo karių pa- 
grobtas ir praleido keletą vergovės metų pas Rygos žvakių meistrą 
Kercę, jis girdėjo kalbas apie didįjį igaunių sukilimą ir jų karą 
prieš Ordiną. Jis dar puikiai atsimena, kaip jį drąsindavo ži- 
nios apie igaunių laimėjimus ir kaip nuliūdo, kai sukilimas buvo 
žiauriai numalšintas. Malšinant sukilimą, Ordinas apgulė Dor- 
pato tvirtovę*. Be igaunių, joje tada buvo ir įgula iš Pskovo, 
jų tuometinio sąjungininko. Po sunkios apgulties Ordinas pilį 
paėmė ir išžudė visus likusius gyvus įgulos narius. Paliko gyvą 
tik vieną rusą, kad šis galėtų pranešti žinią apie pralaimėjimą 
į Pskovą. 

- Tai štai, ponas Kerce. Nuo to meto visos durys Pskove Vie- 
ninteliui atviros. Jis gali eiti, kur tik panorės. Ir niekas iš jo 
net menkiausio pinigėlio neims. Bet reikia pripažinti, kad jis 
ne dažnai Pskove būna. Matyt, išdidus ir pats nori užsidirbti 
sau duoną. 

- Aš to nežinojau, - prisipažino Uvis. - Jis tikrai išdidus, tas 
matyti. Tai jis gali patekti ir pas patį kniazių? 

- Kada tik nori! - patikino Petruška. - Kartu su savo lokiu. 
O tas, deja, ne šieną ėda. 

Petruška atsiduso ir pažvelgė tvarto link, kurio vienoje pu- 


* Dorpatas - vokiškas Tartu miesto vardas; rusai jį vadino Jurjevu. 

sėje dabar buvo įsitaisęs lokys. Jau temo, ir už dar vis pravirų 
kiemo vartų miestas buvo aprimęs. Staiga pro vartus prabėgo 
vienas berniūkštis, paskui - dar keli. Visi, atrodo, skubėjo į didžiąją 
gatvę. 

- Ei, kur lekiat lyg akis išdegę? - šūktelėjo Petruška, kai pa- 
sirodė dar du. - Naktis jau. 

- Kad kniazius atjojo, dėde! - šūktelėjo vienas iš berniukų. 
- Tas iš Naugardo. Bėgam pasižiūrėti! 

- Na štai... - mostelėjo gatvės link Petruška. - Turim dabar 
ir kniaziuką Fiodorą Pskove. Girdėjau, kad mūsiškis seniai jo 
laukė. 

- Atrodo, kad laukė... - burbtelėjo Uvis. Jis giliai atsiduso 
ir, suraukęs kaktą, susimąstė. Tai reiškė, jog Mindaugo žygū- 
nai to Fiodoro vis dėlto nesugavo. Tik tiek, kad kelionę geru 
pusdieniu uždelsė. 

Tik dar nežinia, ar tai padės reikalui, ar tik pakenks. 


— 
Jaunasis 
kunigaikštis 
Fiodoras 


rieš dvejus metus, kai iš Pskovo buvo išvytas kuni- 

gaikštis Borisas su visa savo gausia šeimyna, psko- 

viečiai kreipėsi į Didžiojo Naugardo valdovą Jaros- 

lavą ir paprašė atsiųsti jiems jo sūnų Fiodorą. Ži- 
nia, Pskovui nuolat -tekdavo lankstytis prieš Naugardą, tad iš 
to lankstymosi vertėjo turėti bent naudos. Galingojo Naugar- 
do paspirties pskoviečiams labiausiai reikėjo prieš dažnėjan- 
čius lietuvių genčių puolimus ir prieš Ordiną, kuris pamažėle 
šliaužė Dauguva prieš srovę, įsistiprindamas vis arčiau Psko- 
vo. Geriausia būtų turėti soste patį Naugardo kunigaikščio sū- 
nų, nes sūnui tėvas vis greičiau atskubės į pagalbą. Tačiau jau- 
nąjį Fiodorą tuo metu kaip tik buvo sukausčiusi liga, ir Jaros- 
lavas pabijojo jį išleisti. Pskovan jis pasiuntė pusbrolį Jurijų, 
tačiau netrukus pasigailėjo, kad taip padarė. Vos tik Jurijus Psko- 
ve pabučiavo kryžių, prisiekdamas ginti tikrąjį tikėjimą ir gar- 
bingąjį Pskovo miestą, jam ėmė augti ragai. Pusbrolis stengėsi 
veikti savarankiškai. Net sąjungininkų ėmė ieškoti ne kur ki- 
tur, o Ordine, prieš kurį dar ne taip seniai pats kariavo. Jaros- 
lavas sunerimo. Žinoma, pusbrolis Jurijus dievažijosi, kad tai 
yra sąjunga prieš stiprėjančias lietuvių gentis, ypačiai ten iš- 
kilus Lietuvos žemių valdovui Mindaugui. Tame paaiškinime 
gal ir buvo dalis tiesos. Pastaruoju metu lietuviai giliai įsiverž- 
davo ir į Didžiojo Naugardo žemes, o per Polocko kunigaikš- 
tystę jie keliavo nieko nebodami, tarsi tai jau būtų jų pačių 
kraštas. Sutramdyti juos reikėjo būtinai, ir jei tai įmanoma pasiekti 
pasitelkus vokiečius, - tuo geriau. Tačiau Jaroslavui nepatiko, 
kad kaip tik Jurijus šį reikalą pradėjo, o po to dar teisinosi, 
jog kitaip neišėjo, nes Jaroslavo rankos surištos. 

Kas pikčiausia - tame irgi buvo nemažai tiesos. Naugarde 
kiekviename žingsnyje reikėjo atsižvelgti ir į bažnyčią, ir į di- 
džiūnų Večę. O vyskupas Antonas itin įtariai žvelgė į bet ką, 
kas tik kvepėjo bendravimu su lotyniškąja erezija, susitarimu 
su Ordinu abejojo ir stambieji Naugardo pirkliai, kuriems te- 
rūpėjo, kad nebūtų užkirsti jų prekių keliai. Tik bojarinus jis 
galėjo įtikinti be didesnio vargo. Tačiau, kad ir kaip ten būtų, 

nebuvo galima leisti, kad derybas perimtų pusbrolis Jurijus ir 
sukurtų sąjungą ne tik prieš lietuvius, bet, ko gero, ir prieš Nau- 
gardą! Todėl kai atėjo kvietimas iš pačio didžiojo magistro, Ja- 
roslavas apdairiai parinko pasiuntinybę, kad būtų atstovauja- 
ma ir vyskupui Antonui, ir pirkliams, tačiau savo atstovu pa- 
skyrė bojariną Kirilą, kuris buvo sumanesnis už visus likusius, 
kartu sudėjus. Tiktai jis turėjo nulemti įvykių eigą. Pasirinki- 
mas buvo geras. Pasiuntiniai Rygoje taip sėkmingai parengė 
dirvą, jog susitarimo galimybės atrodė visai neblogos, todėl ga- 
lutinėms deryboms Pskovan kunigaikštis Jaroslavas pasiuntė jau 
savo sūnų Fiodorą. Pats Jaroslavas vykti negalėjo, nes jį, kai- 
po lygų kitiems svečią, būtų priėmęs pusbrolis Jurijus. Pskovo 
dvarui stebint, jis Jurijui nusilenkti nenorėjo. Tai įžvelgdamas, 
nevyko ir didysis magistras, tačiau pasiuntė Kuoknesės kom- 
tūrą ir vyskupo įgaliotinį, prieš tai tarnavusį pačiam Romos 
popiežiui. Abi pasiuntinybės turėjo įgaliojimus pasirašyti su- 
tartį, jei ji nenukryps nuo Rygoje sutartų sąlygų. Sūnus Fiodo- 
ras bus pakankamai įtikinantis įrodymas, jog Naugardas į šį 
klausimą žiūri palankiai, o kai Fiodorui prireiks gero patari- 
mo, tam bus Kirilas. Tad Jaroslavas turėjo vilčių, jog derybos 
turėtų vykti sklandžiai. 

Tuos sudėtingus tėvo apskaičiavimus jaunasis Fiodoras Ja- 
roslavovičius įsivaizdavo, tačiau per daug nesigilino. Fiodorui 
ką tik buvo sukakę dvidešimt, ir jis dar nebuvo visai atsigavęs 
po pavasarį jį suėmusio baisaus kosulio ir galvos skausmų. Pa- 
auglys būdamas, Fiodoras buvo užsidegęs stoti į vienuolyną, 
tačiau pasimaišė pagundos gražių kambarinių pavidale (pikti 
liežuviai kalba, jog pats Jaroslavas jas pakišo, nes turėjo tik 
du sūnus, o jam reikėjo įpėdinių). Paaiškėjo, jog gyvenime esama 
malonumų, kurių ne taip lengva atsisakyti, ir jei ne po to pra- 
dėjusi kamuoti liga, Fiodoras į tuos malonumus būtų pasinė- 
ręs iki kaklo. Dėl nuolat jį apninkančių silpnumų teko laikytis 
saiko ir branginti gyvenimą. Nepasižymėjo drąsa jau ir anks- 
čiau, o dabar, jei nebūtų buvęs kniaziaus sūnus, kiti jį būtų 
vadinę Kinkadrebiu. Tačiau šitaip viešai kalbėti buvo nepatar- 

tina, tad aplinkiniai jį vadino Fiodoru Atsargiuoju, o jei arti 
pasimaišydavo koks aukštesnis dvariškis, tai dar pridurdavo, 
jog tokią gležną sveikatą turint ir dera būti atsargiam. 

Dera, kaip nederės, nes gyvenimas brangus, 0 pavojų ne- 
trūksta. Todėl Fiodoras ir vengdavo išeiti už tvirtųjų Naugar- 
do miesto sienų. Ypač žiemą, kai užšaldavo pelkės ir čia vie- 
name, čia kitame Naugardo žemių pakraštyje netikėtai pasi- 
rodydavo viską siaubiantys lietuvių pagonių būriai. Tai Dievo 
rykštė, kuria Aukščiausiasis pastaraisiais dešimtmečiais vis skau- 
džiau plakė nuodėmingus Naugardo piliečius. Jaunasis Fiodo- 
ras prisiklausė pasakojimų, nuo kurių šiaušėsi plaukai. Siaubė 
pagonys Ioržoko ir Izborsko apylinkes, bent du kartus buvo 
įsiveržę į Rusos miestą, kur nepagailėjo nei cerkvių, nei vie- 
nuolynų. Kas dar baisiau, kelis kartus jie pasirodė ir visai ne- 
toli Naugardo miesto. Naugardo sienos bei stipri įgula juos kol 
kas dar atbaidė. Už tų sienų Fiodoras jautėsi saugus ir užgniaužęs 
kvapą klausėsi iš kovos grįžusių karių pranešimų apie eiklius 
tų pagonių žirgus, kaip sunku juos pavyti, kaip jie klasta įvi- 
lioja persekiojančius būrius į miškus, o ten staiga užpuola iš 
dviejų ar trijų pusių. Po to vykdavo kritusių kilmingųjų laido- 
tuvės, kartais atvilkdavo į miestą ir nukautų pagonių kūnus. 
Paskutinį kartą tai atsitiko prieš metus, ir tą dieną, prislopi- 
nęs baimės virpulį, Fiodoras pats priėjo prie atvilkto pasity- 
čiojimui lavono. Šis niekuo nesiskyrė nuo daugelio - vidutinio 
ūgio, šviesiaplaukis, krauju sukepusia barzda ir nedaug vyres- 
nis už Fiodorą. Krito jis kovoje - tai ženklino trys ieties dūriai 
krūtinėje. Neišsiskyrė jis per daug ir apranga: panašus milas, 
panaši apnešiota, plieno skydais sutvirtinta odinė striukė. 

"Iačiau akys buvo kitokios. Sustingusios balkšvai mėlynos akys 
žvelgė į Fiodorą, persmelkdamos jį kiaurai, iki pat jo sielos 
gelmių, tarsi regėdamos ten susigūžusią slaptą baimę. O bai- 
mės tose akyse visai nebuvo. Nė kruopelytės. Tai šitaip žvelgė 
tas pagonis į jo krūtinę perveriančius iečių smaigalius, ir ši- 
taip žvelgdamas nugrimzdo į pragarus, kur ir buvo jo vieta. 
Mirė amžinam prakeikimui, tačiau mirė be baimės. 

Fiodoras tada krūptelėjo ir nusigręžė. 

- Niekuo neypatingas... - burbtelėjo šalia stovinčiam lavo- 
nus atvilkusiam kariui. 

- Kai nudurtas, tai gal ir taip... - pavargusiu balsu tarė ka- 
rys. - Tris nudėjom. O mūsiškių daugiau kaip dvidešimt par- 
vežėm. Gal dar ne visus. Miške mus užklupo. 

Gaudė tada varpai, ir jų gaudesys taip skaudžiai aidėjo Fio- 
doro galvoje, kad jis norėjo kuo greičiau grįžti į savo menę ir 
užverti duris. Nuo tos dienos jis be gausios palydos nutoldavo 
nuo Naugardo tik tiek, kad galėtų matyti paauksuotus švento- 
sios Sofijos cerkvės bokštus. 


- Kelionė bus saugi, - aiškino jam Kirilas, kuris, kaip ir pats 
Fiodoras suvokė, buvo tikrasis pasiuntinybės galva. - Kad bū- 
tų patogiau, persikelsim per Ilmenio ežerą į Rusos pusę, ten 
jau lauks daugiau kaip tuzinas ginkluotos palydos su dviguba 
arklių pakaita. Dabar vasaros galas, tad pagonių nėra ko tikė- 
tis. 

- Nerūpi man jokie pagonys! - metė tada Fiodoras. - Tik 
noriu, kad greičiau atlikčiau tai, ką man tėvas pavedė. - Nors 
šiaip kalbėdami apie valdovą su kitais ir sūnūs vadindavo jį 
tik vardu ir titulu, šį kartą Fiodoras primygtinai pabrėžė gimi- 
nystę. Kirilas tai įvertino ir demonstratyviai žemai nusilenkė. 

- Mano pareiga padėti jums įvykdyti, kas šviesiausiojo Ja- 
roslavo pavesta, - nuolankiai tarė jis. - Pasieksime Pskovą per 
dvi dienas, netgi per daug neskubėdami. Kelias šiuo metu ne- 
blogas - vasara buvo sausoka... 

Ir vis dėlto kelionėje teko sugaišti beveik keturias dienas. 

Prasidėjo ji smagiai. Pilies virėjai laivą taip gausiai aprūpi- 
no valgiais ir gėrimais, kad pakako jų ir vairininkui, ir irkluo- 
tojams. Tačiau vos jie išlipo iš laivo, Fiodoras pastebėjo, jog 
pasitinkantis Rusos joties vyresnysis kažko nerimauja. Tolydžio 
žvalgydamasis į pietų pusę, jis įsakė kariams nedelsti ir kuo 

greičiau krauti mantą ant nešulinių arklių. Kai jis patylomis 
kalbėjosi su Kirilu, prie jų priėjo Gerasimas. Gerasimui, miestelėnų 
bei pirklių atstovui, visą laiką atrodė, jog kilmingieji nori jį 
apeiti. Dabar, padrąsintas kelionės metu dosniai pilstomo mi- 
daus ir norėdamas pabrėžti savo svarbą, Gerasimas garsiai paklausė 
joties vado, ar čia aptarinėjami slapti dalykai, ar tokie, kuriuos 
pravartu žinoti ir visiems. Nekeldamas balso, joties vyresnysis 
pakartojo ir jam, ką buvo sakęs Kirilui. 

- Pagonys? Kokie pagonys? - garsiai paklausė Gerasimas. 

Fiodoras apsisuko tarsi nudiegtas. 

- Tu sakei - pagonys? - Jo veidas atrodė dar blyškesnis, nei 
paprastai. 

"- Šviesiausiasis kniaziau, karys sako, jog sklinda gandas apie 
pagonis... - paaiškino Gerasimas. - Sako, jie užkirtę mums ke- 
lią... 

- Vasaros metu?.. Ko jie čia gali ieškoti vasaros metu? - Fiodoras 
prikando lūpą, kad ji netyčia nesuvirpėtų. Jis jau nutarė, jog 
tie pagonys čia atsibeldė ne atsitiktinai, o ieškodami kaip tik 
j0. - Kur jie ir kiek jų? Tučtuojau atsakykite! 

Joties vyresnysis stengėsi paaiškinti, tačiau tikslių Žinių trū- 
ko. Jis žinojo tik tiek, jog šį rytą į Rusos miestą galvotrūkčiais 
atjojo keli vakarų pusėje dvarus turintys bojarinai. Jų žodžiais 
tariant, ten miškuose pasirodė pagonių būrys ar net keli bū- 
riai. Apie jų skaičių spręsti dar negalėjai, be to, atrodė, kad 
tai prajojantys būriai. Neaišku, ko jie čia tokiu metu atklydo. 

- Kaip tai - neaišku? - susijaudinęs paklausė Fiodoras. - Kaip 
gali būti neaišku, ko nori tie plėšikai? Paprastai, kai jie atjoja, 
jokių abejonių nebelieka. Degančių sodybų dūmai iš tolo pa- 
rodo, kur jų apsilankyta. O kur dabar dūmai? 

Visi pripažino, kad dūmų nėra. Iš tiesų, lengvais debesėliais 
pamargintas dangus visose pusėse buvo vaiskiai melsvas ir ne- 
grėsmingas 

- Tai todėl, kad jie ieško manęs! - savo nuogąstavimus gar- 
siai išreiškė Fiodoras. 

Kirilas pabandė tuo suabejoti. 

- Pasitaiko, kad ir vasarą pagonys užpuola, - patikslino jis. - 
Tačiau tai dažniausiai būna mažesni būriai. Ypač tais metais, 
kai pelkės padžiūva, o jų krašte pasitaiko nederlius, pagonys 
ir vasarą puola galvijų pasigrobti. O mums dabar baimintis nėra 
ko - galvijų kaimenės neturime, mus lydi rinktiniai vyrai, už- 
nugarį saugo Rusos miesto jotis. Galime ramiai tęsti kelionę, 
reikia atvykti laiku, kaip buvo sutarta. 

- Visą savaitę lijo, o tas aiškina apie išdžiūvusias pelkes! - 
mas. Reikia būti atsargiems. Jei jie pasirodė vakaruos, manau, 
mums reikėtų lenkti Rusą iš pietų pusės. Kokia jūsų nuomo- 
nė, šviesiausiasis? 

Jis atsisuko tiesiai į Fiodorą. Tas prikando lūpą ir apsidai- 
rė, tarsi ieškodamas paspirties. Šitoje Ilmenio ežero pakrantė- 
je per užliejamas pievas galėjai žvelgti iki pat už kelių mylių 
pilkuojančios Rusos miesto sienos. Jei jis neklydo, dešinėje pusėje 
nuo sienos matėsi artėjantys raiteliai. 

- Kas ten? - paklausė jis. - Ar mūsiškiai? 

Kirilas primerkė akis, stengdamasis įžvelgti. 

- Manau, tai Rusos jotis, - nusprendė jis. - Jei tų pagonių ir 
būta, tai tikriausiai juos jau nubaidė. Jojam, kad nesuvėluotu- 
me. 

Tačiau Kirilo akys, pasirodo, nebuvo iš aštriausių. 

- Atsiprašau, garbusis, - įsiterpė joties vyresnysis. - Bet juk 
ten pagonys. Jie jau šitoje Rusos pusėje. Ką įsakysit, šviesiau- 
siasis kniaziau? 

Jei būtų įmanoma, Fiodoras būtų įsakęs lipti atgal į laivą. 
Tačiau irkluotojai skubėjo iki vakaro grįžti ir, iškrovę visą pa- 
siuntinių mantą, jau buvo nusiyrę toli į ežerą. Jų nebeprisišauksi, 
tad dabar teliko nuspręsti, kur joti - ar tiesiu keliu į vakarus, 
nepaisant to, jog jį stengėsi užkirsti artėjantys pagonių raite- 
liai, ar trauktis atgal į rytus ir bandyti lanku iš pietų pusės pa- 
siekti Pskovą. 

- Jie pasiųsti manęs nužudyti, - dusliai tarė Fiodoras. 

- Jie tik plėšikai, šviesiausiasis... - mėgino nuraminti jį Ki- 

rilas. - Mes paprasčiausiai pataikėme išlipti tuo metu, kai jie 
plėšia šias apylinkes. Kai pamatys, kad mes pasiruošę gintis, 
paieškos lengvesnio grobio. 

- Ne! Aš Žinau, kad jie nori manęs... - tvirtai kartojo Fio- 
doras, kurio palydovai jau puolė kas prie savo ginklų, kas prie 
savo žirgo. - Mes josim į rytus! | 

Įsakymas buvo duotas, ir prieštarauti nebebuvo galima. 

- Bet gerokai užtruksime, šviesiausiasis, - jau ir pats kop- 
damas ant žirgo, perspėjo Kirilas. - Reikėtų duoti žinią į Pskovą. 
Ir pasiųsti žygūną. 

- Ne iš mano palydos! Siųskite iš Rusos joties... Skubiai... 
Skubiai... Ko laukiat! 

+ Keli nešuliniai arkliai dar nebuvo tinkamai apkrauti, tai juos 
taip ir paliko pakrantėje. Žvalgai jau šuoliavo priekyje, penki 
lankininkai buvo paskirti dengti užnugarį, ir Naugardo pasiun- 
tinių būrys kiek įkerta pasuko pietryčių kryptimi. Dabar rei- 
kėjo persikelti brasta per Lovatės upę, kur juos apsaugos to- 
lokai į pietus nusidriekusios pelkės. O jei pagonys persekios, 
prie brastos juos sulaikys lankininkai. 

Tą dieną jie beveik nuvarė žirgus, nes Fiodoras neleido su- 
stoti nė akimirką. Kitą dieną jojo kur kas lėčiau. Ir žirgai bu- 
vo pavargę, ir kelias nebuvo Žinomas. Stropiai apylinkes tikri- 
nantys žvalgai neaptiko pėdsakų, kad čia būtų prajoję pagonių 
kariai. Nieko apie lietuvius negalėjo jiems pasakyti ir retai su- 
tinkami šio krašto gyventojai. Į vakarus jie pasuko tik trečią 
dieną, o patį Pskovą pasiekė jau temstant. 

aubaras pasitrynė dešinįjį petį, susiraukė ir atsiduso. 

- Ugi ta Junda man bus amžinai skolinga, - suniurzgė 

jis. - Kas būtų pamanęs, kad dėl jos su lokiu risty- 

nių eisiu. Tas Petia - tikras žvėris! Man visą petį 
numygo. Tikras meškinas! 

- Bet kad tu jį apvertei, Daubarai... - visą priešpietę Einius 
dysis brolis išbando su lokiu Petia įvairius ristynių būdus. - Baisi 
kupeta! Net neskaičiavau, kiek kartų apvertei. Ar jis labai stiprus? 

- Nelygu kaip žiūrėsi. Tvoti su letena gali taip, kad tik šla- 
pia vieta teliktų. Bet anas pusiausvyros neturi. Kai jau atsisto- 
ja ant užpakalinių, tai ir siūbuoja kaip lapelis. Pastumi - bumpt 
ir griūna. 

- Bet juk tu dažniausiai pataikai ant viršaus. O kai jis į sie- 
ną virsta, tai atrodo, kad išlauš. 

- Ką tu Žinai, Spirge, - numojo ranka Daubaras. - Nedidelis 
menas pargriūti, tik kad ne visada gali taip nutaikyti, kaip Vie- 
nintelis norėtų. 

- O kai Petia tave užgriūna, kaip tada? Būtumėt matę! - Einius 
aiškino ką tik grįžusiems Uviui ir Zerviui. - Pargriūna tiedu, 
ir Daubaro beveik nematyti. Baisi kupeta!.. Tas Petia kaip kalnas, 
iš po jo tik Daubaro kojos kyšo... 

Daubaras papurtė galvą. 

- Ugi nieko tokio! Jau lyg ir išmokom, tik kad ne visada 
dar pataikom nugriūti kaip reikia. Mat kai jau susikimbam, 
Vienintelis duoda ženklą, kaip reikės griūti. Anas sako, kad į 
pilį galim keliaut nors ir rytoj. 

- Rytoj tai rytoj, - sutiko Uvis. - Iš Mitrofano dabar naudos 
maža, bet jis supažindino su dviem vyrais iš Fiodoro palydos. 
Iš to, ką jie pasakojo, supratau, kad ten tikrai būta Mindaugo 
vyrų, tik, matyt, jėgų jiems nepakako. Kai užkirto kelią į va- 
karus, naugardiečiai pasuko į rytus ir persikėlė per brastą. Jų 
buvo visa kapa vyrų, o dar prie Rusos laukė jotis. Kiek lietu- 
vių būta, jie nežino. Sako, kad aibė, bet kai paklausi, kiek pa- 
tys matė, atrodo, kad kokios dvi dešimtys. Tris lankininkus nau- 

gardiečiai prie brastos prarado, bet kiti spėjo pabėgti. Sako, 
pirmąją dieną skuodė neatsigręždami. 

- Dabar pats matai, kokia nauda iš to tavo Mindaugo! - vis 
labiau niaukėsi Daubaras. - Pasiunčia kelis piemenis, ir kas iš 
to? Pavaikė po balas, supykino tą kniaziuką, ir viskas. Dabar 
dar aršiau su teutonu tarsis. Tik blogiau bus... 

- Kažin, ar blogiau, - nesutiko Uvis. - Su tokiu nedideliu 
būriu vis dėlto nusigavo iki pat Rusos. Jei būtų pasisekę, gal 
ir Fiodorą būtų pagrobę. 

- Et! - vėl numojo atpakalia ranka Daubaras. - O kas išėjo? 
Man su tuo Petia ristis reikia, kad pskoviečiai pasijuoktų! Ir 
kokia iš to nauda? 

- Pamatysim. Svarbu, kad susitiktum Jundą. Bet atrodo, kad 
šiokia tokia nauda iš to vaikymosi yra. Tiedu pasakojo, kad 
Fiodoras pagonių bijo iš tolo. O čia jam kaip pirštu parodė, 
kad ir vasaros metu jie gali joti kur tinkami. Sako, kiti norėjo 
kautis, bet tas Fiodoras šaukė, kad jotų kuo greičiau. 

- Ugi tu juk tą patį sakai! - nenusileido Daubaras. - Jei jau 
jam atrodo, kad mes tokie baisūs, tai tuo labiau reikia su ki- 
tais vienytis. 

- Ne visai tą patį... Gerai pagalvok: jei jis lietuvių bijo... 

- Tai ieškos sąjungininkų! - baigė Daubaras. 

- Bet tik tada, jei bus įsitikinęs, jog laimės, Daubarai, - į51- 
terpe Einius. - O jei abejoja ir bijo, tai išvis į kovą neis. Tupės 
už savo miesto sienų. 

- Va, paklausyk jauniausiojo, Griaumedi. Tu galvoji taip, 
kaip tau pačiam atrodo. Bet tu pabandyk įsivaizduoti, kaip 
viskas atrodo, jeigu bijai... 

- Jeigu bijau?.. - Daubaras susiraukė, patrynė kaktą ir atsi- 
duso. - Jeigu bijau? Ugi ne taip pigu man tai perprasti. 

- Geriau nė nesivargink, - tarė Uvis. Daubarui įsivaizduoti, 
kaip bijoma, iš tiesų buvo nelengva. - Geriau jau galvok, kaip 
pakišti koją tam Petiai... 

- Kad anas tikras žvėris! - vėl atsiduso Daubaras. - Pats man 
koją kiša. Tiesą sakant, leteną, bet tas pats išeina... 

Brolis Steponas sudėjo sausas plaštakas, tarsi ruošdamasis 
maldai. Bet dabar jis nesimeldė, tik palengvėle trynė delnus ir 
žvelgė į tolį. Taip jis elgdavosi, kai įtemptai galvodavo. 

- Turime dabar nenumatytą kliautį, - lėtai tarė jis. - Pasiro- 
do, kad jaunąjį kniazių mirtinai išgąsdino pagonys. Ir tai tem- 
do jo mąstymą. 

- O gal jis tik apsimetinėja? - nesutiko komtūras. Jis pats 
dalyvavo tame ilgame pokalbyje ir susidarė kitokią nuomonę. 
- Jis tempia laiką, kad mes daugiau pasiūlytume. Tie schizma- 
tikai visada tokie. Kaip tam velniui: duosi pirštą, tai siekia vi- 
sos rankos. Gerasimas būtinai nori, kad laisvai praleistume jų 
laivus. Na, bent kuriam laikui galėtume sutikti... 

- Galėtume, - linktelėjo brolis Steponas. - Tačiau kažin, ar 
tai daug padės. Aš stebėjau jaunąjį Fiodorą. Ne be reikalo jį 
vadina Atsargiuoju. Tačiau atrodo, kad jis ne tik atsargus, bet 
ir išsigandęs... 

- Man taip neatrodė, nors brolis Steponas galbūt giliai žvel- 
gia į schizmatikų širdis... - Komtūras stabtelėjo, tarsi norėtų 
dar ką pridurti, tačiau krestelėjo galvą ir tęsė: - Iš pradžių net 
maniau, kad Fiodoras tą antpuolį bus prasimanęs. Tačiau pa- 
sirodė, jog jis iš tikrųjų buvo. Turiu rusiškai kalbantį ietinin- 
ką, kuris išsiaiškino. Tai kažkokia nauja pagonių kvailystė. 

- Kažin, ar kvailystė, - tyliai tęsė brolis Steponas. Jis vėl pa- 
trynė delnus, 0 jo sausas veidas atrodė susirūpinęs. - Pagonys 
jį pergąsdino, ir Fiodoras nebežino, su kuo jam dėtis... 

- Savaime suprantama, kad su Ordinu! Jei jis tų pagonių 
bijo, tai kas jam lieka? - įsiterpė kol kas tylėjęs Rudolfas. Jo 
paskirtis buvo saugoti Ordino bei vyskupo atstovą, ir į pokal- 
bius jis paprastai nesikišdavo. - Sudaryti sąjungą su Ordinu! 

- O kodėl ne su pagonimis prieš mus? - Brolis Steponas pa- 
kėlė akis ir visus apžvelgė. - Kodėl gi ne? Jam jau iškilo klau- 
simas - su kuriais bus saugiau? Kurie stipresni? Ir nemanykit, 
kad atsakymas jam paprastas. Pagonys štai jau įrodė, kad net 

su mažu vyrų būriu gali atsirasti prie Naugardo slenksčio. Ir 
kaip mes jį apsaugosim? 

- Paprastai... Sutrinsim juos. Su Naugardo pagalba! 

Brolis Steponas nekantriai mostelėjo ranka, 1r Rudolfas 
tuojau pat nutilo. 

- Sąjungos dar neturime. Ir kol Fiodoras neįsitikins, kad mes 
stipresni, kažin, ar turėsime... Kad mes patys, įskaitant brolį 
komtūrą ir mano narsųjį riterį Rudolfą, esame tokios nuomo- 
nės, deja, nėra taip svarbu. Svarbiausia, kaip mums įtikinti Fio- 
dorą. Žodžiai šiuo atveju nenusvers. Reikia veiksmų. 

- Negi pulsim, kaip tie lietuviai? - paklausė brolis Morkus. 
- Naugardą pasiekti mes irgi galėtume. Tiesa, paimti - tai ne. 

Komtūras Haseldorfas paniekinamai šyptelėjo: 

- Duokit man tinkamas bombardas, ir pamatysime... 

- Brolio Morkaus mintis gera, - nekreipdamas dėmesio į 
Haseldortfą, tęsė brolis Steponas, - bet antpuoliui laiko nėra... 
Reikia kito būdo, kuris parodytų Fiodorui, kad vokiečių gink- 
las yra stipresnis. Ką siūlote? 

Jis nutilo ir laukė. Tylėjo ir kiti. Junda, kaip paprastai, sto- 
vėjo prie durų ir užgniaužusi kvapą klausėsi. Ji bijojo, kad tik 
kas nors nepakeltų į ją akių ir nelieptų ko nors atnešti. Tačiau 
dabar visi buvo užsiėmę brolio Stepono klausimu. Netgi jun- 
keris Haraldas, kuris po to, kai parodė jai šarvus, dar dažniau 
Į ją žvilgčiodavo, dabar susimąstęs Žiūrėjo į langelį, tarsi ten 
rastų atsakymą. 

- Tai kaip? - apžvelgė susirinkusius brolis Steponas. - Negi 
man teks pasiūlyti? 

Vėl stojo trumpa tyla. 

- Jei jau taip, tai pasiūlysiu, - skėstelėjo rankomis mažasis 
vienuolis. - Surenkime dvikovą. 

- Dvikovą? - sumurmėjo Haseldorfas. - Nukirsti tuos rusus 
nukirstume, bet.. 

- Savaime suprantama, kad ne su rusais. Su pagonimis, - 
tęsė brolis Steponas. - Surenkime dvikovą tarp vokiečių ir pa- 
gonių. Štai junkeris Haraldas nuobodžiauja be tinkamo vyrui 

užsiėmimo, 0 mano stiprusis sergėtojas net šarvus yra laimė- 
jęS per turnyrą. Ir ne bet kokius! Nesikuklinkit, broli Rudol- 
fai, pasakykite, kurio hercogo šarvus. 

- Braunšveigo, - burbtelėjo Rudolfas. Tie, kurie to dar ne- 
žinojo, pagarbiai kilstelėjo antakius. 

- Gerai jau, gerai. Mūsų pusė abejonių man nekelia, - perė- 
mė kalbą komtūras. - Turim puikių karių, bet paklausiu: kur 
rasime kautis norinčių pagonių? 

Brolis Steponas šyptelėjo: 

- Sutinku, klausimas nelengvas, bet išsprendžiamas... Tik 
viena kelionės diena skiria mus nuo Izborsko. Rastume ten... 

- Rastume. Na ir kas, kad rastume? - nekantriai įsiterpė kom- 
tūras. - Bet ar jie panorės kautis? Kad jau pagonis, tai dar ne- 
reiškia, jog beprotis. 

- Kaip ir paprastai, garbusis brolis komtūras taikliai apibū- 
dino mūsų uždavinį, - šyptelėjo vienuolis. Taigi: ar jie panorės 
kautis?.. Manyčiau, tai priklausys nuo to, kaip mes jų paklau- 
sim ir ką jiems pasiūlysim. Bet manau, kad šias smulkmenas 
jaujūs, gerbiamieji kariai, patys išspręsite... 

Jis atsiduso, tarsi būtų atlikęs didelį, sunkų darbą, ir atsilo- 
šė. Komtūras, Rudolfas ir kiti dabar svarstė, kaip tinkamiau- 
siai sumeluoti pagonims vergams, kuriuos jie ruošėsi atsivežti 
iš Izborsko. Brolis Steponas pokalbyje jau nebedalyvavo. Jis 
pakėlė akis, ir jo žvilgsnis sustojo prie Jundos. Kilstelėjo kau- 
lėtą ranką. 

- Visai baigiau vandenį, vaikeli, - tarė jis, pereidamas į lat- 
neši? 

Šis klausimas, nors ir ištartas pakankamai švelniai, iš tikrų- 
jų buvo įsakymas. Junda linktelėjo ir, paėmusi nuo stalo tuš- 
čią ąsotį, išėjo iš menės. 

Pilies vartų sargybos viršininkas žvilgtelėjo pro siaurą šau- 
dymo angą į aikštę prieš didžiuosius vartus ir vos neaiktelėjo. 

- "Tai tu šitam neleidai įeiti? - paklausė jis nerūpestingai į 
ietį atsirėmusio sargybinio. - Kur tavo protas? 

- Jo nėra kniaziaus sąraše! - atšovė tas. - Ir dar su meška. 
Kur tai matyta! 

- Kad tu iš Izborsko, dar galiu atleisti, bet kad kvaišas per 
visą pilvą... - širdo sargybos viršininkas. Po pietų jis buvo ma- 
žumėlę prisnūdęs, tačiau sargybinio pranešimas visus miegus 
išblaškė. Atsidusęs vėl žvilgtelėjo pro šaudymo angą ir dar kartą 
įsitikino, jog stovintis prieš vartus barzdočius iš tiesų yra gar- 
susis Vienintelis. Už jo stovėjo dviratis vežimėlis, į kurį buvo 
atsirėmęs plačiapetis Vienintelio tarnas, o šalia, ant žemės, tupėjo 
lokys. - Ten juk Vienintelis! Vienintelis, ar supratai? Eik ir at- 
siprašyk jo dabar! Iki žemės nusilenk, kvaily! 

Sargyboje tarnaujantis izborskietis pasikasė pakaušį. Jis bu- 
vo įpratęs vykdyti įsakymus, tačiau, norint nesusipainioti, rei- 
kėjo žinoti, kokį įsakymą šiuo atveju privalu vykdyti. 

- Kadgi sakyta nieko nejįleisti... - pasiteisino jis. - Tik tuos, 
kuriuos šviesiausiasis nurodė. Ir dar su meška! 

- Ar tave motina ant galvos numetė? Ten lokys! 

- Na, gerai jau, gerai, lokys... O ar kniazius įsakė lokį įleis- 
ti? Ir kas jis per vienintelis?.. Ar maža tokių, kurie lokius ve- 
džiojasi? 

- O šventieji Kirilai ir Metodijau! Už kokias nuodėmes man 
čia tokius priekvailius skiria? 

Netekęs kantrybės, sargybos viršininkas numojo ranka ir pats 
išėjo iš tamsios patalpos į lauką. Spiginanti saulė privertė jį 
prisimerkti. Iš tolo linkčiodamas, jis skubėjo prie Vienintelio. 

- Atleiskit, gerbiamasis... Mes naują sargybinį turim. Ir jaunas, 
ir kvailas, ir iš Izborsko. Nežinau net, kas blogiau. Bet kai viskas 
susideda į krūvą, taip ir išeina. Garbingų Žmonių nepažįsta! 

Vienintelis abejingai linktelėjo. Jis nemėgo perdėtos vaidy- 
bos, o ypač kai jo asmeniu ar vardu kas nors stengdavosi nau- 
dotis savo tikslams. O šito kaip tik ir susilaukdavo kniaziaus 
Jurijaus dvare. Mat naujai atvykęs kniazius stengėsi įgyti Pskovo 
visuomenės palankumą, ir vienas iš mažai tekainuojančių bū- 

dų buvo viešai parodyti, kaip jis gerbia ir myli Pskovo praeitį 
bei jo didvyrius. Todėl jau pernai per ristynes su lokiu turgaus 
aikštėje jis Vienintelį ne tik dosniai apdovanojo, bet visų aki- 
vaizdoje pabučiavo į abu žandus ir lūpas, garsiai pareikšdamas, 
jog tiktai jam, Vieninteliui, visada atviras jo palankumas, ne- 
kalbant jau apie pilies vartus. Ne kas kitas, o šis sargybos vir- 
šininkas tada kniazių lydėjo. 

- Jūs visada laukiamas pilyje! Tuojau pat pranešiu šviesiau- 
siajam Jurijui, o tas nepraustaburnis iš Izborsko jūsų atsipra- 
šys, - toliau aiškino sargybos viršininkas. - Meldžiu atleisti, nes 
atsargumui šį kartą yra svari priežastis. Greičiausiai žinote, kad 
turime visokiausių svečių... 

- Žinau. Teutonų prilindo kaip skėrių... - atsainiai metė Vie- 
nintelis. Jis mostelėjo stovinčiam prie vežimo ir ramiai visą Šį 
sujudimą stebinčiam plačiapečiui vaikinui, 0 šis patapšnojo 
pritūpusio lokio galvą. Lokys atsistojo ant visų keturių letenų, 
papurtė savo kailį, mėgindamas nukrėsti aikštės dulkes, ir 
plačiai nusižiovavo. Prieš vartus susibūrę sargybiniai pagarbiai 
nužvelgė blykstelėjusias sprindžio ilgumo iltis. 

- Taip, tiesa, yra keletas iš Kuoknesės, - sutiko viršininkas, 
tik dabar susiprotėjęs, jog Vienintelis turėjo ypatingų priežas- 
čių jų nekęsti. - Manau, čia ne tie, kur... Kur tada Jurjeve... 
Yra ir iš Naugardo visas tuntas... 

Sunkiai pakrauto vežimėlio ratai sugirgždėjo. Plačiapečio 
vaikino traukiamas už ienų, vežimėlis pajudėjo vartų link. Lokys 
taikiai šlepsėjo šalia. 

- O, turite naują padėjėją! - nusukdamas pokalbį, pridūrė 
sargybos viršininkas. - Tai gal jis eis imtynių su... su... Palau- 
kit, kaip jūs vadinote lokį? 

- Petia... Jis mat pakrikštytas... Tik nesakyk per garsiai, kad 
jis yra lokys. Gali įširsti. Na, pažiūrėsime. Jei kniaziui patiks... 

- Patiks, kur jau jam nepatiks! Bet tas jūsų vaikinas tai ir 
už lokį ne ką menkesnis. Toks tai įveiks! - Sargybos viršinin- 
kas žingsniavo greta Vienintelio ir net pridėjo ranką prie veži- 
mėlio, kai tarpuvartėje reikėjo pasisukti. Lokys neatsiliko nuo 

vežimėlio ir jiems pasiekus tarpuvartę. Susispietę joje sargybi- 
niai spruko į šalį. Atsidurti per arti tokio didelio žvėries nie- 
kas nenorėjo. 

- Vienintelis tai Vienintelis... - sutiko izborskietis, kai kitas 
sargybinis greitomis paaiškino, kas kadaise įvyko Igaunijoje. - 
Gal įsileist jį ir reikia. Bet juk kniazius liepė visus iki vieno 
vežimus patikrinti. Kad ir kieno jie būtų! 

- Na tai eik ir patikrink! - metė sargybinis. 

Kaip tyčia lokys pasižiūrėjo į jų pusę ir pakėlęs snukį pa- 
uostė jam naujus iš pilies virtuvės sklindančius kvapus. Atro- 
dė, kad jo rudos akys akimirką stabtelėjo prie izborskiečio. Vir- 
tuvės kvapai lokiui, matyt, patiko, nes iš nasrų kyštelėjo ilgas, 
beveik juodas liežuvis ir aplaižė snukį. 

- Tai ko netikrini? - tęsė sargybinis. - Eik, patikrink! 

- Tegu sau važiuoja, - tarė izborskietis. - Niekad nemačiau, 
kaip lokys su žmogum ristynių eina. 

- Tai pamatysi, - nusijuokė sargybinis. - Gal Vienintelis pri- 
kalbins bent vieną iš tų teutonų su jo žvėrim ristis... Čia tai 
jau būtų įdomu! 


Pasižiūrėti Vienintelio ir lokio susirinko ne tik dvariškiai, 
bet ir dauguma pilyje viešinčių svečių. Iš jų puošniais rūbais 
išsiskyrė jaunasis Fiodoras Jaroslavovičius, kurį lydėjo bojari- 
nas Kirilas. Pasirodė ir komtūras Haseldorfas; jis oriai stovi- 
niavo ant rūmų laiptų ir žvelgė iš toliau, tarytum jo tai nedo- 
Mintų; buvo net ir brolis Steponas, kuriam jo sargybinis Ru- 
dolfas, darbuodamasis alkūnėmis, parūpino vietą pirmoje sto- 
Vinčiųjų eilėje. 

Junda į pirmąją eilę, žinoma, brautis negalėjo. Tai nederė- 
Jo dabartinei jos padėčiai, pagaliau netiko ir jos būdui. Tačiau 
Šį kartą ji būtų mielai prasibrovusi į pirmą eilę ar net išbėgusi 
Į aikštę. Jau kelias dienas ji suko galvą, kaip patekti pas bro- 
lius ir perduoti jiems tiek daug svarbių žinių. Ji atidžiai nu- 

žvelgdavo kiekvieną aukštesnio ūgio vyriškį, pasirodžiusį pilies 
kieme, vis vildamasi, kad tai bus rusu ar vokiečiu persirengęs 
Uvis. Ji žinojo: jei kas ir sugebės prasibrauti pro stropiai sau- 
gomus pilies vartus ar net perlipti per sieną - tai būtinai bus 
Uvis. Tačiau kai ji, išėjusi iš virtuvės, pamatė, jog į pilį, trauk- 
damas vežimėlį su dideliais ratais, lyg niekur nieko įžygiavo 
Daubaras, tai iš nustebimo net aiktelėjo. Vos susivaldė nepuolusi 
jam ant kaklo. O kad kitoje vežimėlio pusėje irgi lyg niekur 
nieko tingiai lapnojo didelis rudas lokys, Jundos jau nenuste- 
bino. Pamačius Daubarą, jai atrodė, jog viskas yra įmanoma. 

Nors nustebti vis dėlto teko. Ir kaip čia nenustebsi, kai pa- 
aiškėjo, jog jos plačiapetis stipruolis brolis, kurį Ventėje ir taip 
ne vienas “lokiu" ar “stumbru" vadindavo, kuris karo žygiuo- 
se dešimties vyrų buvo vertas, čia, pačiame Pskovo pilies aikš- 
tės viduryje, tapo Žmonių linksmintoju! Ir tai tik antraeiliu, nes 
pats svarbiausias čia, be abejonės, buvo rudasis didžiagalvis lokys. 
Antras pagal svarbą buvo barzdotas galiūnas, kuris, pristaty- 
damas lokį, pareiškė, kad jo vardas - Petia, kad jis krikštytas 
net du kartus, ir todėl turi teisę savo sugebėjimus rodyti šven- 
tos Elenos cerkvės šešėlyje. 

Netrukus pasirodė, jog tų sugebėjimų Petia turėjo nemažai. 
Pirmiausia jis prajuokino susirinkusius šokdamas ant užpaka- 
linių kojų, kinkuodamas savo didele galva ir mojuodamas prie- 
kinėm letenom, tarsi jos būtų rankos. Pasistiebęs ant užpaka- 
linių kojų, jis atrodė baugiai didelis, ir iš pradžių, vos tik pri- 
artėdavo prie pirmųjų žiūrovų eilių, daugelis, ypač moterys, spieg- 
damos sprausdavosi gilyn į minią. Tačiau jis straksėjo taip juokingai 
ir taip tiksliai klausė barzdotojo vyro nurodymų, jog netrukus 
su juo apsiprato netgi baikščiosios virtuvės mergos. Po to lo- 
kys dar vertėsi kūlio per galvą ir Žygiavo, nutvėręs pagalį tarsi 
ietį. Įsikandęs barzdočiaus jam paduotą kniaziaus Jurijaus vė- 
liavėlę, jis nedvejodamas nulapnojo prie rūmų laiptų, kur ant 
išneštų krėslų sėdėjo pats kniazius. Kai vėliavėlės paimti pri- 
ėjo sargybos viršininkas, lokys lėtai papurtė galvą ir jos iš dantų 
nepaleido. Teko atsistoti pačiam kniaziui, ir lokys tuojau pat 

atidavė vėliavėlės kotą. Kniazius Jurijus šypsodamasis iškėlė 
ją virš galvos, ir susirinkusieji ėmė šaukti ir ploti katučių. Ne- 
žinia kam daugiau, ar lokiui, ar kniaziui, bet pinigai gausiai 
biro į barzdotojo vyro aplinkui nešiojamą kepurę. 

Tačiau pasirodė, jog visa tai tik pagrindinės pasirodymo da- 
lies įžanga. Barzdočius, prieš tai žemai nusilenkęs kniaziui ir 
visiems padėkojęs už plojimus, pareiškė, kad jo draugas ir bi- 
čiulis Petia yra ne tik krikštytas ir visus mokslus išėjęs, bet taipogi 
geriausias imtynininkas visoje šalyje. “Ar čia kas tuo abejo- 
ja?" - paklausė jis ir apsižvalgė. Abejojančių neatsirado. Tada 
barzdotasis, liepęs Petiai pakelti letenas, pareiškė, kad, atsi- 
žvelgdamas į žmogiškąsias silpnybes, Petia štai nagus apsikir- 
po ir todėl pageidauja, kad visi, kurie išdrįs su juo eiti risty- 
nių, irgi būtų nagus apsikirpę. Taipogi, kadangi Petia nemėgs- 
ta su vyrais bučiuotis, o moterų, kurios sutiktų su juo ristis, 
nors jis ir labai norėtų, kažin, ar atsiras... 

- Na, o gal aš klystu? Gal atsiras? - čia barzdotasis pasisu- 
ko į susispietusias prie virtuvės durų pilies tarnaites, ir juoko 
banga nuvilnijo per aikštę. 

- Taigi, - tęsė Vienintelis, - kadangi Petiai, atrodo, vis tiek 
teks ristis su vyrais, tai jis paprašė uždėti jam antsnukį. 

Vos jis tai ištarė, pats Petia priėjo prie barzdočiaus ir kan- 
triai laikė galvą, kol šis suveržė antsnukio dirželius. 

- Ir štai - mes pasiruošę! Dabar pamatysim, ar yra tikrų vy- 
rų Pskovo mieste! Kas ryšis paguldyti ant menčių mano Petią? 

Vėl nuvilnijo juoko banga. Viename aikštės kampe mergi- 
nos sukibusios išstūmė į aikštę besispyriojantį nedidelį vyru- 
ką, bet vos tik jį paleido, šis tuoj pat spruko atgal. 

- Na, ar yra? - klausė Vienintelis. - Jūs nesivaržykit, Petia 
nei bučiuosis, nei nugarą kasys. Prašom, šaunieji Pskovo vy- 
rai! Prašom... 

Pagaliau į aikštę įžengė Daubaras. Jis jau prieš tai buvo su 
Junda susižvalgęs ir dabar, dirstelėjęs jos pusėn, kreivai šypte- 
lėjo. Junda brolį suprato. Tai turėjo reikšti: štai kokių kvailys- 
Čių imuosi, kad tave, sesute, paguosčiau... 


- Na, štai ir atsirado! - dėstė tuo metu barzdočius. - Tiesa, 
ne iš Pskovo, o iš tolimų kraštų, bet vyras iš stuomens ir lie- 
mens. Kas dabar laimės? Gal tu, Petia? 

Petia rimtai palingavo galvą. 

- Pamatysim! - kalbėjo barzdočius. - Pamatysim! O kol kas 
gerbiamieji Pskovo pilėnai galės savo spėliones patvirtinti la- 
žybomis... Kas už Petią? Kas už šitą svetimtautį narsuolį? 

„Norinčių lažintis atsirado, nors, suprantama, dauguma laži- 
nosi už lokį. Po lažybų šurmulio pagaliau prasidėjo ir ristynės. 
Petia vėl pasistiebė ant užpakalinių kojų, o Daubaras, tik ne- 
žymiai žiūrovams linktelėjęs, jį apkabino per gauruotą lieme- 
nį. Petia letenas padėjo jam ant pečių, ir kurį laiką lokys ir 
vyras susikibę svyravo pirmyn ir atgal. 

- Laikykis, laikykis, Petia! Laikykis, drauguži!.. - šaukė iš 
šalies barzdočius. Nepasiduok! Pakišk jam koją! 

"Truputį pasistumdydami čia į kairę, čia į dešinę, svyravo Dau- 
baras su lokiu. Po to abu pasviro ir griuvo - o gal atsigulė, ne- 
labai supaisysi. Pargriuvo ne per smarkiai, ritosi ant šono, ir 
besiverčiant Daubaras atsidūrė viršuje, o Petia aukštielninkas. 
Daubaras tuojau pat pašoko ir iškėlė abi rankas į viršų. Pa- 
maskatavęs letenomis, lėtai atsistojo ir Petia. Lokys stovėjo ant 
užpakalinių kojų ir, įtraukęs į pečius savo didžiulę galvą, ją 
stipriai purtė. 

- Na, ką padarysi? Ką padarysi, drauguži? - skėsčiojo ran- 
komis barzdočius. - Juk kritai ant menčių... Ir visi matė, ar 
ne? 

Dalis Žiūrovų juokėsi, dalis šaukė, kad taip, kai kurie prieš- 
taravo, tačiau Petia atkakliai purtė galvą. 

- Na, ką aš padarysiu? Ką padarysiu? - skėsčiojo rankomis 
barzdočius. - Nėra kitos išeities, teks paklausti paties šviesiausiojo 
kniaziaus. Jo akis kaip vanago. Atleiskite, šviesiausiasis, ar krito 
mano draugas ir bičiulis Petia ant menčių? 

- Krito! - kilstelėjęs krėsle, su šypsena tarė kniazius Jurijus, 
ir Petia tuoj pat liovėsi purtęs galvą, tuo parodydamas, jog su 
kniaziaus sprendimu susitaiko. 

Vėl plojimų banga nuvilnijo per minią. 

- Bet Petia nežada pasiduoti! - paaiškino barzdočius. - Jis 
reikalauja ristis dar kartą! 

Petia pritardamas palingavo galvą. 

Prasidėjo ir kitos ristynės, kurias, kaip ir derėjo laukti, Dau- 
baras pralaimėjo. Junda, visa įsitempusi, stebėjo, kaip tai vyksta, 
ir nejučiomis sukikeno, kai pamatė, kaip brolis stengėsi virsti 
taip, kad šį kartą kristų ant nugaros. Po to įsidrąsino keli iš 
pilėnų, ir jiems sekėsi įvairiai, nors dažniausiai, ir kažin, ar per 
klaidą, ristynės baigdavosi taip, kad barzdočiui atitekdavo di- 
desnioji lažyboms skirtų pinigų dalis. Kai viskas pasibaigė, net 
ir tie, kurie pralošė nemažai sidabro, skirstėsi šypsodamiesi. 
Junda dar delsė, svarstydama, kaip būtų galima prieiti prie Dau- 
baro. Ji net krūptelėjo, kai šalia išgirdo pažįstamą balsą. 

- Tai kaip, vaikeli, įdomu? - net ir brolio Stepono rimtą veidą 
šį kartą švelnino lengva šypsena. - Tokių juokų savo Latgaloj, 
ko gero, ir nebuvai mačiusi. 

- Pirmą kartą matau. Bet vis tiek noriu namo... 

- Grįši... Bet tiems verta užmokėti, kad taip prajuokino. Aš 
neturtingas vienuolis, savų pinigų neturiu. Žinai, ką? Kai pa- 
valgysim, nunešk, kas liko iš mėsiškojo, tam lokiui. Manau, 
jis įvertins... Ar nuneši? 

Junda paskubėjo sutikti. 

- Ir nebijosi'? 

- Lokiai nebaisūs, - tarė Junda. - Žmonių reikia bijoti. 

- Pamanyk! Tu ir filosofė... - brolis Steponas pakraipė galvą 
ir atsiduso. - Teisingai. Su žmonėmis sunkiau... Stai skaniai pa- 
sijuokėm, ir vėl reikia grįžti prie savo rūpesčių. 

Pergamento 
ritinys 


etia neskubėdamas triauškino žąsies kaulus. Padėta 

jam buvo su visu didžiuliu alaviniu dubeniu, ir Pe- 

tia, garsiai šnopuodamas ir šniukštinėdamas, tarsi mė- 

gautųsi, rinkosi kaulą po kaulo ir neskubėdamas juos 
kramtė. Baigęs vieną, patenkintas sučepsėdavo ir ieškodavo ki- 
to. 

Junda skubėjo kuo tiksliau viską išpasakoti Daubarui. Ji stovėjo 
atsisukusi į už kelių žingsnių kaulus šlamščiantį lokį taip, kad 
iš virtuvės pusės atrodytų, jog ji tik stovi ir laukia, kol lokys 
viską suės, kad galėtų pasiimti dubenį. Daubaras sėdėjo atsi- 
rėmęs pečiais į sieną ir nuleidęs galvą, tarsi būtų pavargęs ir 
jau snaustų. Jis išklausė apie Naugardo kunigaikščio sūnaus Fio- 
doro baimes ir abejones, sužinojo, jog dalis Naugardo pasiun- 
tinių priešinasi sutarčiai, ir, kas svarbiausia, sužinojo, jog vo- 
kiečiai rengiasi suvaidinti dvikovą, norėdami juos įtikinti, kad 
mūšio lauke jie yra pranašesni už pagonis. 

- Suvaidinti?.. - sušnibždėjo Daubaras, vos krutindamas lū- 
pas, kad iš toliau nesimatytų, jog jis kalba. - Tie iš Naugardo 
ne visi tokie kvaili, kaip tas jų Fiodoras... 

- Nekvailas ir pats Fiodoras, - skubiai dėstė Junda. - Jau- 
nas ir bailokas, bet gal todėl, kad jo sveikata prasta. O su juo 
yra toks Kirilas, kuris tai jau tikrai nekvailas. Ne, dvikovą su- 
vaidins tik tie belaisviai. Juos įkalbės tik apsimesti, kad jie kau- 
nasi, ir už tai pažadės paleisti į laisvę ir dar apdovanoti. 

- Ir nukirs juos? 

- Taip, - sušnibždėjo Junda. - Vokiečių kariams įsakyta nu- 
kirsti juos taip mikliai, kad belaisviai nespėtų net susigaudyti. 
Jie skiria tam geriausius karius, tokį Haraldą, kuriam padės 
riteris Rudolfas. Jei belaisviai supras klastą ir bandys bėgti, juos 
nukirs Rudolfas. Jis bus raitas, o aplinkui stovės sargyba. 

- O kad jie kur nustiptų! - nejučiomis garsiai keiktelėjo Dau- 
baras. Petia suurzgė ir kilstelėjo galvą. - Ėsk, ėsk... Gera žą- 
siukė, - sumurmėjo Daubaras ir priėjęs pakasė jam paausius. 
Petia, aplaižęs ilgu liežuviu snukį, vėl stvėrė pilies svečių be- 
veik neragautą žąsies šlaunelę. 

- Kada tai turi būti? - vėl atsisėdęs tyliai, beveik nekrutin- 
damas lūpų, paklausė Daubaras. 

- Kai tik pasiruoš, - tęsė Junda. - Jau išsiuntė žygūną į IZ- 
borską, kad ten surastų pagonių belaisvių. Manė imti iš čia esan- 
čių, bet brolis Steponas nesutiko. Geriau iš kitur, tada apgau- 
lė bus sėkmingesnė. Brolio Stepono nuomone, kniazius Juri- 
jus numano, kas čia daroma, nors dėsis nieko nežinantis. O iš 
naugardiečių tikrai niekas to nežino. 

Jie abu tylėjo, žiūrėdami, kaip Petia čiaumoja kaulus. 

- Tai ką darysim? - burbtelėjo Daubaras. 

- Būtų galima nukauti brolį Steponą, - aiškino Junda, nors 
galėjai jausti, jog ji tai sakė nenoriai. - Jis iš vokiečių gudriau- 
sias, todėl nuo jo daugiausia priklauso derybų sėkmė. Kai tik 
iškyla kokių nesklandumų, jis visad randa išeitį. Jei jo nebūtų, 
tai komtūras ir kiti su naugardiečiais sunkiau sutartų. - Ji pa- 
tylėjo ir paklausė, ar Daubaras atgabeno jos kryžlankį. 

- Yra. Bet ne pilyje. Nežinojom, ar tikrins prie vartų... - 
prislopintu balsu dėstė Daubaras. - Bet kitą sykį įvežti galė- 
sim. Sargybiniai bijo Petios... 

- Taigi, jei turėčiau kryžlankį... 

Daugiau aiškinti nereikėjo. Su tuo ginklu Junda sugebėda- 
vo pataikyti tiesiai į akį iš už šimto žingsnių. 

- O Naugardo kniaziui jie atvežė šarvus, - toliau tyliai dėstė 
Junda. - Puikūs, nieko neprikiši. Lakštinio plieno, iš visų pu- 
sių nuožulnūs. Pati jų neperšaučiau. Nebent vienoje vietoje... 

- Ugi! - nustebo Daubaras. Kad Junda ko nors neperšautų, 
buvo jam naujas dalykas. - Net su Kerniaus strėle? 

- Nežinau. Gerai grūdintas plienas, nuožulnūs paviršiai, strėlė 
negali įkirsti. Tik nugaroje yra lygesnė vieta. Puikūs šarvai! - 
Junda atsiduso. - Todėl ir reikia pasistengti, kad jie Naugardo 
nepasiektų. 

- Mes pasistengsim... Pažiūrėsim, ką Uvis sugalvos, bet ginklų 
Vis vien prireiks... - murmėjo panosėje Daubaras. - Pasisteng- 
sim... Negalima, kad jie susitartų. Jokiu būdu negalima. 

- Tyliau!.. - sušnibždėjo Junda. - Man jau metas eiti... Ne- 

kelk galvos, tik iš padilbų pažiūrėk. Ten, prie namo kampo, 
pasirodė brolis Steponas... Tas mažiukas. 

Daubaras lėtai, beveik nepastebimai pasuko galvą į tą pu- 
sę, kur žvilgsniu parodė Junda. Už virtuvės pastato kampo, netoli 
pilies sienos, pasirodė du vyrai. Vienas buvo augalotas ir tvirtas, 
kitas - visai mažiukas, vilkintis rudu, vos ne siekiančiu žemę 
abitu. 

- Toks spirgas, - suniurzgė Daubaras. - Regis, tarp pirštų 
sutrinčiau! 

- Kad tik jis mūsų nesutrintų... - Junda nusigręžė nuo Daubaro 
ir Žiūrėjo į vis dar kaulus bešlamščiantį lokį. Jautė, kad abu 
iš už kampo išnirę teutonai ją stebi. Dėdamasi praradusi kant- 
rybę, ji truktelėjo pečiais ir apsisukusi nužingsniavo jų link. 

- Laukiau, laukiau, bet kad tas lokys neskuba ėsti! - tarė ji, 
kai brolis Steponas pažvelgė į ją. - Paimsiu indą vėliau... 

- Ar ką sakė tas ten... Kur su lokiu ritosi? 

- Tas? - Junda paniekinamai pamojo ranka. - Kad, man re- 
gis, jis ir kalbėt nemoka... Su lokiu lengviau susišnekėti. 

Tris brolius ir Zervį apėmė neviltis, nes padėtis atrodė be- 
viltiška. Vokiečiai su naugardiečiais sėdi pilyje, kur greitai pa- 
sirašys sutartį prieš Lietuvą ir Žemaitiją, o jie vis dar nesuge- 
ba išardyti tos keistos sąjungos. Jie pergalvojo daug galimy- 
bių. Daubaras pasisiūlė nudėti tą brolį Steponą, kai vėl atvyks 
su Vieninteliu į pilį, tačiau Uvis nesutiko. Ne tik todėl, kad 
pats Daubaras neišsigelbėtų, bet ir todėl, kad tai nieko neduotų. 
Vis tiek sužinotų, iš kur Daubaras yra kilęs, ir tai taptų įrody- 
mu Naugardui, jog lietuviai bijo šios sutarties. Kaip tik todėl 
ją ir reikia sudaryti, nutartų jie. Jundos pasiūlymas buvo rim- 
tesnis. Jei ji turėtų kryžlankį, gal ir atsirastų proga nukauti vie- 
nuolį ar komtūrą iš toliau, kad nesuprastų, kas šovė... 

- Ir būtinai šauti su Naugardo strėle, - pridūrė Einius. 

Uvis pritariamai linktelėjo. Žinia, Naugardo gamybos strė- 

lę dar reiktų gauti, tačiau už gerus pinigus tai padaryti įmano- 
ma, kadangi sidabro, kurį Uviui įteikė Mindaugo iždininkas, 
buvo likę nemažai. 

- Ojei tuos puikius šarvus pagrobtume, kai jie keliaus na- 
mo į Naugardą? - paklausė Zervis. 

- Bus palyda iš Pskovo, - paaiškino Uvis. - Jaunasis Fiodo- 
ras, Mindaugo žygūnų išgąsdintas, būtinai to reikalaus. Kadangi 
vieną kartą juos jau užklupo, dabar bus dar atsargesni. 

Jie svarstė ir kitą galimybę - užkirsti kelią kariams, grįžtan- 
tiems su belaisviais iš Izborsko. Bet net jeigu tai ir pavyktų, 
jie surastų kitus... Arba tas brolis Steponas paaiškintų, kad štai 
pagonys išsigando ir pabėgo, vos sužinoję, jog su jais kautis 
žada vokiečiai. 

- Geriausia būtų, jei jie kautųsi ir laimėtų... - garsiai pasva- 
jojo Einius. - Išeina ten sau prieš visus ir laimi! 

- Ugi, jokios galimybės...- numojo ranka Daubaras. - Jun- 
da sako, kad jiems bus primeluota. Nukirs nejučiomis kaip viš- 
čiukus, 1r viskas. Va, jei juos kaip nors perspėtume... 

- Žiūrint, kas jie tokie, ar lietuviai, ar igauniai, - svarstė Uvis. 
- Bet greičiausiai pralaimėtų netgi žinodami, kas jų laukia... 
Teutonai dvikovai parinkti patyrę. O tie - vis tiek belaisviai. 
Darbų nuvarginti, nežinia, kiek metų ginklo rankoje nelaikę... 

- Ugi. Reikia stiprių vyrų. 

- Tokių, kaip tu, Daubarai, - pridūrė Zervis. 

- Ugi! - linktelėjo Daubaras. Jam kuklintis nevertėjo. Pra- 
laimėjo jis tik kartą gyvenime, besikaudamas prieš penkis iš- 
Syk. Ir tai buvo tik sužeistas. 

- Ugi taip! - pakartojo Uvis, pamėgdžiodamas savo vyres- 
nįjį brolį. - Kaip tik taip! Vadinasi, mums ir lemta kautis... 
Man ir tau, Daubarai! 

Daubaras sumirksėjo. Visados ramus brolio balsas dabar skam- 
bėjo pakiliai. 

- Ugi... Bet kaip mes?.. 

- Jie paskelbė, kad kovos prieš pagonis. Ar mes ne pagonys? 

- Dėkui dievams! Ugi juk ne mūsų ten laukia. 

- Ne mūsų laukia. Bet mūsų sulauks! - Uvis skėstelėjo ran- 
kom ir nusišypsojo. 

- Bet juk jie pažins, kad mes - ne tie, - nesuprato Daubaras. 

- Bet mes būsime t i e, Daubarai! Kaip tik tie, nes mes pa- 
tys juos iškviesime į dvikovą! - Uvis jau kalbėjo dalykiškai, tarsi 
seniai būtų apsvarstęs visą planą. - O jie įsipainios į savo tin- 
klus. Štai jie nori apgauti kunigaikštuką Fiodorą. Aiškina jam, 
kad kviečia į dvikovą pagonis. Va pagonys ir atsiras! 

- Bet ar anie sutiks? 

- O kas jiems belieka? Vienintelis pristatys kvietimą dviko- 
von tiesiai į pilį. Taip, kad girdėtų ir kunigaikštukas Fiodoras, 
ir tas prieš sutartį nusistatęs Gerasimas, ir kiti. Prie visų. Ką 
jie galės pasakyti? Negi sakys, kad bijo kautis? Mitrofanas su- 
rašys. Aš nupirksiu dailų pergamentą. Mindaugo pinigų negaila. 
Padedant Vieninteliui, įteiksim taip, kad visi išgirstų. Ir kas 
jiems beliks? 

- Nieko nebeliks! - užtikrino Einius. - Prisivirė putros, ir 
patiems teks ją srėbti. O jūs juos sutrinsit į miltus... 

- Ugi labai jau viskas gražu, broliuk... Jei taip vienas prieš 
vieną... Tada tai jau aišku! - Daubaras patrynė savo didžiulius 
delnus, tarsi jau maltų pakliuvus; tarp jų teutoną. - Junda sa- 
kė, kad vienas iš jų bus šarvuotas ir raitas. Tas tai jau man... 

- Abu bus prityrę kariai... - Uvis prikando lūpą ir susimąs- 
tė. - Be to - šarvuoti. Nemanykim, kad bus lengva... Jei sukly- 
sim nors kartelį, gali būti galas. 

- Baisi kupeta, jei Daubaras tvos!.. 

- Pirma reikia prisivilioti, kad galėtum tvoti, - surimtėjo ir 
Daubaras. Jis buvo patyręs karys, todėl gerai žinojo - neįverti- 
nus priešo, laukia staigus ir kruvinas galas. - Betgi be šauna- 
mojo ginklo? 

Uvis papurtė galvą. 

- Pilies kieme nepašaudysi. Ir į pergamentą įrašysim, kad 
gali būti bet kokie ginklai, tik ne šaunamieji. 

- Tada man jų šarvai ne tokie jau baisūs. Bet kaip tu?.. 

Klausimą Uvis suprato. Daubaro ginklas buvo sunkusis ko- 

vos kirvis, ir jei kartą jis jau pasieks priešininką, tai tam šar- 
vai nedaug tepadės. Uvis kovojo kalaviju, ir nors jam lygių mažai 
teatsirasdavo, gera šarvuotė turėjo ir savo privalumų. 

- Tikėkimės, kad dievai padės, - tarė jis. - O man reikės 
gerai pasiruošti. Bet mes kalbam taip, tarsi jau žengtume į aikštę. 
O juk dar net pergamentas nenupirktas... 

- Ponas Kerce... Jūs esate pagonis?.. - sulemeno Mitrofa- 
nas. Buvęs kniaziaus Boriso raštininkas, kaip paprastai rytais, 
rungėsi su galvos skausmais ir kitomis nemaloniomis pagirių 
pasekmėmis. Tai neskatino mąstymo. 

- Esu pagonis ir nesu Kercė, - pakartojo Uvis. 

- Ponas Kercė nėra ponas Kercė! - Mitrofanas papurtė gal- 
vą ir užsimerkė. - Na, ir nustebinote mane, ponas Kerce... Gerokai 
nustebinote. Tikrų tikriausias pagonis? 

- Taip. Ar tu labai jau nusistatęs prieš pagonis? 

- Oi, ne! Ne, ne! Na, žinote, kartais. Štai mano svainį... Na, 
nugalabijo, jei jau tiesą sakysim! Bet tai įvyko seniai ir, tiesą 
sakant, jis niekam tikęs buvo. Sesuo po to ištekėjo už staliaus. 
- Mitrofanas pažvelgė į savo basas kojas. - Nelabai tikęs ir tas 
stalius... Tai pagonis, sakote? Negali būti! 

- Pagonis! - užtikrino Uvis. - O vokiškai išmokau Rygoje, 
rusiškai - taip pat. Buvau belaisvis ten. 

- Aa! - Mitrofanas pagaliau pirmą kartą rimtai nužvelgė Uvį. 
- Tai kaip tada iš tikrųjų vadinatės, ponas Kerce? 

- Uvis. Tėvas - Žybartas iš Žemaitijos. Nori, kad pakalbė- 
čiau žemaitiškai? 

- Ne, ne! Tikiu jau, tikiu. Ką bedarysiu netikėjęs?.. - Mit- 
rofanui pagaliau pasisekė prasklaidyti pagirių miglą, ir jo bal- 
sas dabar skambėjo kasdieniškai. Jis atsiduso, stengdamasis sėdėti 
tiesiai. - Tai laukiu, ką toliau pasakysite, ponas Kerce. Nema- 
nau, kad tik šiaip sau, norėdamas vargšą Mitrofaną pralinks- 
minti, man tą pasakojate. 

- Tikrai ne šiaip sau, - sutiko Uvis. - Reikalas labai svar- 
bus. Ar pergamento turi? 

Mitrofanas apsižvalgė savo kukliame kambarėlyje, tarytum 
iš tikrųjų viltųsi kur nors surasti pergamento skiautę. Tačiau 
jokio pergamento nebuvo, kadangi jau seniai buvo išpardavęs 
viską, ką išsinešdavo iš kunigaikščio Boriso raštinės. 

- Ne bėda, - tarė Uvis, kai Mitrofanas pasiduodamas gūž- 
telėjo pečiais. - Štai aš prieš ateidamas nupirkau. Ar tiks? 

Jis išvyniojo balto pergamento ritinį. Mitrofanas iš nuosta- 
bos išpūtė akis. 

- Ot. Šitoks tai tinka ir kniaziams laiškus rašyti... - tarė jis 
ir atsargiai brūkštelėjo pergamentą pirštu, tikrindamas, ar ly- 
gus paviršius. 

“- Kniaziui ir rašysim! - Bus kvietimas dvikovai. 

- Kniazių kviesite? Na, žinote, to tai jau nerašysiu! 

- Ne. Vokiečius, - nusišypsojo Uvis. 

- Aa! Tada su malonumu! 

- Bet įteiksim kniaziui, kad jis perduotų tiems vokiečiams... 
Kaip manai, ar sugebėsi surašyti? 

- Ar sugebėsiu? Ar sugebėsiu? - kartodamas klausimą, Mit- 
rofanas tarsi stiebėsi į viršų ir tiesėjo. Jis guviai atsistojo ir iš- 
traukė iš sienos plyšio didelę žąsies plunksną. - Ar sugebėsiu? 
Garbusis ponas Kerce, ar ponas Uvi! Kaip norite, taip vadin- 
kitės, tačiau atsiminkit, kad esu šviesiausiojo kniaziaus Boriso 
raštininkas, ir ne tokius raštus jam sugebėjau rašyti. 

- Tik kad gražiom raidėm būtų. 

- Bus tokios dailios, kad panorėsite lyžtelėti... - Mitrofanas 
atkimšo apdulkėjusią rašalinę, atsiraitojo rankoves ir atsisėdo 
prie stalo. Atsargiai išlygino pergamentą, padažė plunksną į 
rašalą ir pakėlė akis į Uvį. Dabar jis atrodė visiškai blaivas. 

- Kaip pradėti? - dalykiškai paklausė. 


unigaikštis Jurijus giliai atsiduso ir, iš padilbų nu- 
žvelgęs komtūrą Haseldorfą, panarino galvą. Jam 
nelabai patiko visa tai, kas vyko jo pilyje. Kadangi 
vokiečiai su juo buvo susitarę jau anksčiau, tai da- 
bar į jį nebekreipė dėmesio ir stengėsi įtikti vien tiems nau- 
gardiečiams. Jurijui būtų kur kas maloniau, kad jie pabaigtų 
tas savo derybas ir išsikraustytų kas sau. Žinia, nemaža garbė 
turėti tokius aukštus pasiuntinius savo pilyje, tačiau už garbę 
dažniausiai tenka mokėti. O už šitą - ypač daug. Mat visi val- 
gyti nori, 0 kai prie kilmingųjų pridedi visus jų tarnus ir dar 
žirgus, kai visiems reikia parodyti Pskovo vertą svetingumą, 
tai atsieina nepigiai. Todėl, kai komtūras Haseldorfas Ordino 
pasiuntinybės vardu pareiškė, kad jie ruošia dvikovą tarp vo- 
kiečių ir pagonių, kunigaikštis Jurijus pirmiausia ir pasiteira- 
vo, kiek tai užtruks. Šiaip tai nesipriešino, nes turėjo pripa- 
žinti, jog mintis yra gera. Jis neblogai pažino savo brolėną ir 
nujautė, kad Fiodoro delsimas - ne kokia gudrybė, o pagonių 
baimės sukeltas neryžtingumas. Antras jo klausimas buvo, ar 
vokiečiai įsitikinę savo pergale. Jokios abejonės nėra, patiki- 
no jį komtūras. Tačiau kiek tai truks, dar ne visai aišku. Pri- 
klausys nuo to, kaip greitai pasiseks rasti dvikovai tinkamų pa- 
gonių. Pokalbis įvyko prieš dvi dienas, ir dabar jis vėl, pasi- 
kvietęs komtūrą, klausė, kaip sekasi ieškoti pagonių. 

- Gerai, - užtikrino komtūras. - Dar dvi, trys dienos, ir jau 
galėsime surengti kovą, kuri galutinai įtikins jaunąjį Fiodorą, 
O per jį ir šviesiausiąjį kniazių Jaroslavą, jog vokiečių ginklui 
nėra lygių. O dar šarvai, skirti šviesiausiajam kniaziui! Tokiems 
šarvams irgi niekur nėra lygių. 

- Taip tai taip, - numykė kunigaikštis Jurijus. Tačiau šarvai, 
nors ir puikūs, buvo skirti ne jam, 0 jo pusbroliui Jaroslavui, 
kuriam, Jurijaus nuomone, ir taip pakako garbės. - Sakote, dar 
dvi-tris dienas teks palaukti? 

- Na, gal kiek ir ilgiau, - samprotavo komtūras. - Tačiau tai 
ne bėda, pas jūsų šviesybę svečiuotis mums vienas malonumas, 
tad diena šen, diena ten - ne toks jau didelis skirtumas. 

Kunigaikštis Jurijus mintyse suskaičiavo, jog avižų aruodams 
ir virtuvės sandėliams tas skirtumas nebuvo jau toks mažas. 

- Taip tai taip, - vėl tarė jis, stengdamasis neparodyti nusi- 
vylimo. - Malonu, kad aukštai vertinamas mano svetingumas. 
Tačiau jei būtų galima greičiau... 

- Mes tikrai vertiname jūsų šviesybės svetingumą, - pasku- 
bėjo pritarti komtūras. - O jūsų virtuvę ypač gerbiame. Mie- 
las kniaziau, pasakysiu atvirai, palyginus su mūsų vienuoliška 
virtuve, jaučiamės lepinami... 

Kunigaikštis pabandė nusišypsoti, nes tai buvo nuoširdus pa- 
gyrimas, tačiau mintyse pažadėjo, jog kitą kartą atvykus Ordi- 
no pasiuntiniams, įsakys virėjams maitinti juos avižų koše. Ta- 
da gal ir derybos greičiau judės. 

- Malonu girdėti, - tarė jis. - Tačiau, kad viskas per daug 
neužsitęstų, paliepsiu dailidėms parengti aikštę dvikovai. Ma- 
no dailidės dirba greitai. Jūs pamatysite, jau rytoj aikštė bus 
paruošta! 

- Skubėti nėra ko... Bet tegu ruošia. Pamatysite, kaip įtiki- 
namai bus įrodytas vokiškojo ginklo pranašumas! 

- Tikiuosi... - sumurmėjo kunigaikštis. - Nors taip pat no- 
rėčiau viltis, jog... na, kaip čia tarus?.. Sakykime, kad nebus 
persistengta... 

Komtūras rusiškai kalbėjo ne itin tvirtai, todėl šitos plony- 
bės iš karto nesuprato. Teko kviestis į pagalbą vertėją. 

- Kaip tai suprasti? - paklausė jis, pakeldamas antakius. 

- Matote, dėl tų pagonių... Jei jie bus... Na, jei jie bus to- 
kie, prieš kuriuos laimėsite per lengvai... - Kunigaikštis atsi- 
duso ir nusprendė, jog reikalas per daug svarbus, kad būtų kal- 
bama apylankomis. - Užtikrinu jus, gerbiamasis komtūre, kad 
aš irgi trokštu įtikinti Fiodorą, O per jį - mano šviesiausiąjį bro- 
lį. Todėl norėčiau būti tikras, kad ši kova, į kurią įdedame ir 
laiko, ir pastangų, kad ji būtų, na, atvirai kalbant - įtikinanti. 
Kad būtų laimėta prieš tikrus pagonis! 

Vertėjas išvertė, ir komtūras net sugriežė dantimis iš ap- 
maudo. Nors brolis Steponas jį ir perspėjo, jį vis tiek siuti- 

no, kad kunigaikštis taip lengvai perkando jų sumanymą. 

- Bus tikri pagonys, - dusliai tarė jis. - Ir galiu užtikrinti, 
kad mūsų vyrai laimėtų prieš bet kokius pagonis. Bet kokius, 
kuriuos mums galėtumėt surasti. 

- Mhm... - numykė kunigaikštis. - Aš ir neabejojau, kad pa- 
gonys bus tikri, tačiau sąjungininkams pasitarti juk visada pra- 
vartu... - Kunigaikštis dar svarstė, kaip čia mandagiau primin- 
ti, kad.svečiai užsibuvo, o kartu ir per daug nesujaudinti šito 
karštakošio komtūro, kai pro duris įėjo jo raštininkas. Kuni- 
gaikščiui Jurijui pyktis kaupėsi jau seniai, ir dabar pasitaikė 
proga išlieti jį ant pavaldinio. 

- Ar nematai, kad mes kalbamės su svečiu? - nekantriai su- 
šuko jis. - Buvo įsakyta mūsų netrukdyti! Jei čia kokios kliau- 
tys, tai ne dabar laikas... 

Raštininkas per daug nesutriko. Jis jau buvo įpratęs prie savo 
kniaziaus pykčio protrūkių, ir žinojo, jog turi svarią priežastį 
jį trukdyti. 

- Kad šviesiausiasis man primygtinai liepėte tuojau pat pra- 
nešti jums, kai tik tai įvyks. Štai ir atėjau. 

- Ką liepiau pranešti? Nekalbėk mįslėm, žmogau! 

- Pranešti, kai tik Vienintelis pageidaus tarti žodį... 

- Aa! - Kunigaikštis žvilgtelėjo į komtūrą, ir jo ūpas iš kar- 
to pasitaisė. Atsirado proga priminti tam vokiečiui, kad jam 
nepatartina elgtis taip, tarsi Pskovas jau būtų Ordino kišenė- 
je. - Gerbiamasis komtūre, štai likimas mums atsiunčia skau- 
dų priminimą apie praeities Ordino ir Pskovo santykius... Aš 
kalbu apie Jurjevą. Tai ten šis Vienintelis įgavo savo vardą. 
Manau, žinote kaip. 

Komtūras apsiblausė. Jei jis būtų Žinojęs, jog čia bus grįŽ- 
tama prie tų senų skolų, būtų atsivedęs brolį Steponą. Tam jis 
čia ir atgabentas, kad tiems rusams liežuviu maltų. 

- Jūsų šviesybe, tai buvo Dorpato vyskupo atsakomybė, be 
to, labai seniai. O tuo tarpu mes, kaip jūsų šviesybei minėjo- 
me, turime savo palydoje merginą, kuri buvo iš Kuoknesės kom- 
tūrystės Žemių pagrobta vos prieš savaitę! 

“Jūs - vienuoliai, ir jums su mergom vis vien nėra kas veik- 
ti!"- norėjo atrėžti kunigaikštis Jurijus, tačiau susivaldė. 

- Tiriame tą atsitikimą. Sakiau jau, kad jį tiriame. Tačiau 
tas Jurjevo įvykis mums nėra praeitis. Pskovas pilnas našlių, 
kurių vyrus tada nukirtote. Jas gerbdamas aš privalau išklau- 
syti tą Vienintelį. Vienintelį, kurį Ordinas tada paliko gyvą... 
Pakvieskite jį. Ką jis nori man pasakyti? 

Raštininkas nusilenkė, tačiau liko stovėti. 

- Sako, kad reikalas svarbus. Tačiau atsiprašau, šviesiausia- 
sis, Vienintelis paklausė, ar įmanoma, kad tą reikalą gvilde- 
nant būtų ir jaunasis kniazius Fiodoras. 

- Kodėl gi ne, - sutiko Jurijus. Ir Fiodorui ne pro šalį bus 
priminti, jog praeityje Pskovas nuo Ordino daugiau kentėjo, 
negu Naugardas. - Pakvieskit ir jį. Manau, kad jūs nepriešta- 
rausite, komtūre? 

Komtūras atsiduso ir patraukė pečiais. Jis dar labiau įsiti- 
kino, jog vertėjo atsivesti brolį Steponą. Tačiau ką dabar be- 
darysi? Jis žengė keletą žingsnių atgal, kad galėtų patogiau at- 
siremti į menės lubas palaikantį drožinėtą ir mėlynai nudažytą 
stulpą, ir, nutaisęs abejingą veido išraišką, laukė. 


Į menę įžengęs Vienintelis pirmiausia nusilenkė kunigaikš- 
čiui Jurijui, po to pasisukęs nusilenkė ir ką tik atėjusiam jau- 
najam Fiodorui. Nusilenkė santūriai, lygiai tiek, kiek būtinai 
reikėjo. Atsitiesęs pakėlė akis į stovintį komtūrą. Nužvelgė jį 
nuo galvos iki kojų, pasikasė barzdą ir vėl atsigręžė į kunigaikštį 
Jurijų. 

- Štai dėl šitų čia ir esu... Girdėjau, kad jie kovoti su pago- 
nimis užsigeidė. Reikia suteikti jiems progą. 

- Gandai sklinda greitai, - pastebėjo kunigaikštis. - Viešai 
dar nepranešta, nes nežinia, kada atsiras tie pagonys... 

- Pagonys jau atsirado! - iškilmingai tarė Vienintelis, ištrauk- 
damas iš užančio pergamento ritinėlį. - Štai atnešiau raštą. Jie 

prašė, kad perskaitytų šviesiausiajam Jurijui ir jaunajam Fio- 
dorui. Bet skaityti teks jam. - Jis mostelėjo į raštininką. - Aš 
nemoku. 

- Raštą nuo ko? 

- Nuo pagonių. Kurie pasiruošę kautis. Bet pagonys bus gink- 
luoti. Kiek pamenu, vokiečiai linkę prieš beginklius kautis. 

- Jei teisingai supratau, jie pasiryžę stoti į dvikovą? - pasi- 
tikrino jaunasis Fiodoras. Kai Vienintelis linktelėjo, kunigaikštis 
Jurijus pasilenkė į priekį. 

- O kadajjie galėtų?.. - paklausė. 

- Bet kada. Nors ir rytoj. 

- Manyčiau, kad rytoj bus pats tas, - Jurijus nusišypsojo. 

Vienintelis kalbėjo vietine tarme, tad Haseldorfas jo beveik 
nesuprato. Tačiau matė, jog kunigaikštis kažkodėl apsidžiaugė. 
Jo nesusigaudymą įvertino ir Jurijus. 

- Išeina visai neblogai, gerbiamasis komtūre, - tarė jis. - Štai 
jūs rūpinotės, ar atsiras pagonių, kurie išdrįstų stoti prieš jūsų 
karius, 0 man čia praneša, kad jau atsirado. 

- Kas atsirado? - vis dar nesusigaudė komtūras. Vertėjas Vie- 
nintelio žodžius išvertė tiksliau. 

- Tai nejaugi jau atvyko iš Izborsko? - sulemeno komtūras. 

- Kuo čia dėtas Izborskas? - įsiterpė Jurijus. - Izborske gy- 
vena tikri Kristaus išpažinėjai, nors, tiesą sakant, jūsų Ordi- 
nas tai kartais Ir pamiršta. 

Buvo akivaizdu, jog komtūras sutrikęs. 

- Bet... Bet ar tai tikri pagonys? - paklausė jis. 

- Ar tikri tie pagonys? - pakartojo jo klausimą Jurijus. 

- Tikrų tikriausi! - patvirtino Vienintelis. - Pagonys, kaip reta. 
Jų kraštuose esu keliavęs, todėl apie pagonis nusimanau... Be 
to, yra raštas. Tegu anas paskaito! 

Raštininkas, vis dar tebejaučiantis nuoskaudą, kad buvo ne- 
teisingai užsipultas, dabar oriai išpūtė krūtinę, išvyniojo per- 
gamento ritinėlį ir pradėjo skaityti. Skaitė garsiai, iškilmin- 
gai, ir nors tai gal ir nebuvo būtina, po kiekvieno sakinio laukė, 
kol vertėjas perteiks jo žodžius vokiškai. 

Raštas prasidėjo itin spalvingais sveikinimais šviesiausiajam 
Pskovo valdovui, kuriuos įrašė Mitrofanas. Po to sekė nuolan- 
kus prašymas kniaziui Jurijui ir Jaroslavo sūnui Fiodorui, kad 
šie perduotų jų kvietimą į dvikovą Pskove besilankantiems vo- 
kiečiams. 

- “Jei teutonai turi kovotojų, kurie viešai drįstų prieš mus 
išeiti su ginklu, jei nepabijotų viso Pskovo miesto ir jo švie- 
siausiojo kniaziaus akivaizdoje stoti prieš du karius iš Žemai- 
tijos, mes esame pasiruošę jiems suteikti deramą pamoką!" - 
skaitė raštininkas. 

- Ką jis pasakė? Pamoką? Kaip jie drįsta! - nesusivaldęs įsi- 
terpė Haseldorfas. - Ar tikrai taip parašyta? 

Raštininkas dar kartą tai perskaitė, o vertėjas - išvertė. 

Komtūras sušvokštė - iš nustebimo ar iš pykčio. 

- Gal tai ir ne visai mandagu, gerbiamasis komtūre, - pa- 
stebėjo jaunasis Fiodoras, - tačiau pakankamai aišku. Juk jūs 
sakėte, jog bet kokie pagonys jūsų kariams nebaisūs. Tai ko 
jūs stebitės? 

- Gerbiamasis komtūras, matyt, stebisi, jog drįsta kviesti dvi- 
kovon patys pagonys, - pridūrė Jurijus. Jo ūpas vis labiau tai- 
sėsi. - Jis taip jaudinosi, kad gali neatsirasti tokių pagonių, kurie 
išdrįstų, bet štai jie yra! O apie komtūro karių narsumą negali 
būti ir kalbos. 

- Teisingai. Negali, - suglumęs sutiko Haseldorfas. - Mes jiems 
parodysim... Bet mums dar reikės pasitarti, jei viskas taip pa- 
krypo. 

- Puiku, tarkitės. Viskas gerai pakrypo. Ir pagonių atsirado, 
ir laiko susitaupė, - akivaizdus Haseldorfo sutrikimas leido ku- 
nigaikščiui Jurijui tvirtai perimti vadovavimą. 

- Gerbiamasis komtūre, prašau atidžiai klausyti, ką toliau 
skaitys, nes raštą teks paskelbti Pskovo turgaus aikštėje. 

- Paskelbti viešai... Bet palaukit! Mūsų pasiuntiniai dar ne- 
spėjo susirinkti ir apsvarstyti šiuos naujus įvykius... 

Kunigaikštis gūžtelėjo pečiais. 

- Jūs galite rinktis ir tartis, kiek tinkami. Tačiau raštas yra 


121 


viešas iššūkis, skaitomas dabar mano akivaizdoje, todėl jis pri- 
valo būti viešai paskelbtas. Argi ne taip? 

Kreiptasi buvo į raštininką, ir tas oriai užtikrino, kad tokie 
jau Pskovo papročiai. 

Haseldortas sugriežė dantimis. Teko susitaikyti su mintimi, 
jog padėties nebepakeisi. 

- Skaitykit, - metė jis. - Mes juos sutrinsim! 

Raštininkas skaitė toliau... Bus laikomasi Pskove pripažin- 
tų kovos taisyklių. Priešininkų pasirinkimo teisė paliekama vo- 
kiečiams ir niekuo nevaržoma. Nevaržoma nei ginkluotė, nei 
šarvuotė, bet, atsižvelgiant į tai, kad dvikovos vyks viešoje aikš- 
tėje, šaunamieji ginklai neturi būti naudojami. 

-"Tai štai, girdėjote... - kunigaikštis Jurijus neslėpė pasiten- 
kinimo. - Kaip gerai viskas klostosi. Jokių varžymų jums ne- 
užkrauna. Mano dailidės dirba sparčiai. Galėsime surengti dvi- 
kovą jau rytoj. Turėtumėt būti patenkintas. 

- Taip... - numykė komtūras. Čia klostėsi kažkas nenuma- 
tyta, ir tai broliui Steponui sukels nemažai rūpesčių. Tačiau 
jei leidžiama bet kokia šarvuotė?.. Kas gi atsilaikys prieš junkerį 
Haraldą, o ypač prieš riterį Rudolfą? Prieš apsišarvavusį Ru- 
dolfą jis 1r pats į kovos lauką išjoti nenorėtų. 

- O kas pasirašo? - paklausė jis. - Negi tas įžūlus raštas be 
jokio parašo? Tik “du kariai iš Žemaitijos"? 

- Yra ir parašas, garbusis komtūre, - tarė raštininkas. - Švie- 
siausiasis mane pertraukė, nespėjau perskaityti. 

- Tai skaityk! - paliepė kunigaikštis. 

- “Į dvikovą kviečia, - skaitė raštininkas, vėl išvyniojęs per- 
gamentą, - Uvis, Žybarto iš Ventės sūnus, ir Daubaras, Žy- 
barto iš Ventės sūnus. Rašyta Pskovo mieste." 

- Žybarto iš Ventės sūnūs... - sušnibždėjo Haseldorfas. 

Prieš akis iškilo rikio Žybarto žmona Medeina ir dukra Gailė, 
kurios kelis mėnesius buvo laikomos įkaitėmis Kuoknesės pi- 
lyje. Brolis Steponas tada įsikišo, ir teko jas išlaisvinti.* Ha- 


* Apie Medeinos ir Gailės pagrobimą skaitykite Skomanto apysakose “Užkeiktas lobis" ir 
“Dievų valia". 

seldorfas nebuvo prietaringas, tačiau vieną kartą patyręs pra- 
laimėjimą nuo šios šeimos, nenorėjo, kad jis pasikartotų. Juk 
dabar ant kortos buvo pastatytas viso Ordino likimas. 

- Taip... - pakartojo jis. - Mes būsime pasiruošę. 


“ 


Arklių gatvės kieme vyko svarbūs pasiruošimai. Viename 
pašiūrės gale su kalaviju mankštinosi Uvis, kitame, kur Vie- 
nintelis laikė savo dviratį vežimą, Einius baigė galąsti didįjį 
Daubaro kovos kirvį. Kirvis svėrė vos ne pusę pūdo, 0 jo ko- 
tas Einiui siekė iki pažasties. Einius pagarbiai paglostė del- 
nu blausiai žvilgančius, iki melsvumo nugaląstus kirvio ašme- 
nis. Pilkos vaikino akys spindėjo iš susijaudinimo. 

- Kad taip Daubaras teutoną prisiviliotų per keturis žings- 
nius... Ir galas tada jam! Šarvai ne šarvai. 

- Per keturis Žingsnius?.. - paabejojo Zervis. - Daubaro ranka 
juk tiek nesiekia... 

- Va, matai, koks kotas. Jis nutveria už paties galo, ištiesia 
ranką ir šitaip pasisuka. - Einius parodė, kaip suka kirvį jo vy- 
riausiasis brolis, ir pats tuo stebėdamasis papurtė galvą. - Man 
jis parodė, kaip. Per keturis žingsnius nukerta blauzdos storu- 
mo pušį. Vienu kirčiu. Čakšt, ir nėra. Teutoną pusiau perskels. 
Su visais šarvais. 

- Na jau!.. - Zervis pripažino nepaprastą Daubaro jėgą, ta- 
čiau jis pats buvo patyręs karys, tad viską vertino blaiviai. - 
Teutonas nestovės kaip koks mietas. Jis ir juda, ir pats kerta... 

- Baisi kupeta! - numojo ranka Einius. Jo akimis žiūrint, 
vyriausiajam broliui kautynėse nebuvo lygių. - Gali tas teuto- 
nas straksėti, kiek tinkamas. Kirs Daubaras, ir bus po viskam. 

Iškrovę visą mantą iš Vienintelio vežimėlio, pačiame jo dugne 
atsargiai paguldė gerai išgaląstą Daubaro kovos kirvį. Einius, 
kaip retai kas, sugebėjo išaštrinti ginklus, ir tokiu kirviu da- 
bar galėjai skustis - jei, žinoma, jį pakeltum. Kad vežimui be- 
sitrankant per Pskovo gatvių duobes ašmenys neatšiptų, Einius 

kirvį suvyniojo į aliejumi suvilgytą drobulę ir apkamšė šienu. 
Ant viršaus uždėjo iš pelkėje mirkyto ąžuolo pagamintą, gele- 
žimi apkaustytą Daubaro skydą. 

- O kada tavo pagaląsti? - šūktelėjo Uviui, kuris pašiūrėje 
kartojo sudėtingus kalavijų kautynių veiksmus. Uvis ką tik vikriai 
permetė kalaviją iš dešinės rankos į kairę ir šoko pirmyn taip, 
kad žvilgantis kalavijo smaigalys įsmigtų į vieną iš tam tikslui 
palei sieną sustatytų šiaudų kūlių. Uvis, kaip ir kiti broliai, buvo 
dešiniarankis, tačiau ankstyvoje jaunystėje pateko pas Rygos 
akrobatus, kurie keletą metų jį mankštino, mokydami žongli- 
ruoti, todėl kairę ranką jis dabar valdė beveik taip pat gerai, 
kaip ir dešinę. 

-. Greitai... palūkėk... - atsakė jis, truputį uždusęs. Jo marš- 
kiniai kai kur prilipo prie kūno, o veidas žvilgėjo nuo prakai- 
to. - Matai... keletą savaičių nepasimankštini, ir ne visai tas. 

- Kad visai gerai! - nesutiko Zervis. - Aš juk mačiau. Kerti 
ir greitai, ir stipriai. Ko dar reikia?.. 

- Turėtų būti greičiau... - Uvis vėl perėmė kalaviją dešine 
ranka, o kairiąja nusišluostė nuo kaktos prakaitą. - Dabar vis- 
kas priklauso nuo mūsų. 

- Žinai, - pripažino Einius, - dar reikėtų paprašyti dievų, 
kad rytoj mūsų neapleistų. 

- Ir gerai pailsėti. - įsiterpė Zervis. - Jei būsi pailsėjęs, tai 
ir dievai paglobos. 

- Tai iš tiesų padeda, - sutiko Uvis. Jis priėjo prie vežimo 
ir, padėjęs savo kalaviją ant jo krašto, pažvelgė į dugne pagul- 
dytą ąžuolinį skydą. Kirvio ašmenys buvo uždengti, tik ilgas jo 
kotas kyšojo iš po skydo. - Jundos kryžlankio dar neįdėjot?.. 

- Ar reikia? 

- Būtinai. 

- Bet kausitės gi jūs. 

- Mes tai mes. Tačiau... - Uvis prikando lūpą ir susimąstė. - 
Ką sakė motina, kai iškeliavome iš Ventės? Kad Junda viską 

18 
Pirmoji dvikova 


idžiojo Naugardo kunigaikščio Jaroslavo patikėtinis 

Kirilas nekreipė per daug dėmesio į aikštėje besistum- 

dančią prastuomenę. Jį labiau domino, kas ir kokia 

tvarka sėdėjo ant tik vakar suręstos pakylos, kuri pra- 
sidėjo prie rūmų laiptų ir vienu kampu rėmėsi į baltą, gesin- 
tom kalkėm dažytą šventos Elenos cerkvės mūrą. Prieš pačią 
pakylą stovėjo sukryžiavę ietis kunigaikščio sargybos rinktinės 
vyrai, jos apatinė pakopa buvo užsėsta žemesnių dvariškių, pats 
kunigaikštis Jurijus, kaip jam ir priderėjo, sėdėjo ant aukštes- 
nio krėslo pačiame viduryje, o kairėje ir dešinėje išsidėstė kiti 
- pagal kilmingumą ir pareigų svarbą. Naugardo kunigaikščio 
Jaroslavo sūnus Fiodoras, apsuptas savo palydos, sėdėjo deši- 
nėje nuo Pskovo valdovo. Kairėje, už keleto Pskovo kunigaikščio 
tarybos narių, matėsi atšiaurus Kuoknesės komtūro veidas, o 
šalia jo - rusvu apsiaustu apsigaubęs mažasis vienuolis, kuris 
tiek vargo pridarė naugardiečiams per derybas. Pačiam Kirilui 
vieta buvo skirta greta Fiodoro, jaunojo kunigaikščio, dešinė- 
je pusėje, tad savo padėtimi jis galėjo būti patenkintas. Tiesa, 
jo padėtį šiek tiek menkino tai, jog iš kairės greta Fiodoro jau 
spėjo įsitaisyti pirklys Gerasimas, pasipūtęs nelyginant gaidys, 
patekęs į povų būrį. 

Apačioje sargybiniai sukryžiuotomis ietimis ėmė stumdyti 
prastuomenę, atlaisvindami visą plotą prieš cerkvę ir kunigaikščio 
rūmus, iš kurių ką tik išėjo aikštėn junkeris Haraldas. Haral- 
das atrodė šauniai. Jis nulenkė galvą prieš sėdinčius ant paky- 
los kilminguosius ir plačiai nusišypsojo, įsitikinęs savo perga- 
le. Jo šalmo antveidis buvo nuimtas, nes pėsčiųjų dvikovoje 
parankiau kautis be jo. Antveidis ne tik sergsti nuo strėlių bei 
netikėto dūrio iš šono, bet ir neišvengiamai apriboja matomu- 
mą. Tačiau smūgių pasiekiamos svarbios kūno vietos buvo ge- 
rai apsaugotos. Visą liemenį, įskaitant pečius ir dalį kaklo, dengė 
iš vientiso plieno lakšto nukalti krūtinės šarvai. Rankas ir ko- 
jas iki kelių saugojo sklandžiai sunerti, judesių nevaržantys gran- 
džių šarvai. Šarvuotę papildė kairėje rankoje laikomas apva- 
lus, nedidelis, todėl lengvai valdomas skydas. Haraldas stovė- 

jo aikštėje, apšviestas vidudienio saulės, apsaugotas dulsvai spin- 
dinčių šarvų, ir šypsojosi, suprasdamas savo nepaliečiamumą. 

Dar grėsmingiau atrodė per dešimt žingsnių už junkerio Ha- 
raldo atsitraukęs riteris Rudolfas. Raitelį ir jo sunkiasvorį žir- 
gą gaubė melsvai blizgantys lakštiniai šarvai. Kėlė siaubą vien 
jau šalmas, dengiantis veidą ir kaklą iki pat pečių - vientisas 
plieno gaubtas, kuriame nejaukiai juodavo pailgas, dviejų pirštų 
platumo plyšys akims. Šalmą puošė viršuje styrantis povo plunks- 
nų kuokštas. Taip pasirengę dvikovai Rudolfo gimtosios Sak- 
sonijos turnyruose pasirodydavo tik galingiausieji didikai. Bū- 
tent šiuos puikius šarvus, kurių vertė prašoko visą jo šeimos 
turtą, Rudolfas laimėjo ištrenkęs iš balno Braunšveigo herco- 
gą. Balto cerkvės varpinės bokšto pavėsyje ši Europos turnyrų 
blizgesiui skirta šarvuotė atrodė itin įspūdingai. 

Kirilas su giliu pasitenkinimu įvertino vokiečių šarvuotę ir 
jų rodomą pasitikėjimą pergale. Šalia jo ant kiek aukštesnio 
krėslo sėdintis jaunasis kunigaikštis Fiodoras irgi liko sužavė- 
tas. Jis sėdėjo kiek pasviręs į priekį ir šiek tiek primerkęs akis. 
Burna buvo pusiau pravira, ir matėsi, panašiai, kaip ir švie- 
siausiojo Jaroslavo, atsikišę dantys. Iš kairės, taip pat palinkęs 
į priekį, suraukęs kaktą, sėdėjo pirklys Gerasimas. 

- Atleiskite, šviesiausiasis, kaip jums atrodo, ar mūsų po- 
sadniko atstovas dar vis norėtų lažintis už pagonis? - sušnibž- 
dėjo Kirilas, tačiau pakankamai garsiai, kad išgirstų ne tik Ge- 
rasimas, bet ir kiti naugardiečiai. - Aš savo ruožtu būčiau lin- 
kęs, jog nesismulkintų, statytų daugiau. 

- Tokie šarvai!.. Beveik kaip ir tie, kuriuos dovanoja švie- 
Siausiajam tėveliui... - nuoširdžiai nustebo Fiodoras, atgręžda- 
mas savo blyškų veidą į Gerasimą. - Kaip manai, Gerasimai? 
Ar lažinsies? Nors aš tai nesilažinčiau. Nebent už tuos vokie- 
čius. Tai kaip, Gerasimai? 

- Aš?.. - Gerasimas tramdė vėl kylantį įtūžį. Tie prakeikti 
kilmingieji negalėjo praleisti progos jam neįgėlę. - Aš many- 
čiau, kad man per didelė garbė šviesiausiojo tarpininkavimas... 

- Nieko tokio... Atsiradus progai, mėgstu lažintis ir aš... - 

jaunas Fiodoro veidas vis dar negalėjo nuslėpti nuostabos. - 
Bet šį kartą aiškiai matau, kieno pusėje persvara. Tai ar laži- 
nies? 

Gerasimo žandikaulių oda įsitempė ir pabalo. Turtu jis ne- 
galėjo nė iš tolo lygintis su Kirilu, ir dabar tai skaudžiai išgy- 
veno. | 

- Aš priimsiu jūsų patarimą, šviesiausiasis... - tarė pirklys. 

Kirilas, neslopindamas balso, kimiai nusikvatojo. Šyptelėjo 
ir pats Fiodoras. Nemalonų Gerasimui pokalbį nutraukė kito- 
je aikštės pusėje kylantis šurmulys. Ten susispietę pilies tarnai 
ir per pažintis pilin patekę miestelėnai skirstėsi į šonus. Stum- 
"dė juos priekyje einantis, alkūnėmis besidarbuojantis barzdo- 
tasis Vienintelis. Pasiekęs minios pakraštį, jis pasitraukė į šo- 
ną, ir už jo nugaros pasirodė jaunas ginkluotas vyras. Minia 
nuščiuvo, net ir be aiškinimų suvokusi, kad į aikštę žengia antroji 
dvikovos pusė. Pirmas pasirodė jaunas pagonis, apsivilkęs odinę, 
šarvais apsaugotą striukę. Plieno tebuvo tiek, kad dengtų tas 
vietas, kur labiausiai galėjo kliudyti priešininko kalavijo smū- 
gis. Lakštai saugojo viršutinę krūtinės dalį, pečius ir dešiniąją 
ranką iki alkūnės. Šalmo pagonis neturėjo visai, ir jo raiščiu 
surišti šviesūs plaukai driekėsi iki pat pečių. Tai buvo aukšto- 
kas jaunas, plačiapetis vyras, tačiau prieš spindinčius Haraldo 
šarvus, nekalbant jau apie ant plienu gaubto kovos žirgo jo- 
jantį Rudolfą, jis atrodė ir smulkus, ir lengvai pažeidžiamas. 

- O kur jo šalmas? Kur skydas? - tarsi pats savęs paklausė 
kunigaikštis Fiodoras. 

Iš tiesų, jaunasis pagonis neturėjo net skydo, tik kalaviją. Ir 
tą nešėsi jau apnuogintą dešinėje rankoje. Po kaire, prie juos- 
mens, matėsi kovinio peilio makštys, iš kurių kyšojo peilio rankena. 
Tiek ir tebuvo visos ginkluotės. 

- Gal jam dar atneš? - garsiai svarstė Gerasimas. - Žiūrė- 
kit, eina antrasis. Tas didelis. 

"Tolumoje pro dar vis minioje neužsivėrusį tarpą į aikštės pakraštį 
išėjo antras pagonis. Tas buvo iš tiesų galingas, neįtikėtinai plačių 
pečių vyras. Tačiau šarvų jis neturėjo visai. Sulenkta kaire ranka 

laikė jo ūgiui pritaikytą, plienu kaustytą medinį skydą, o deši- 
nėje nešėsi nuleistą plačių ašmenų, tačiau gana trumpo koto 
kovos kirvį. Apsivilkęs buvo paprastu, gal net drobiniu, pla- 
čiom ilgom rankovėm apsiaustu. Išėjęs iš minios, jis sustojo ir 
skydą pastatė prieš save. Jaunasis pagonis žengė dar keliolika 
žingsnių į priekį. 

- Nejaugi tai tas, kuris su meška ritosi? - sumurmėjo Gera- 
simas. - Ir tokį jie stato prieš šarvuotus vokiečius? 

- Gali būti, kad ten tas pats. Nors tie pagonys panašūs, - 
Kirilas su palengvėjimu nusišypsojo. Dėl kovos baigties jis jau 
neabejojo ir matė, kad Fiodorui tai irgi darosi akivaizdu. - Stai 
ir matome aiškiai, prie kurios pusės mums labiau vertėtų šlie- 
tis, šviesiausiasis. 

- Iš kur jie tokius ir ištraukė? - atsiduso Gerasimas, nes ir 
jam kovos baigtis atrodė nulemta. - Tačiau jums bet kas pasa- 
kys, šviesiausiasis, kautynėse būna visaip. 

- Et! Ten jie paprastai puola iš pasalų... - skubėjo įsiterpti 
Kirilas. - Kai tik pasirodo rimtesnė jėga, jie sprunka. O čia 
nepabėgs. Ir matysim, ko jie verti! 

Fiodoras tylėjo. Jis stengėsi pamatyti jaunojo pagonio akis. 
Buvo per toli, kad gerai įžvelgtum, tačiau jam atrodė, kad jos 
tokios pat bebaimės, kaip ir to nukauto pagonio, kuris buvo 
atvilktas ir numestas prie šventosios Sofijos cerkvės Naugar- 
de. Jį nukrėtė lengvas šiurpas. 

- Bet kodėl jis neturi skydo?.. - burbtelėjo Fiodoras. - At- 
rodo, kad jis nė trupučio nebijo. 

Šios aplinkybės negalėjo suvokti ne tik dauguma žiūrovų, 
bet net ir priešininkai. Junkeris Haraldas dar vis stovėjo neiš- 
sitraukęs kalavijo iš makštų. Jis apsižvalgė, tarsi ko ieškotų, o 
kunigaikščio sargybos viršininkas išėjo į priekį, nešinas iš vie- 
no sargybinio paimtu skydu. Jaunasis pagonis grįžtelėjo į jį ir 
papurtė galvą. Paskui mostelėjo kaire ranka, dar kartą patvir- 
tindamas, kad skydo jam nereikia ir kad jis jau visiškai pasi- 
ruošęs. Sargybos viršininkas, gūžtelėjęs pečiais, grįžo į savo vietą. 
Aikštėje liko tik abu kovotojai, o jos pakraščiuose - kirviu ne- 

šinas pagonio ir raitas junkerio Haraldo antrininkas. Kunigaikštis 
Jurijus atsistojo ir, aukštai pakėlęs rankas, suplojo delnais. 

Junkeris Haraldas išsitraukė kalaviją iš makštų. Jis palietė 
juo savo kaktą, kairįjį ir dešinįjį petį. Kalavijo ašmenys blyks- 
telėjo, atmušdami saulės spindulius. Tuo metu jaunasis pago- 
nis stovėjo kaip stovėjęs. Tik atidesnis žiūrovas galėjo paste- 
bėti, jog jis truputį sulenkė kelius, o kairiąją ranką atmetė šiek 
tiek atgal. 

Junkeris Haraldas žengė į priekį. 

Dvikova prasidėjo. 


7 

Brolis Steponas, sėdintis antroje eilėje, komtūro Haseldor- 
fo kairėje, buvo vienas iš nedaugelio susirinkusių, kurie nebu- 
vo tikri dėl dvikovos laimėtojų. Nors jo padėčiai tai ir nelabai 
pritiko, tačiau per savo margą gyvenimą ir ilgas keliones jis 
turėjo progos stebėti ne vieną dvikovą. Ir ne tik turnyrines kovas, 
kurios, nors ir pavojingos, vis tiek dažniausiai buvo skirtos ri- 
terių pasirodymui prieš damas. Kelias tokias dvikovas jis ma- 
tė Prancūzijos bei Vokietijos valdovų dvaruose. Tačiau jam teko 
matyti ir kito pobūdžio dvikovų Lombardijoje bei Feraroje. Tai 
buvo teisminės kovos, skirtos susikaupusiai neapykantai ir ne- 
išsprendžiamiems ginčams galutinai išspręsti. Tos buvo nuož- 
mesnės ir turėdavo baigtis tik vieno iš besikaunančių mirtimi. 
Ten ir ginkluotė, ir kovojančių elgesys buvo skirtingi. Ir štai 
dabar jam atrodė, tarsi šioje aikštėje vienu metu atstovauja- 
ma abiejų dvikovų rūšims. Parodomajai atstovavo šarvais Žvil- 
ganti junkerio Haraldo pusė, o antrajai - tas apnuogintą kala- 
viją nuleidęs, truputį prasižergęs šviesiaplaukis pagonis. O gal 
net dar labiau - tas trumpakotį kirvį nusitvėręs ir skydą šalia 
pasistatęs, saugantis jį milžinas. Juo labiau, kad tą jaunąjį pa- 
gonį brolis Steponas prisiminė, vos jį išvydęs. Tai buvo prieš 
kelerius metus Dignojos pilyje, kai jis, lydimas savo pagalbi- 
ninko riterio Rudolfo, lankė Ordino tvirtoves prie Dauguvos. 

Du jauni pagonys tada pasakė jam turintys išpirką už laiko- 
mas Kuoknesės pilyje žemaičių rikio Žybarto žmoną ir dukrą, 
o jis apsiėmė pranešti apie tai komtūrui Haseldorfui. Tas vai- 
kinas tada kalbėjo nepriekaištinga vokiečių kalba ir atrodė ne 
tik bebaimis, bet ir velniškai aštraus proto. Tai, kad pagonys 
išėjo į aikštę taip lengvai apsiginklavę, reiškė kažkokį praga- 
rišką sumanymą, kurį sukliudyti jau buvo per vėlu. 

Komtūras Haseldorfas taip pat pažino jaunąjį pagonį ir iš 
įniršio sugniaužė kumščius. Tai šitas vaikinas tada išviliojo iš 
jo rankų belaisves ir gavo jas mainais į lobį, gulintį dabar Dau- 
guvos dugne. Kai raštininkas perskaitė pergamente įrašytą že- 
maičių rikio Žybarto vardą, komtūras norėjo iš karto atsisa- 
kyti dvikovos, nes jį apėmė prasta nuojauta, tačiau buvo per 
vėlu. Derybos būtų sužlugusios. Bet dabar, žvelgdamas į taip 
nelygiai apsiginklavusius priešininkus, komtūras po truputį ri- 
mo, tikėdamasis, kad ir junkeris Haraldas, ir riteris Rudolfas 
pagaliau atkeršys už prieš kelerius metus jo patirtą pažemini- 
mą. Tegu greičiau prasideda kova! 

O aikštėje abu priešininkai jau suartėjo. Tiesą sakant, pri- 
artėti teko junkeriui Haraldui, nes pagonis padarė tik du žings- 
nius į priekį ir laukė. Paskui jis ėmė trauktis. Haraldas, kaip 
reikalavo turnyrų taisyklės, pridengęs pusę veido skydu ir pa- 
sisukęs šonu į priešininką, atkakliai žengė žingsnį po žingsnio 
priekin. Kirto kalaviju jau kelis kartus ir du kartus staigiai puolė 
į priekį. Bet kiekvieną kartą jaunasis pagonis vos pastebimais 
judesiais suskubdavo pasitraukti, ir kalavijas perskrosdavo tik 
orą. Pagonis stovėjo prieš Haraldą, atsukęs į jį niekuo nepri- 
dengtą veidą, ir net nekėlė kalavijo, bet laikė jį nuleidęs ir iš- 
skėtęs abi rankas į šonus. Atrodė, tarsi kalavijas jam būtų rei- 
kalingas ne gintis, o tik išlaikyti pusiausvyrai. Kiekvieną kar- 
tą, kai Haraldas, kirsdamas kalaviju, puldavo į priekį, pago- 
nis, tarsi šoktų kažkokį pavojingą šokį ir iš anksto žinotų, kur 
sieks Haraldo kalavijo ašmenys, atsitraukdavo atgal. Atsitraukdavo 
lygiai tiek, kiek reikėjo, kad ašmenys prašvilptų pro šalį. Kai 
šitaip traukdamasis jis pagaliau priartėjo prie šiaurinio aikštės 

„pakraščio, žiūrovai, kol kas 


tylomis sekę kovos eigą, su- 
nerimo. “Žiūrėsim, kur jis da- 
bar trauksis, - murmėjo vie- 
nas kitam. - Ant iečių jį už- 
mes!" . 
Sargybiniai toje aikštės pu- 
sėje jau įsiręžė ir tvirčiau su- 
spaudė iečių kotus. Sekančiu 
šuoliu atgal pagonis jau bū- 
tų atsirėmęs į ietis, tačiau įvyko 
kitaip, ir tada išaiškėjo jo lai- 
kysenos privalumas. Haraldas, 
kaip ir dera dešiniarankiams, 
taikė į kairįjį pagonio šoną, 
kad besitraukiantį priešinin- 
ką pasiektų dešinės rankos 
kirčiu. Atrodė, j0g pagonis 
nugara jau siekia sukryžiuo- 
tas ietis, bet paskutinę aki- 
mirką jis pasilenkė taip Že- 
mai, kad Haraldo kirtis pra- 
švilpė virš jo galvos, ir tuo pat 
metu savo kalaviju atbuliniu 
kirčiu smogė į Haraldo sky- 
dą. Išnaudodamas kirčio jė- 
gą, atsistūmė nuo skydo ir at- 
sidūrė Haraldui už nugaros. 
Haraldas susverdėjo ir vos ne- 
užgriuvo ant pasitraukti ne- 
suspėjusio sargybinio. Jis pas- 
kubomis apsigręžė, stengda- 
masis prisidengti skydu, tačiau 
pagonis ramiai atsitraukė, vėl 
pasisukdamas nugara į aikš- 


tę. Kaip ir pačioje kovos pra- 
džioje, jis stovėjo truputį su- 
lenkęs kojas, išskėtęs abi ran- 
kas, ir broliui Steponui pasi- 
vaideno, kad trumputis šyps- 
nys išlenkė jo kietai suspaustas 
lūpas. 

Minioje nuaidėjo šūksniai. 
Vieni įvertino judesio vikru- 
mą, kiti šaukė iš nusivylimo, 
kad kova vis dar kaip reikiant 
neprasidėjo. 

- Dabar vėl reikės jį vai- 
kytis per visą aikštę! - nekan- 
traudamas suniurzgė netoli 
brolio Stepono sėdintis Ha- 
seldortas. 

- Pribaik jį! - Haraldai... 
Blokšk jį 1 kairę, o tada kirsk! 
- šaukė brolis Morkus. 

Ar išgirdęs šiuos padrąsi- 
nančius šūksnius, ar ir pats 
prarasdamas kantrybę, Haral- 
das, matyt, nutarė, jog me- 
tas pulti smarkiau. Jis nulei- 
do skydą iki smakro ir pasi- 
suko krūtine į pagonį, kad bai- 
gęs kirtį iš peties, galėtų tuo- 
jau pat smogti atbuliniu kir- 
čiu. Žengė jis dabar į priekį 
didesniais žingsniais, tad pa- 
goniui nebeužtekdavo tik leng- 
vai šoktelti atgal. Jau per an- 
trą išpuolį jis nebesuskubo at- 
sitraukti, ir ginklai susikirto. 

Grūdinto plieno žvangtelėjimas nuaidėjo per aikštę ir, tarsi juos 
pačius būtų kliudęs tas kirtis, žiūrovai krūptelėjo. Atrodė, jog 
plieno žvangėjimas tarsi suteikė Haraldui papildomų jėgų, nes 
jis tuoj pat užsimojo vėl, ir šį kartą kalavijai ne tik susikirto, 
bet pagonio ginklas buvo nublokštas. 

- Hau zu! Hau zu!*- sugriaudėjo galingas Haseldorfo bal- 
sas, ir nors dauguma žiūrovų pačių žodžių nesuprato, tačiau 
suvokė jų prasmę. 

- Davaj! Davaj!** - pasigirdo keli balsai. Brolis Steponas 
atsigręžęs nužvelgė Naugardo pasiuntinius. Jam pasirodė, kad 
šaukė Kirilas, o gal ir jaunasis kunigaikštis. 

Haraldą tie šūksniai dar labiau įkaitino. Jis vėl kirto ir puolė 
pirmyn. Kirto ir puolė. Ginklai žvangėjo vėl ir vėl, tarsi čaižus 
plieno botagas plaktų aikštę. Pagonio kalavijas vėl buvo nu- 
blokštas, ir jis vos spėjo trauktis. Haraldas neatlyžo. Jis vėl at- 
sisuko veidu į priešininką, kad galėtų kirsti ne tik iš viršaus, 
bet, pasukus riešą, iš karto smogti pavojingą kirtį iš apačios. 
Taip atbloškęs pagonio kalaviją, jis kitą akimirką pasiektų nie- 
kuo nepridengtą jo šoną. Žvangėjo plienas jau ne po vieną dūžį, 
bet po du, sekančius vieną po kito taip greitai, jog jų aidas 
susiliejo į vieną. Pagonis vos spėjo trauktis ir atmušinėti kala- 
viju vis artėjančius kirčius. Atsitraukė iki pusės aikštės, o ne- 
siliaujantys Haraldo smūgiai stumte stūmė jį tiesiai prie rūmų 
laiptų, kur ant pakylos sėdėjo visi kilmingieji. 

- Hau zu! Hau zu! - pašokęs iš savo vietos, vėl šaukė Ha- 
seldorfas. Pakilo nuo krėslo ir brolis Morkus, tad broliui Ste- 
ponui dabar teko žiūrėti pro jų tarpą. Jis pasilenkė į priekį, 
kad geriau matytų. Dvikovininkai buvo priartėję prie kilmin- 
gųjų Žiūrovų jau per trisdešimt žingsnių. Dar keli šuoliai, ir 
Haraldas prispaus tą vos bespėjantį trauktis pagonį prie pa- 
čios pakylos. Ir antrą kartą jam kažin ar pavyks išsisukti. Ha- 
raldas užsimojo ir kirto vėl, tačiau šį kartą pagonis šoko ne 
atgal, bet į dešinę pusę. “Jis pradeda pavargti, - dingtelėjo broliui 


* Kirsk! Kirsk! (Vok.) 
** Greičiau! Greičiau! (Rus.) 


134 


Steponui, - nes šitaip priešas atsirado iš kairės pusės, ten, kur 
pagonis neturi ginklo. Jei turėtų bent skydą, kaip Haraldas, 
tai dar ne taip pavojinga, bet..." 

Šios minties brolis Steponas nespėjo užbaigti, nes saulėje 
blykstelėjo oru skriejančio kalavijo ašmenys. Akimirką jam pa- 
sirodė, jog jaunajam pagoniui kalavijas išsprūdo iš rankos. 

Tačiau ne! 

„Kalavijas ne iškrito, o buvo mestas, ir pagonis jį pagavo kairiąja 
ranka, nė akimirką nesutrukdydamas savo šuolio, ir dabar at- 
sidūrė beveik už Haraldo nugaros. Tęsdamas tą judesį, pago- 
nis sukosi į kairę ir kirto. 

Kirto žemai - į kojas, ten, kur nėra šarvų. 

Haraldas gręžėsi, prisidengdamas skydu ir kėlė kalaviją, no- 
rėdamas kirsti atgal, tačiau jo kairė koja staiga persisuko, ir 
jis nugriuvo žemėn. Dunkstelėjo šarvai, Haraldas dar ritosi 
šonu, stengėsi keltis, tačiau pakilo tik ant dešinės kojos ir vėl 
susmuko. | 

Kairiosios jis nebevaldė. Ir jau niekad nevaldys, nes jį kliu- 
dęs kirtis sutriuškino kelį ir perkirto abi sausgysles. 

Dvikova dar nebuvo pasibaigusi, nes, nors Haraldas dabar 
buvo jau visiškai bejėgis, pagal Pskovo taisykles pagonis turė- 
JO teisę jį nužudyti. 

Šitaip būtų įvykę ir Feraroje. 

Tačiau jaunasis pagonis atsitraukė per kokius tris žingsnius 
ir sustingo. Kalaviją jis vėl laikė dešinėje rankoje. Kaip jis ten 
atsidūrė, brolis Steponas nespėjo pamatyti. Kalavijo ašmenys 
tebebuvo švarūs, tarsi nebūtų jokio ryšio tarp Haraldo sutriuš- 
kinto kelio ir šio žvilgančio kalavijo. Kaip pasirodė broliui Ste- 
ponui, pagonis net nebuvo per daug pailsęs. 

Ilgą akimirką tvyrojo mirtina tyla. Žmonės, vis dar negalė- 
dami patikėti tuo, kas įvyko, išpūtę akis žvelgė į tysantį ant 
žemės Haraldą. Po antro bandymo atsistoti Haraldas suvokė, 
kad nebepajėgs, todėl, kabindamasis pirštais į sutryptą aikštės 
žemę, bandė šliaužti suolų link. Kraujo dėmė plėtėsi apie ne- 
valdomą, iš paskos traukiamą koją. 

Pagonis lengvai būtų galėjęs nukirsti Haraldui galvą, tačiau 
net nesujudėjo. Atrodė, visi taip ir liks sustingę, nesugebėda- 
mi pajudėti, tačiau tada aikštėje nugriaudėjo balsas. 

- Rudolf, hau ihn nieder! Sofort! - suriaumojo komtūras 
Haseldorfas. - Sofort, den Hund. Tėte ihn!* 

Tarsi to garso pastūmėtas, į priekį šoko sunkusis riterio Rudolfo 
kovos žirgas. Visus sukausčiusią tylą nutraukė šarvų žvangėji- 
mas ir sunkūs kanopų dūžiai. Rudolfas jau prieš tai ietį laikė 
parengęs kovai, o dabar jos smaigalį nukreipė tiesiai į aikštėje 
stovintį pagonį. 


* Rudolfai, nukirsk jį! Tuojau... Tuojau tą šunį. Užmušk jį! (Vok.) 


——-l! 
Daubaro Kirvis 


aunasis kunigaikštis Fiodoras atsilošė ir aiktelėjo. Jam 
pasivaideno, jog sunkiai šarvuotas žirgas su raiteliu dunda 
tiesiai į jį. 
- Bet... Bet ar taip galima? - sumurmėjo jis. - Tai 
jau antras prieš tą patį... 

- Tas prakeiktas pagonis kirto iš kairės, šviesiausiasis... - metė 
Kirilas, stengdamasis kunigaikščiui ir pačiam sau pateisinti ne- 
leistiną sunkiojo riterio puolimą. Jis visiškai pritarė Haseldor- 
fui - tuos pagonis aikštėje reikėjo tučtuojau nukirsdinti. Ir bet 
kokia kaina, nes viskas bus prarasta. Reikia užmušti, o dėl dvi- 
kovos taisyklių bus galima ginčytis vėliau. 

Visi vėl nuščiuvo, ir girdėjosi tik sunkūs kovos žirgo kano- 
pų-dūžiai. Atrodė, kad išgirdęs kanopų dundesį, jaunasis pa- 
gonis norėjo bėgti arčiau prie savo draugo, tačiau buvo per vėlu. 
Jis atsisuko veidu į risčia artėjantį raitelį. Rudolfas jojo pasi- 
stiebęs balne ir šiek tiek palinkęs į priekį. Ietį jis laikė pusiau 
pakeltoje dešinėje rankoje, nutvėręs ją beveik už koto galo. 
Šitaip ji galėjo pasiekti toliausiai, o jei pagonis kris ant žemės, 
tai nesunkiai galės jį nusmeigti ir ten. 

Bet jaunasis pagonis nejudėjo. Rudolfas, kaire ranka valdy- 
damas žirgą, pasuko jo galvą truputį į šoną, kad geriau maty- 
tų, kur smeigti. Akimirka, ir Žirgas jau atidundėjo, o tada jau- 
nuolis krito. Tačiau krito jis ne į dešinę, toliau nuo žirgo, kaip 
tikėjosi Rudolfas ir kur jį vis tiek būtų pasiekusi prityrusios 
rankos valdoma ietis, bet aukštielninkas, laikydamas virš gal- 
vos kalaviją, ir tuoj pat nusirito žeme į kairę, atrodė, tiesiai 
po atidundančio žirgo kanopomis. Ar žirgas pasibaidė, ar jau- 
nuolis taip tiksliai nutaikė, tačiau kanopos jo nepalietė, nes, 
vos žirgui pradundėjus, pagonis jau pašoko ir dabar, vėl atsi- 
gręžęs į besistengiantį suvaldyti žirgą raitelį, skubiai traukėsi 
atbulas. Rudolfas vos neįlėkė į pirmąją sargybinių eilę. Jau- 
nuolio vikrumas jį taip nustebino, kad jis per vėlai pradėjo stab- 
dyti žirgą. Kovos žirgai yra išmokyti joti tiesiai į žmones, ir 
šitas būtų visu smarkumu trenkęsis į sėdinčius ant pakylos, vi- 
sai nekreipdamas dėmesio į tai, jog vienas iš jų yra komtūras. 

o kitas - kunigaikščio Jaroslavo sūnus. Tačiau Rudolfas įtem- 
pęs jėgas truktelėjo žąslus, ir žirgas, žvangindamas šarvais ir 
maldamas žemę kaustytomis kanopomis, vis dėlto suspėjo ap- 
sisukti. 

- Jetzt, Rudolf... Hau zu und fehl nicht jetzt*... - dar garsiau 
skardėjo ir taip galingas Haseldorfo balsas. 

- Apsaugok, Aukščiausias, vos neįjojo į mus! - kunigaikščio 
Fiodoro išblyškusį veidą nutvieskė nesveikas raudonis. - Pra- 
keiktas vokietis! Ar tą pagonį, ar mane užmušti nori? - Jis ap- 
sižvalgė, tarsi norėtų iš čia pabėgti. 

Kirilas nusišluostė prakaitą. Aprasojusi jo kakta buvo vėsi, 
nors saulė ir švietė, ir šildė. 

- Dabar tai jau tikrai nudurs jį, šviesiausiasis, - užtikrino Ki- 
rilas. - Ir joja gi ne į mūsų pusę! 

Fiodoro akys žibėjo iš susijaudinimo. Neatrodė, jog tie žo- 
džiai jį būtų labai nuraminę. 

- Bet kad nebijo tas pagonis, nė truputėlio nebijo, - sumur- 
mėjo jis. - Va dabar bus ir kitas. O tas - tai didelis! 

Išties, kai Rudolfas pagaliau įstengė apgręžti savo žirgą ir 
vėl stipriai suspaudė rankoje ietį, jį pasitiko pasikeitęs vaiz- 
das. Jaunasis pagonis, laikydamas rankoje nuleistą kalaviją, dar 
atbulas traukėsi ir buvo jau netoli Žiūrovų kitoje aikštės pusė- 
je. Tačiau dabar ryžtingu žingsniu į aikštę išėjo jo draugas. 

Rudolfas tik truputėlį pristabdė žirgą. Pirmąjį kartą jis puolė 
negalvodamas, nes reikėjo vykdyti jam mestą įsakymą; puolė 
iš karto, nes priešininkas buvo per daug nelygus. Tačiau šis, 
dabar įžengęs į aikštę, jau buvo lygesnis. Ne tik todėl, kad tai 
buvo kur kas didesnis ir stipresnis vyras, bet dar ir todėl, kad 
nešėsi didelį skydą ir blausiai žvilgantį kovos kirvį. Todėl rei- 
kėjo keisti kovos būdą, ir Rudolfas, dabar suėmęs ietį per vi- 
durį, atrėmė jos kotą į Žirgo šarvų kraštą, nes šiuo jojimu jis 
privalės smogti ietimi į skydą. Smogti, kartu panaudojant ir 
žirgo jėgą, kad skydas skiltų arba vyras, smūgio priblokštas, 
sukluptų. Tada tereikės greitai apgręžti Žirgą Ir, jei ietis bus 


* Dabar, Rudolfai... Kirsk ir dabar neapsirik. (Vok.) 

lūžusi, išsitraukti kalaviją bei pribaigti dar apkvaišusį nuo smūgio 
priešininką. 

Atrodė, jog ir stambusis pagonis numatė jo veiksmus. Jis 
sustojo, pasisuko kairiu šonu į pradedantį įsibėgėti Rudolfą, 
atstatė skydą, įtraukė sprandą ir įsiręžė. Atrodė, kad jo ir taip 
neregėtai stambūs pečiai dar labiau sustambėjo. Minia už- 
gniaužė kvapą. Šį kartą nebuvo abejonės, jog susidūrimas įvyks 
taip, kaip jis ir privalėjo įvykti. Sunkus šarvuotas žirgas, grei- 
tėdamas su kiekvienu šuoliu, dundėjo tiesiai į skydą atsta- 
čiusį vyrą. Šį kartą Rudolfas jojo pasilenkęs į priekį, priglau- 
dęs ietį prie šarvuoto žirgo kaklo. Raitelis, žirgas ir priekyje 
jų lekiantis ieties smaigalys tapo vienu kūnu. O prieš artė- 
jančią ietį, tarsi ir pats būtų iškaltas iš to paties ąžuolo, kaip ir 
j0 geležimi kaustytas skydas, įsiręžęs stovėjo plačiapetis pa- 
gonis. Susidūrimas buvo neišvengiamas... 

Smūgį Žiūrovai jauste pajuto, tarsi po jų kojomis būtų sudre- 
bėjusi žemė. Trenksmas susiliejo su skylančio ąžuolo ir lūžtan- 
čio plieno garsais. Dundėjo žirgo kanopos, skriejo į šalis sutru- 
pintos ieties šipuliai, o dalis skydo atsimušė į prajojančio žirgo 
šarvus. Didįjį pagonį smūgis bloškė atbulą, jis susverdėjo, bet 
atsistūmė trumpakočiu kirviu į žemę ir nepargriuvo. Tačiau kairėje 
rankoje laikomas skydas buvo perskeltas pusiau, ir jam besisto- 
jant likusi didesnioji skydo dalis išslydo ir trenkėsi į žemę. Kai- 
rioji galiūno ranka nusviro. Atrodė, jog jis jos nebevaldo. 

- O švenčiausieji Kirilai ir Metodijau! Jam ranką sulaužė! - 
sušvokštė Kirilas. - Pribaigs dabar... Pagaliau! 

- Bet juk tokį puolimą atlaikė... - sumurmėjo Fiodoras. - 
Negi tas prakeiktas vokietis vėl puls tiesiai į mūsų pusę?.. 

Atrodė, jog taip ir įvyks. Riteris Rudolfas nujojo iki prie- 
šingo aikštės krašto ir apgręžė žirgą. Jis pakraipė galvą, pro 
šalmo plyšį įvertindamas padėtį. Jaunasis pagonis, kaip ir prieš 
puolimą, stovėjo dešinėje aikštės pusėje. Jam pasitraukti ne- 
buvo vietos, nes kniaziaus sargyba laikė sukryžiuotas ietis taip, 
kad tarpo tarp jų neliko. Galiūnas pasitraukė atbulas beveik 
iki aikštės vidurio. Skilęs skydas ir ieties šipuliai liko susidūri- 

mo vietoje. Plati kairioji rankovė buvo perplyšusi, ir galėjai 
matyti, kaip sunkiasi kraujas. Jis varvėjo nuo sulenktų rankos 
pirštų ant žemės. Jei ir ne sulaužyta, ranka buvo sužeista. De- 
šiniąja jis laikė nuleistą kovos kirvį. Sunkų ir plačių ašmenų 
kirvį, tačiau neįprastai trumpu kotu. Jaunasis pagonis paėjėjo 
į priekį taip, kad dabar abu stovėjo maždaug aikštės viduryje, 
per kokius dešimt žingsnių vienas nuo kito. 

- Erst den Grossen, Rudolf... Kopf ab!* - šaukė jau beveik 
užkimęs Haseldorfas. Tačiau Rudolfas buvo prityres karys, to- 
dėl ir be patarimų žinojo, ką daryti. Rankoje likusį ieties koto 
galą jis nusviedė į šalį ir išsitraukė savo didįjį kalaviją. Jis la- 
biau tiko dviems rankoms, tačiau Rudolfas buvo pakankamai 
stiprus ir nesunkiai valdė jį vien dešiniąja. Turėdamas tokį 
ginklą, jis ir be ieties galėjo pasiekti savo priešininką, o pats 
likti nepasiekiamas. Aišku, pirmiausia reikėjo pribaigti tą di- 
dijį su kovos kirviu, nes nors kirvio kotas buvo per trumpas, 
kad ašmenys kliudytų Rudolfą, tačiau jis galėjo pakirsti Žirgo 
kojas. 

Pentinais paragintas žirgas vėl pajudėjo. Šį kartą ne kiek įker- 
ta, nes reikėjo prajoti pro šalį taip tiksliai, kad tik kalavijo smai- 
galiu kliudytum priešininką, o jis tavęs nepasiektų. Suvokė, kurį 
dabar puls, ir abu pagonys. Jaunasis kažką šūktelėjo plačiape- 
čiui. Tas neatsakė, tik linktelėjo galvą ir stovėjo ramiai, kiek 
pasviręs priekin ir nuleidęs rankas. Kraujas lašėjo nuo kairės 
rankos pirštų ant sutryptos žemės, plačios rankovės dengė kai- 
riosios rankos žaizdą ir dešinėje laikomo kirvio kotą. 

Kovos žirgas skriejo lengva ristele, Rudolfas buvo jau per 
du šuolius nuo plačiapečio ir lanku kėlė savo ilgąjį kalaviją virš 
galvos. Jau galėjai numatyti kirčio kryptį, kai plačiapetis stai- 
ga pasisuko dešinėn, dešiniąją ranką su kirviu atmesdamas at- 
gal, tarsi norėdamas juo paliesti žemę. 

O po to!.. 

Dar ilgus metus pskoviečiai ginčijosi, kas įvyko po to. Ne 
dėl pasekmių. Pasekmės, nors ir sunkiai įtikėtinos, liko visiš- 


* Pirma didįjį, Rudolfai.. Galvą nukirsk! (Vok.) 

kai aiškios. Visi vieningai sutarė, kad plačiapetis smogė besi- 
sukdamas, sutarė ir dėl to, kad kirvis turėjo ne trumpą, bet 
net stebėtinai ilgą kotą. Kotą pagonis per visą dvikovą laikė 
paslėpęs plačiojoje apsiausto rankovėje. Todėl ir ėjo, ir stovė- 
jo ranką nuleidęs, ir todėl tas prityręs vokietis prijojo per arti. 

Tai buvo aišku, tačiau ar tas baisusis pagonis sukosi pusę 
apsisukimo, ar visą, ar jis pritūpė ir kirto iš apačios tuo pat 
metu stodamasis, ar kirto sukdamas kirvį virš galvos, - tais klau- 
simais pskoviečiai nesugebėjo sutarti. 

Nes buvo akivaizdu - reikėjo padaryti kažką, kas buvo virš 
žmogaus jėgų, kadangi smūgio pasekmės buvo stulbinančios. 

Galiūnas pasisuko, žybtelėjo to staiga ištįsusio kirvio aš- 
menys, ir atrodė, jog dar prieš pasigirstant triuškinančiam smūgio 
garsui, riteris Rudolfas su visais šarvais kilte pakilo iš balno. 
Jis pakilo, jo kalavijas išslydo iš rankos ir nuskriejo į šoną, o 
žirgas suklupo ir, maldamas kojomis, žvangėdamas šarvais, 
ritosi į aikštės vidurį. Ritosi jau be raitelio, nes šis smūgio 
Jėgos tapo nublokštas ir krito aukštielninkas. Atsitrenkė į že- 
mę, šarvuota dešinioji ranka dar truktelėjo, ir jis nurimo. Ir 
nuo pakylos.buvo matyti, kad tuose puikiuose, melsvo atspalvio 
krūtinės šarvuose žiojėjo dviejų plaštakų ilgio plyšys, pro ku- 
rį plūdo kraujas. Matyt, kirvis siekė širdį. 

Žirgas atsistojo ir, pasukęs galvą į šoną, bėgo aikštės pa- 
kraščiu. Baisusis smūgis perkirto žirgo šarvus ir kliudė kaklą. 

Abu pagonys dabar priėjo arčiau vienas kito ir atsisuko į 
kunigaikščio Jurijaus pusę. 

- Koks kirtis... - sušnibždėjo kunigaikštis Fiodoras. - Gai- 
lestingasis Viešpatie, koks kirtis! Tai jie nori, kad prieš tokius 
vyrus dėtumės. Prarado protą tas komtūras? 

- Jis neteko žado, - pastebėjo pirklys Gerasimas, nes ką tik 
visą aikštę drebinęs komtūro Haseldorfo balsas nutilo, o pats 
komtūras sėdėjo sustingęs, tarsi netikėdamas savo akimis. 

- Blogai tau patariau, gerbiamas Gerasimai.. - vis dar neat- 
sikvošėdamas, purtė galvą Fiodoras. - Blogai, blogai... Pasiro- 
do, reikėjo lažintis! 

- Čia kažkas neaišku, šviesiausiasis... - Ilemeno visai sutri- 
kęs bojarinas Kirilas. - Neaišku ir nesuprantama. 

- Sakėte, pamatysim, Kirilai, - nekantriai nutraukė jį Fio- 
doras. - Tai ir pamatėm. O ko ten ieško tas vienuolis?.. 

Ir žiūrovai, ir kunigaikščio Jurijaus svita sustingo ir tarsi laukė, 
kas sugebėtų bent šiek tiek paaiškinti šiuos stulbinančius įvy- 
kius. Tik mažasis vienuolis prasibrovė pro pakylą saugančius 
sargybinius ir nuskubėjo prie nejudančio Rudolfo kūno. 

- Duos paskutinį patepimą, - spėjo Gerasimas. 

- Per vėlu. 

Aikštėje vienuolis jau atsiklaupė prie riterio kūno. Jis pri- 
dėjo abi rankas prie krūtinės šarvų. Persižegnojo, palikdamas 
raudoną dėmę ant kaktos ir rudojo abito. Atsistojęs iškėlė abu 
delnus į viršų ir atsisuko į kunigaikštį Jurijų. 

- Šviesiausias Pskovo valdove! - sušuko jis nebloga rusų kalba 
ir stebėtinai skardžiu balsu. - Šiandien savo akimis regėjote, 
kaip šėtonas įsėlino į jūsų pilį. Pats šėtonas, pats pragaro vy- 
resnysis, atkeliavo pas jus, nes ne tiedu čia laimėjo... Ne jie... 
Jie tik šėtono įrankiai... 

Kunigaikštis Jurijus, kuris, kaip ir dauguma žiūrovų, dar nebuvo 
visai atsitokėjęs, atsistojo. Dabar visų dėmesį prikaustė aikš- 
tėje prie riterio lavono stovintis smulkusis vienuolis. 

- Patys savo akimis matėte, kaip šėtonas išdrįso ateiti į jūsų 
cerkvių pavėsį! - šaukė jis. - Tai įvyko todėl, kad nuodėmė jam 
atvėrė kelią... Nuodėmė! Nesantaikos nuodėmė, puikybės nuo- 
dėmė, pavydo kitiems krikščionims nuodėmė. Ir štai pasekmė 
- balti jūsų kryžiai šėtonui jau nebebaisūs; jis įžengė į jūsų tar- 
pą šių savo tarnų pavidale, ir visi regėjote jo galią. 

Šaltu šiurpu tie žodžiai sukrėtė didžiumą žiūrovų. Nesan- 
taikų ir puikybės Pskove buvo pakankamai, visi tai gerai žino- 
jo. Įvykiai, kurie kol kas buvo visai nepaaiškinami, dabar tarsi 
pradėjo įgauti prasmę. 

- Šviesiausiasis kniaziau, Pskovo valdove! Įsakykit suimti šiuos 
šėtono įrankius... Sudeginkit juos už miesto! Pelenus paleiskit 
pavėjui, ir šėtono galia bus sulaužyta! 

Šarvai Naugardo 
kunigaikščiui 


viui ir Daubarui tapo aišku, jog padėtis staigiai ir 
pavojingai pasikeitė. Ką tik jie buvo nugalėtojai, ir 
atrodė, jog viskas jau išspręsta, o dabar jiems gre- 
sia ne tik visų pastangų žlugimas, bet ir mirtis. Ne 
veltui Junda Daubarui buvo sakiusi, kad tas mažasis vienuolis 
- pavojingiausias iš visų teutonų. Tokio, atrodytų, visuotinio pra- 
laimėjimo akivaizdoje jis sugebėjo ne tik paveikti Pskovo kil- 
minguosius, bet ir suteikti kunigaikščiui Jurijui veikimo lais- 
vę, kuria jis dabar, aišku, nedelsdamas pasinaudos. Pirmas žingsnis 
jau buvo žengtas - sargybai įsakyta neišleisti jų iš aikštės. Uvis 
su Daubaru dabar stovėjo suglaudę nugaras, ir jei ne Daubaro 
baisusis kirvis ir blizgantis kalavijas Uvio rankoje, uolesnieji 
iš sargybinių jau būtų puolę juos suimti. Norint pastūmėti juos 
šiam lemiamam žingsniui, reikėjo užsitikrinti Pskovo kunigaikščio 
dvariškių pritarimą, ir brolis Steponas tai puikiai suprato. 

- Kiek kartų pagonys yra puolę jūsų žemes, kiek kartų plė- 
šė jūsų turtą? - šaukė jis, kreipdamasis į aplink kunigaikštį Ju- 
rijų sėdinčius kilminguosius. - Kiek jie yra išsivedę jūsų žŽmo- 
nių, kiek pagrobę jūsų dukrų? Kodėl taip nutiko? Negi Psko- 
vo bojarinams trūktų drąsos? Ne! Šimtą kartų ne! Mes, vo- 
kiečiai, gerai pažįstame jūsų narsą. Esame susitikę garbingoje 
kovoje, ir jūsų ginklą gerbiame... Lenkiamės jūsų narsumui! - 
Jis nusilenkė pakylai, ir Pskovo bojarinai tarpusavyje susižval- 
ge. Jau vien iš veidų išraiškų galėjai spręsti, jog ši kalba jiems 
labai patiko. - Ne dėl pskoviečių bailumo taip suįžūlėjo pago- 
nys! Jokiu būdu ne! Suįžūlėjo jie todėl, kad jų pusėje šėtonas... 
Jie siaubė Pskovo žemes ne vieni, o padedant pragaro jėgoms. 
Pats šėtonas Žygiavo jų gretose... 

- Neteisybė, neklausykit to vokiečio, Pskovo vyrai! - sten- 
gėsi perrėkti jį Uvis, tačiau jam tai sunkiai sekėsi, nes brolis 
Steponas stovėjo arčiau pakylos su kilmingaisiais. Be to, jo 1š- 
lavintas pamokslininko balsas bei iškalba buvo akivaizdžiai pra- 
našesni. - Mes kovėmės ir nugalėjome. Matėte tai savo aki- 
mis... 

- Matėte savo akimis! - pagavo Uvio sakinį brolis Stepo- 

nas. - Taip, matėte! Šėtono darbą visi regėjote! Ir kas iš jūsų, 
garbingieji Pskovo didžiūnai, galėtų pakartoti tą kirtį? Kas? 
Niekas, nes ne žmogaus ranka jį valdė. Taip, jūs matėte. Ma- 
tėte klastą, kuri iš pradžių paslėpė ginklą, o po to matėte šė- 
tonišką kirtį. Pažvelkite, Pskovo didžiūnai, ar tai Žmogaus dar- 
bas?.. - Jis ištiesė savo ranką į tą pusę, kur parkritęs baigė nu- 
kraujuoti didysis Rudolfo kovos žirgas. Kraujas nesigėrė į kie- 
tai sutryptą aikštės žemę, ir klanas aplink parkritusį žirgą plė- 
tėsi. - Įsidėmėkite! Toks didelis, šarvuotas žirgas. Ir štai, pa- 
žvelkite! - ranka apibrėžė lanką ore ir grįžo prie Rudolfo kū- 
no, tysančio prie brolio Stepono kojų. - Pažvelkite į krikščio- 
nio kūną, pakirstą šėtono valdomos rankos. Šis riteris pasiau- 
kojo dėl jūsų, pasiaukojo, idant mes, sujungę jėgas, sunaikin- 
tume pačius pragaro vartus, pačią šėtono buveinę!.. 

Brolis Steponas nutilo. Reikėjo prieštarauti, reikėjo šaukti 
visu balsu, jog tai melas ir apgaulė, tačiau Uvis karštligiškai 
gniaužė prakaituotame delne kalavijo rankeną, nepajėgdamas 
rasti tinkamų žodžių. Kunigaikštį Jurijų ir kitus kilminguosius 
akivaizdžiai užvaldė brolio Stepono balsas. Kad ir ką Uvis pa- 
sakytų, mažasis vienuolis viską sugebės pasukti savo naudai. 
Atrodė, jog jis tik ir laukė, kad Uvis įsiterptų. 

- Tad matote, šviesusis valdove Jurijau, šviesiausiojo Jaro- 
slavo sūnau Fiodorai ir garbingieji Pskovo vyrai, - tęsė brolis 
Steponas. Dabar jis ruošėsi dalykiškai pasakyti, ką reikės da- 
ryti. Lėtai nuleido ranką ir dar kartą parodė į Rudolfo kūną. - 
Štai prieš jus guli auka. O štai ten stovi šėtono įrankiai. Rei- 
kia veikti ryžtingai, kad šio nekalto krikščionio kraujas ne- 
kristų ant mūsų ir jūsų galvų... 

Jis vėl nutilo. Tai buvo laukimo tyla, kuri, jam vėl prabilus, 
turėjo tapti veiksmu. 

Tačiau ne brolis Steponas nutraukė šią tylą. 

- Tai jis buvo šėtono išpera, tas, kuris ten tyso! - staiga pa- 
sigirdo stiprus, sodrus balsas. Visi sužiuro į vakarinę aikštės 
pusę, kur pro sargybinius, nors jiems ir buvo prisakyta nieko 
neleisti į aikštę, prasibrovė galingas, žilstančia barzda vyras. 

Barzdočius ranka parodė į brolį Steponą. - Tai ne pagonys, bet 
tas vokietis paisto jums niekus. Meluoja, kaip ir visi vokiečiai! 

- Šviesiausiasis kniaziau Jurijau... Paliepkite šitą suklaidin- 
tą nelaimingąjį išvesti! - kreipėsi į pakylą nė trupučio nesutri- 
kęs brolis Steponas. - Sargyba! 

Sargybos viršininkas stovėjo prie pakylos, ir vienuolis atsi- 
gręžė į jį. Mostelėjo ranka, laukdamas, kad jo įsakymas būtų 
įvykdytas. 

- Tai tas, kuris drybso, tas, kurį nukirto jūsų akivaizdoje, 
yra jūsų brolių žudikas! Tai jis Jurjeve žudė. Aš savo akimis 
mačiau! - toliau šaukė barzdočius. - Jis pagaliau nukirstas už 
prakeiktų vokiečių nuodėmes... 

- Išveskit jį! Tuojau pat! - įsakmiai pakartojo brolis Stepo- 
nas. 

Sargybos viršininkas nejudėdamas iš vietos papurtė galvą. 

- Tai Vienintelis... - tarė jis, tarsi tai viską paaiškintų. 

Pirmą kartą per visus šiuos įvykius brolis Steponas sutriko. 

- Koks vienintelis?.. Jis ne vienintelis šėtono įrankis čia! 

- Vienintelis, paliktas gyvas! Tu, nuskuręs vokiečių rėksny! 
- šaukė net įraudęs barzdočius. - Žinokite, Pskovo žmonės, kai 
Jurjeve žudė jūsų beginklius vyrus, šitas, kuris drybso, buvo 
pats pirmas! Jis kirto, jis smaugė! Jei šitas buvo krikščionis, 
tai duokite mums čionai patį šėtoną. 

- Šviesiausiasis kniaziau! - brolis Steponas žengė kelis žings- 
nius pakylos pusėn, kreipdamasis tiesiai į kunigaikštį Jurijų. - 
Liepkite nuraminti šitą žmogų. Šitą melagį. 

Užuot atsakęs, kniazius Jurijus skėstelėjo rankomis, paro- 
dydamas, jog jis bejėgis. 

- Tai Vienintelis... - pakartojo ir jis. - Tegu išsikalba. Mat 
žmonės... 

Kunigaikštis puikiai suprato, jog viešai, prie žmonių, neįma- 
noma jėga sutramdyti Vienintelio. Dabar tai pradėjo suvokti 
ir brolis Steponas. Vienintelis atvėrė seną, tačiau neužgijusią 
žaizdą, kuri pskoviečių atmintyje tebekraujavo. 

- Pskoviečiai, jūs išklausėt daug žodžių iš to vokiečio kose- 

rės. Išklausėte daug melo! - tebešaukė Vienintelis. - Girdėjot 
apie šėtoną. Bet kas jums tai šneka? Žinokite, jog tai žodžiai 
iš klaidatikio lūpų! 

- Pskovo gerieji žmonės... Juk jūs patys matėte savo aki- 
mis, - bandė įsiterpti brolis Steponas. 

- Tylėk tu, melagi! - suriko Vienintelis. - Tie vokiečiai, ku- 
rie čia aikštėje krito, buvo prastesni kariai. Štai jums ir visas 
šėtonas! Tas, kuris nukirstas, labiau tiko beginklius žudyti. O 
jie?.. - Vienintelis ištiesė ranką į dar vis nugaras suglaudusius 
Uvį ir Daubarą. - Ar kariams, kurie laimėjo jūsų akivaizdoje, 
neleisite tarti žodžio? 

Šį kartą brolis Steponas suprato, kad stojusios tylos jam per- 
traukti nevalia. Uvis, padėjęs kalaviją ant žemės, žengė į prie- 
kį. Jam atrodė, jog beginklio Žmogaus žodis šiuo atveju bus 
įtaigesnis, jis suvokė ir tai, ką dabar reikia sakyti. 

- Šviesiausiasis kniaziau Jurijau, šviesiausiasis Fiodorai... 
Jūs norite žinoti, kodėl mes laimėjome? Pasakysiu! Laimėjo- 
me todėl, kad vokiečių šarvai prasti. 

- Was lūgt er da?* - pašoko iš vietos komtūras Haseldorfas. 
Jis pakankamai suprato rusiškai, jog suvoktų, kas kalbama, tačiau 
iš susijaudinimo jam pritrūko rusiškų žodžių. - Die wollen un- 
sere heilige Sache mit ihren elenden Liūgen beschmutzen... Hei- 
den sind unser grūoster Feind. Heiden! Das darf man nie ver- 
gessen...** 

- Kąjis ten pliurpia? 

- Ei, kalbėk žmogiškai! - šūktelėjo arčiau stovintys. Tai pa- 
drąsino ir kitus. Šurmulys nusirito per minią. Brolio Stepono 
prieš tai pasakyti žodžiai jau prarado vertę. Atrodė, jog tai su- 
prato ir jis pats. Dar mėgino kažką pasakyti, bet nutilo, kai 
ant jo užriko Vienintelis. 

- Nutilk, melagi!.. Leisk tiems, kurie laimėjo, tarti žodį. Ką 
sakei apie šarvus? 


* Kąjis ten meluoja? (Vok.) 
** Jie bando mūsų šventą tikslą suniekinti savo melais. Pagonys yra mūsų bendras priešas. 
Pagonys. To negalim niekad pamiršti... (Vok.) 

- Kad jie prasti. Teutonai atėjo čia, piršdami jums sąjungą, 
tačiau tai klasta, šviesusis Fiodorai Jaroslavovičiau. - Uvis nu- 
silenkė Fiodorui . - Klasta jie nori įvilioti Didįjį Naugardą į 
sekinančias kovas, kad patys galėtų užimti jūsų žemes. Ar maža 
jų jau užėmė? 

Komtūras Haseldorfas nenustygo vietoje. Brolis Steponas, 
atrodo, jau nedaug ką tegalėjo pakeisti. Reikėjo gelbėti tai, kas 
dar gelbėtina. 

- Diese verdammte Heiden sollen das Maul halten!* - sušu- 
ko jis, pakilęs iš krėslo. - Sofort schluss damit! 

Vienintelis dabar pažvelgė tiesiai į kunigaikštį Jurijų ir mos- 
telėjo komtūro link.. 

- Šviesiausias... Užčiaupkit tą vokietį, jei jis žmogiškai kal- 
bėt nemoka. 

- Užčiaupkit! 

- Užkiškit gerklę tam teutonui! 

- Ką jis sapalioja? - aidėjo šūksniai iš žiūrovų minios. 

Haseldorfas dar norėjo kažką pasakyti, tačiau kunigaikštis 
Jurijus atsistojo ir ryžtingai pakėlė ranką. Jis nepasižymėjo iš- 
kalba ir mieliau būtų su valdovo orumu klausęsis ginčų; be to, 
vokiškai tesuprato keletą žodžių, todėl jautėsi sutrikęs. 

- Ką sako garbusis komtūras? 

- Šviesiausiasis, jis nori, kad tas ten nutiltų, - paaiškino ver- 
tėjas. 

- Diesen Lūgner muss man in Ketten legen!** - iš visų jėgų 
suriaumojo Haseldorfas, rodydamas pirštu į Uvį, tačiau tai tik 
atkreipė visų dėmesį į aikštėje stovintį Uvį. Kunigaikštis Juri- 
jus nekantriai skėstelėjo abiem rankomis, leisdamas suprasti, 
jog pageidautų tylos. 

- Aš noriu apsaugoti šviesiausiojo brolį nuo šitų klastos, - 
paskubėjo išnaudoti tylą Uvis. - Todėl ir kreipiuosi į jus ir į 
Fiodorą Jaroslavovičių. Tie šarvai, kurie atvežti dovanai, tai 
iš tiesų klasta. Jie dovanojami tik tam, kad būtų galima nužu- 


* Tie prakeikti pagonys privalo tylėti! Tučtuojau baigti! (Vok.) 
** Sį melagį reikia apkalti grandinėmis! (Vok.) 

dyti Didžiojo Naugardo kniazių Jaroslavą. Aš tuščiai nekalbu! 
Mes tai galime įrodyti. 

Jaunasis Fiodoras dar labiau išblyško. 

- Nužudyti mano tėvelį? - paklausė jis taip garsiai, kad iš- 
girdo ir aplinkiniai. 

- Taip! Nužudyti, - patvirtino Uvis. - Jie skirti tam, kad iš 
pasalų galėtų būti nukirstas šviesiausiasis kniazius Jaroslavas... 

Fiodoras stengėsi suvokti, kas sakoma, tačiau galutinai su- 
triko. Jis atsisuko į patį komtūrą. 

- Tas sako: nužudyti... Bet kaip? 

- Er liūgt, er lūgt... Es ist nichts als Lūgen... - riaumojo vi- 
sas paraudonavęs Haseldorfas. Jis ne visiškai suprato kalti- 
nimą, tačiau suvokė, jog jis sunkus. - Haut den verdamten Heiden 
nieder*... 

Brolis Steponas pajuto, jog komtūras nepajėgs atremti šio 
kaltinimo. 

- Jis metė įžeidžiančiai melagingą kaltinimą, gerbiamieji... 
- rusiškai šaukė brolis Steponas. - Jis privalo už tai atsakyti. 
Jis privalo įrodyti! 

- Mes įrodysim! - Uvis tučtuojau pagavo šį žodį ir sviedė jį 
broliui Steponui atgal. - Taip, mes įrodysim! Mes ne vokie- 
čiai, mes kaltinimais be įrodymų nesisvaidom. 

- Girdėjote? - kreipėsi brolis Steponas į kunigaikštį. - Gir- 
dėjote, ką jis sakė? Jie atsakys, jei neįrodys. Savo galvomis at- 
sakys! 

- Suprantama, atsakys, - sutiko kunigaikštis Jurijus. - Kaip 
įrodysite? 

- Atneškite šarvus, kurie skirti šviesiausiajam Jaroslavui. 

Brolis Steponas išvertė, kas buvo pasakyta, ir komtūras pa- 
purtė galvą. 

- Komtūras Haseldorfas sako, jog valdovui skirtų šarvų pa- 
gonių šunims jis nerodys. 

- Bijote parodyti todėl, kad jie peršaunami. Peršaunami kaip 
minkštas sūris! 


* Jis meluoja, meluoja. Tai vienas melas. Nukirskit tą prakeiktą pagonį! (Vok. ) 

Šitiek Haseldorfas suprato. 

- Das ist das beste Panzer der Welt... Undurchschiessbar. Ueber- 
haupt undurchschiessbar...* - suriaumojo jis. 

- Tas vokietis kartoja, kad šarvai neperšaunami... - dabar 
išvertė kunigaikščiui Uvis. - Tai ko jie bijo atnešti? Bijo, kad 
parodytume, jog jie lengvai peršaunami. Štai kas! Bijo, kad 
prieš jūsų akis neatidengtume klastos. 

- Undurchschiessbar! - kartojo Haseldorfas. - Bei keinem, 
und von jeder Stellung... ** 

- Sako, niekas neperšautų. Jis meluoja. - Uvis nusilenkė dar 
vis tebestovinčiam Fiodorui. - Leiskite, ir parodysime jums. 
Parodysim, jog juos peršauti gali net moteris. 

- Eine Frau?.. Er ist total verrūckt... - komtūras papurtė galvą, 
pats stebėdamasis tuo, ką išgirdo. - So lass ihn doch...*** 

- Komtūras sako, kad šarvai bus atnešti, - pridūrė brolis Ste- 
ponas. - Ir visi tai girdėjote. O šmeižikai už šiuos žodžius at- 
sako savo galvomis. Ar girdėjote? Jie tvirtina, kad net mote- 
ris juos peršautų. 

- Moteris ir peršaus! - tvirtai tarė Uvis. 


* Tai geriausi pasaulio šarvai. Neperšaunami, visiškai neperšaunami... (Vok.) 
** Neperšaunami. Niekieno ir iš jokios pusės... (Vok.) 
*** Moteris? Jis visai sukvailiojo... Tai leiskim! (Vok.) 

arvų puošnumą paryškino sutryptas, krauju apšlaks- 
tytas aikštės grindinys. Juos atnešė du tarnai kartu 
su šarvams skirta stovyla ir pastatė priešais varpinę. 
Ten prieš tai būriavosi dvaro tarnai ir keli į pilį pra- 
smukę miestelėnai, tačiau sargybiniai juos dabar išvaikė. Šar- 
vai blizgėjo nugludintais skydų paviršiais, sudėtingas sumaniai 
išraižytas raštas žaismingai vingiavo glotniai nukaltu plienu. 

- Tai Bremeno kalvių darbas, 0 raižiniais jie papuošti Ry- 
goje... - aiškino per vertėją komtūras Haseldorfas šarvų dar 
nemačiusiems kilmingiesiems. - Štai Riurikovičių ženklas, o čia 
šviesiausiojo Jaroslavo herbas. Plienas grūdintas slaptu Bre- 
meno kalvių būdu, ir, kaip matote, visi šarvų paviršiai nuožul- 
nūs. Plienas - neperkertamas. Kad ir kur kirstų strėlė, ji nuslys 
šarvais. Valdovo verta dovana. Šie šarvai apsaugos jį nuo visų 
pavojų. O tie niekingi melagiai sumokės savo galva už šmeižtą! 

- Prašau juos apgręžti! - Uvis stovėjo kiek toliau nuo šar- 
vus apstojusių kilmingųjų. "Trys ietimis ginkluoti sargybiniai dabar 
neatsitraukė nuo jo nė per žingsnį. To pareikalavo brolis Ste- 
ponas. Daubarą visą laiką lydėjo šeši. 

- Mano šviesiausiasis brolis savo priešus pasitiks krūtine... - 
sausai tarė šalia stovintis kunigaikštis Jurijus. 

- Neabejoju, kad taip, jūsų šviesybe. Ir nugalės atviroje ko- 
voje. Tiktai ne su šitais šarvais, nes jie skirti tam, kad išdavi- 
kai nušautų jį iš užnugario. Dar kartą prašau juos apgręžti. 

Vertėjas paskubomis šnibždėjo, kas sakoma, komtūrui, ku- 
ris besigėrėdamas šarvais ir įsitikinęs savo laimėjimu, jau bu- 
vo aprimęs. Dabar jį vėl nutvieskė įtūžio raudonis. Netarda- 
mas nė žodžio, jis pats priėjo prie šarvų stovylos ir, nelaukda- 
mas tarnų pagalbos, juos apsuko. Šarvų nugarą puošė ne her- 
bai, o įmantrus augalų raštas. Nugaros šarvų skydai buvo dar 
stambesni ir ne mažiau nugludinti. 

- Pasakykit tam šmeižikui, jog iš nugaros pusės valdovas dar 
geriau apsaugotas, negu iš priekio. Plienas storesnis ir tvirtes- 
nis! 

Tai matė ir pats Uvis. Augalinis raštas mirguliavo ir vynio- 

josi, kildamas šarvų skydais aukštyn, o kairėje ir dešinėje pu- 
sėje, maždaug po mentėmis, susivijo į sudėtingas ąžuolo la- 
pų puokštes. Pats tų puokščių vidurys buvo net įdubęs. Tai ten, 
kaip pastebėjo Junda, per daug į savo darbą įsijautęs šarvus 
puošęs dailininkas dėl grožio paaukojo nuožulnumą. Stipriai 
šauta į tą vietą kieto plieno strėlė galėjo juos prakirsti... 

- Pakaks pagaliau! Gana įžeidinėjimų ir melo! - dar vis įtū- 
žęs švokštė Haseldorfas. - Štai šarvai. Šaukit pagaliau! Šaukit, 
iš ko tik norit. 

Vertėjas pradėjo versti, tačiau rankos mostu jį sustabdė ša- 
lia stovėjęs brolis Steponas. 

- Gerbiamasis komtūras sako, kad metas šauti... Tačiau at- 
minkite - jūs sakėte, kad šaus moteris. - Jis pažvelgė į šarvus 
ir, atrodo, šyptelėjo. - Tikiuosi, kad rasite tokią, kuri moka 
šauti... 

Įsmeigė žvilgsnius į šarvus ir kunigaikštis Jurijus bei kiti kil- 
mingieji. 

- Bus nelengva, - linktelėjo Uvis. - Tačiau pabandysime. 


LJ 
1 


Visą tą laiką Junda stovėjo netoli varpinės, už ten susispie- 
tusių tarnų bei tarnaičių. Ji buvo pakankamai aukšta, kad per 
jų galvas matytų aikštę, o reikalui esant, galėtų nesibraudama 
per minią greitai pasiekti Vienintelio vežimą, kur po šiaudais 
gulėjo paslėptas jos kryžlankis. Nors ji buvo įsitikinusi, jog Uvis 
ir ypač Daubaras dvikovoje laimės, tačiau reikėjo pasiruošti 
visiems netikėtumams. Kai krito Rudolfas, ji sušnibždėjo pa- 
dėkos maldą deivei Medeinai, tačiau netrukus viskas pasikei- 
tė. Kurį laiką jai atrodė, jog brolis Steponas savo kaulėtuose, 
riterio Rudolfo krauju apšlakstytuose delnuose laiko kietai 
suėmęs visus, esančius aikštėje, laiko juose ir jos brolių gyvy- 
bes. Junda pasitraukė į patį aikštės kampą. Dar kelios akimir- 
kos, ir ji jau būtų bėgusi prie netoli vartų stovinčio vežimo ir 
išsitraukusi iš po šiaudų kryžlankį. 

Pačiu laiku į aikštę prasibrovė Vienintelis! Tuo savo įsikiši- 
mu jis, ko gero, išgelbėjo Uvio ir Daubaro gyvybes. Tačiau jis 
apsaugojo nuo mirties ir brolį Steponą, nes šis būtų kritęs pir- 
mas, O jei ji būtų suskubusi iššauti antrą kartą, būtų kritęs ir 
komtūras. Tekilo klausimas, kiek kartų Junda suskubs iššauti. 

Ar pataikys - tokio klausimo iš viso nebuvo. 

Kai šarvai buvo atnešti, O visi tarnai nuvaryti nuo varpi- 
nės, Junda atsidūrė dar didesnėje minioje netoli dabar jau nu- 
gaišusio Rudolfo žirgo. Tai ten, tarp susispietusių tarnaičių, 
ją ir surado Uvis. Sargybinių lydimas, jis lėtai ėjo aikštės pa- 
kraščiu ir žvalgėsi po žmones. Kelis kartus jis dėjosi atkrei- 
pęs dėmesį į vieną ar kitą moterį, tačiau krestelėjęs galvą ėjo 
toliau. 

- Štai šita! - šūktelėjo jis, rodydamas Jundos pusėn. - TA ga- 
lėtų. Ateik, mergele! 

Šalia Jundos stovinčios tarnaitės sukikeno ir atšlijo į šalis. 
Visi iškėlę galvas žvalgėsi į besibraunančią pro spūstį aukštą 
merginą - daugelis smalsiai, kiti, kaip komtūras Haseldorfas, 
nustebę. Tačiau brolis Steponas susirūpinęs suraukė kaktą. Jis 
suskubo pagauti tą akimirką, kai Uvio ir Jundos akys susitiko, 
ir suprato, jog šis jų susitikimas - ne pirmas. Junda pasiekė 
aikštę, O įsivyravusią tylą pertraukė minios balsai: 

- Ei, iš tikrųjų mergina! 

- Tik pažiūrėk, kokia! 

- Nejaugi ji šaus? 

- Bet kuo ji šaus? 

- Iš kur ji atsirado? Ar kas pažįsta?.. 

Kampe, kur buvo susibūrę virtuvės tarnai, į klausimą, kas 
ji, buvo atsakyta. Netrukus minioje pasklido Žinia, jog tai su 
Ordinu atvykusi latgalė. Komtūrui Haseldortui visa tai panė- 
šėjo į nevykusį pokštą. Jam atrodė, jog tuo stengiamasi užvil- 
kinti įvykius, siekiant kažkokių jam dar neaiškių tikslų. 

- Ar jie čia kvailioja, ar ką? Negi Alvita?.. - bambėjo jis 
savo vertėjui. - Paklausk jos, ar ji tikrai šaus. 

- Man atrodo, kad šaus, - tarė šalia stovintis paniuręs brolis 

Steponas. - Nujaučiu, kad čia vyksta kažkas, ko mes, deja, dar 
nesuvokiam. 

Haseldorfas nekantraudamas sušvokštė. Gerokai sutrikę atrodė 
ir kiti kilmingieji, bet vieną klausimą Uvis jiems padėjo išspręsti. 
Pakankamai garsiai, kad girdėtų visi, komtūras paklausė jau į 
priekį išėjusios merginos, ar ji sutinka šauti. Junda kukliai nu- 
delbė akis ir linktelėjo. 

- Jei taip reikia... 

- Būtinai reikia! - patvirtino Uvis. - Visi tie gerbiami di- 
džiūnai laukia. 

- Tada šausiu. 

Uvis apsižvalgė, ieškodamas Vienintelio, nes pats išeiti iš 
aikštės negalėjo. Sargybiniai neatsitraukė nuo jo toliau, nei per 
žingsnį. 

- Paklausk jos, ar jai reikia lanko, - įsakė sargybos viršinin- 
kui kunigaikštis Jurijus. - Mūsų svečias iš Ordino labai nekan- 
trauja. Duok jai savo, kad būtų greičiau! 

Sargybos viršininkas nusijuosė per petį nešamą lanką ir oriai, 
kaip viršininkui pridera, nupėdino prie ramiai aikštės pakraš- 
tyje stovinčios Jundos. Tačiau jis nespėjo atkišti jai lanką, nes 
pro Žmones jau prasibrovė Vienintelis, nešdamasis kryžlankį. 
Uvis paėmė jį ir iškėlė, parodydamas, jog strėlės jame nėra. 

- Štai ir ginklas! - šūktelėjo. - Toks, kokį turi Ordino šauliai. 
Gal leisime patikrinti komtūrui, kad jis niekuo nesiskiria... 

Haseldorfas paniekinamai numojo ranka. 

- Schiesst doch, und schluss damit...* - suniurzgė jis, nes ir 
iš tolo matė, jog kryžlankis iš tiesų yra Rygos gamybos. Nuo- 
dugnesnis patikrinimas jam irgi nieko nebūtų davęs, nes tik 
geras ginklakalys būtų pastebėjęs, jog šio Rygos ginkludėje ga- 
minto kryžlankio lankas yra pakeistas. Kryžlankis buvo tas pats, 
kurį Jundai padovanojo Tolvaikis**, tik plieninį lanką kalvis 
Kernius pakeitė dar tampresniu. 

- Komtūras sutinka! - sušuko Uvis, aukštai iškėlęs kryžlankį. 


* Šaukite, ir baigta! (Vok.) 
** Apie tai, kaip Junda įsigijo kryžlankį, sužinosite, perskaitę apysaką “Atpildo strėlė". 

- Ir noriu atkreipti šviesiausiojo Fiodoro Jaroslavovičiaus dėmesį 
į štai ką. Tai paprastas kryžlankis, toks, kokį turi šimtai Or- 
dino karių. Tų karių, kurie, jei pasisektų ši klasta, jotų iš paskos 
šviesiausiajam kniaziui Jaroslavui. Tačiau jūs tam čia ir esa- 
te, šviesiausiasis Fiodorai... Tam, kad sutrukdytumėte klas- 
tą. | 

- Didžiai gerbiamas kniaziau... Liepkite nutraukti šį vaidi- 
nimą!.- Brolio Stepono nepaliko slogi nuotaika, tačiau dabar 
vis tiek reikėjo vienaip ar kitaip baigti. 

- Šaukite... - trumpai tarė kunigaikštis Jurijus ir apsisukęs 
nužingsniavo atgal prie savo paaukštinto krėslo. 

Balso kelti niekas nebedrįso. Kurį laiką dar girdėjosi Žings- 
niar, krėslų stumdymas, bet netrukus ir tai nutilo. Dabar visa 
nemaža minia, užgniaužusi kvapą, sekė, ką daro į aikštę išėju- 
si aukšta mergina. Ji ėjo nešina jau įtemptu kryžlankiu kairėje 
rankoje ir strėle dešinėje. Nužygiavo tiesiai į vidurį aikštės ir 
iš ten pažvelgė šarvų link. Iš čia buvo gal tik šešiasdešimt žingsnių 
iki taikinio, ir Junda papurtė galvą. Iš taip arti šauti ji nebuvo 
pratusi. Apsisuko ir, visų nuostabai, atsitraukė dar per dvide- 
šimt žingsnių. Iš tokio nuotolio šaulys į šarvus pataikytų, ta- 
čiau turėtų būti labai įgudęs. 

Tačiau taikinys Jundai buvo ne patys šarvai, 0 pats susiviju- 
sių ąžuolo lapų rašto viduriukas, ne didesnis už didžiojo piršto 
nagą. Jų buvo du. Žinoma, rinktis reikėjo kairįjį, nes jis sau- 
gotų kniaziaus Jaroslavo širdį. 

Junda pasisuko šonu į taikinį ir įdėjo strėlę į griovelį. Strė- 
lę su kalvio Kerniaus grūdintu smaigaliu. Nukaltu kaip bukas 
trikampis ir pritaikytu pramušti šarvams. 

Vos ji pridėjo buožę prie peties, ją supantys žmonės, balta- 
sis varpinės bokštas, komtūras Haseldorfas, kniazius Jurijus, 
net jos broliai - Uvis su Daubaru - viskas tarsi išnyko. Teliko 
tik kryžlankis, griovelyje tykanti strėlė ir šarvai priekyje. 

O jų kairėje pusėje - susivijusi ąžuolo lapų puokštė. 

Prieš akis išniro Šventaragio slėnis, šimtamečiai ąžuolai, 
žilabarzdis žynys Prūtas, įdėjęs į jos delnus įkaitusią aukuro ugnyje 

sidabrinę strėlę ir dusliai taręs: “Šauk!" Junda tada iššovė, ir 
tas šūvis pakreipė jos likimą.* Lygiai taip pat viską nulems ir 
šis jos šūvis. 
ženklinanti strėlės kelią, nusidriekė nuo trikampio smaigalio 
iki pat taikinio. Iki pat vidurio kairėje pusėje susivijusios puokš- 
tės. Tereikėjo sulaikyti kvėpavimą, sustabdyti akimirką ir šir- 
dies plakimą. Viskas sustingo. Krustelėjo tiktai svirtį nuspau- 
džiantis pirštas. 

Dusliai trenkė plieninis kryžlankio lankas, ir tarsi suvaito- 
JO prieš varpinę stovintys šarvai. Vanago plunksna papuoštas 
strėlės galas styrojo tiesiai ąžuolo lapų puokštės viduryje. 

Viešpatavusi mirtina tyla tęsėsi dar kelias akimirkas, nes tie, 
kurie stovėjo toliau, gerai neįžiūrėjo. Nesusigaudė net, ar pa- 
taikė, nes, kryžlankio lankui kirtus, šarvai tik vos vos suvirpė- 
jo. Tada kilmingųjų eilėse pašoko jaunasis Fiodoras. 

- Pramušė! - sukliko jis keistai aukštu balsu. - Pramušė 
kiaurai. Tiesiai į širdį! Prakeikti vokiečiai!.. Mano tėvelį nu- 
žudyti siekia... 

Minia suūžė, ir jos gausme skambėjo įtūžis. 


"Tolesnę sumaištį teko raminti kunigaikščio Jurijaus sargy- 
bai. Dalis kilmingųjų šūvį palaikė jau įvykdytu pasikėsinimu į 
Didžiojo Naugardo kniazių, todėl griebėsi savo kalavijų. Karš- 
tesnieji, ypač tie, kurių žemės buvo Naugardo pusėje, buvo pa- 
siruošę įrodyti savo ištikimybę kniaziui Jaroslavui tuojau pat, 
užpuldami šiuos klastinguosius vokiečius. Kadangi Ordino ka- 
riai stovėjo kitoje aikštės pusėje, kunigaikščiui Jurijui teko į 
pagalbą kviestis savuosius. Haseldorfas dar stengėsi perrėkti 
įtūžusius balsus, tačiau brolis Steponas gerai suprato, kad vis- 
kas pralaimėta ir kad reikia kuo skubiau trauktis. Jis vos ne 
Jėga tempė už rankos komtūrą, ir netrukus visa vokiečių pa- 


Apie tai skaitykite Skomanto apysakoje “Jundos lemtis". 

siuntinybė dingo rūmų gilumoje. Kunigaikštis Jurijus ramino 
įsikarščiavusius, patikindamas, jog teutonai bus išsiųsti atgal, 
vos tik susikraus savo mantą, įskaitant ir šituos gražiai pa- 
puoštus, tačiau niekam netinkamus šarvus. 

Jaunasis Fiodoras jau spėjo įsakyti Kirilui, kad šis tuojau 
pat ruoštųsi kelionei, nes reikia kuo greičiau pranešti apie šį 
įvykį kniaziui Jaroslavui. 

Uvį saugojusiems sargybiniams teko atsitraukti. Jiems dabar 
buvo liepta daboti ką tik taip gerbtus vokiečius, kurie niūriais 
veidais stovėjo susibūrę netoli savo valdovo. 

- Bet tie kiti šarvai mūsų! - palaukęs, kol šiek tiek aprimo 
įsikarščiavę bojarinai, pareiškė kunigaikščiui Jurijui Uvis. - Ir 
to sužeisto, ir to, kuris nukirstas. Mes laimėjome. Tokios tai- 
syklės! 

Kunigaikščiui dabar rūpėjo tik viena - kaip nuraminti įtū- 
žusius pskoviečius. Jis pakėlė akis į Uvį, tarsi nustebęs, jog šis 
vis dar čia, po to atsisuko į rūmų duris, norėdamas įsitikinti, 
jog Haseldorfas bei kiti Ordino pasiuntinybės nariai jau sau- 
gus. 

- Galite paklausti komtūro, jūsų šviesybe, - pridūrė Uvis. - 
Tokios taisyklės jų kraštuose. Mes jų karius nukirtome, ir šar- 
vai mūsų. 

Kunigaikštis numojo ranka: 

- Imkite!.. Imkite ir dinkite iš čia. Dinkite visi nuo mano 
galvos! 

Jis nuskubėjo į rūmus, nes reikėjo atsisveikinti su vienais 
bei kitais ir pasistengti viską sutvarkyti taip, kad naugardie- 
čiai netyčia nesusidurtų su Ordino pasiuntiniais. 

Uvis atsisuko į brolį. Ilgakotį kovos kirvį Daubaras dar vis 
nešėsi dešinėje. 

- Kaip ranka? - paklausė jis. - Ji viską nulėmė. 

- Mažumėlę pritrenkta, - suniurzgė Daubaras, patrindamas 
vis dar užtirpusią kairę ranką. - Ir nubrozdinta. Bet nieko... 

- Ne ta. Dešinioji... 

- Dešinioji? Dešinioji nesužeista. 

- Taigi, kad ne. Bet jei mokėtum ja kiek švelniau tvoti, gal 
nebūtų kilusi ta sumaištis. Ir žirgą būtume laimėję, ne tik šar- 
vus. 

Daubaras susimąstė. Jis pakilojo sunkųjį kirvį ir atsiduso. 

- Ugi tiesą sakai.. - sutiko jis. - To Žirgo tai tikrai gaila. Toks 
didelis buvo, kaip sykis man. 


<-9AnNAS9UR LNB 


m —„ > —>—>>— 
a AN ASN O 


Turinys 


Ordino -PpasSiūntiNal si aa a ia as aaa aa 5 
Belaisvė savo Noru......LLL aaa aaa a aaa aaa 15 
* E SKOVO VAL a Už aaa a asis i S aa ias a T as 23 
EAUukI MAS cassie iai a ai a a 31 
Mieninni tė lis Ni LOKYS L zs ania ia Lao aaa iais 41 
ESKOVE arai a 49 
Jun keris Elaraldas 245 ini a a a 65 
Vienintelis li KES SVVAS sisiuks iseis is 77 
Jaunasis kunigaikštis Fiodoras........aaaaaaaaaaaai 85 
AS SLIDFESHIS - Luninas ia i a a ii 93 
Por SamMENLO E ULMNS Ss sissaii i aasis 107 
Iššūkis | Saias ai e aa a aa is 115 
Pirmoji IV KOV A a ie aa ia 125 
DauDar O: KIVIS sus iial e i a io ia 137 
Šarvai Naugardo kunigaikščiui „Lakis 145 


TunlOS SLECLO * 4 ataka aaa a ai a a ai a 153 


SKOMANTAS 
JUNDOS LEMTIS 


Ar pritinka merginai šaudyti iš 
kryžlankio? Junda su motina vyksta 
į Šventaragio slėnį prie Vilniaus pilies 
prašydama žynių permaldauti dievus 
ir atimti iš jos stebuklingo taiklumo 
dovaną. Tačiau, praradusi šią dovaną, 
Junda vos nepraranda gyvybės. 


SKOMANTO 
KNYGOS 


Lietuviai, nepaisant savo ilgos, permainingos 
ir didingos istorijos, negali pasigirti istorinių veikalų 
gausa. Taip pat nėra ir nuotykinės literatūros jau- 
nimui. Šias dvi spragas bando užpildyti SKOMANTO 
knygų serija. 


Prieš kelerius metus Kazys Almenas subūrė grupę 
literatų, kurie pabandė kurti apysakas jaunimui apie 
XIII a. pradžios Lietuvą. Vėliau prie šios grupės 
prisijungė ir daugiau rašytojų, o pirmosios knygos jau 
išvydo dienos šviesą. Tai leidžiamos bendru Skomanto 
slapyvardžiu apysakos “Teutonų belaisvis“, "Pelkių 
vilkė", “Atpildo strėlė", “Plėšikų pilis", “Užkeiktas lobis", 
“Dievų valia“, “Mėlynojo varno paslaptis“, "Polocko 
ranka" ir “Šarvai Naugardo kunigaikščiui", kurią dabar 
skaitote. 

Apysakose veikia tie patys pagrindiniai personažai: 
žemaičių rikis Žybartas, jo žmona Medeina ir penki 
vaikai: Daubaras, Junda, Uvis, Einius ir Gailė. Apysakų 
veiksmas aprėpia ne tik Lietuvą, bet ir latvių, rusų 
žemes, kitas šalis, su kuriomis lietuvių ir Žemaičių 
gentys XIII šimtmetyje kariavo, bičiuliavosi ir prekiavo. 

Pirmoji knyga “TEUTONŲ BELAISVIS“ pasakoja, 
kaip garsaus žemaičių rikio Žybarto sūnus, dešimtmetis 
Uvis, patenka į kalavijuočių nelaisvę, kelerius metus 
vargsta žvakių meistro namuose Rygoje, paskui 
parduodamas klajojantiems cirkininkams. 


Antrojoje knygoje “PELKIŲ VILKĖ" Uvis vėl vos 
nepatenka į teutonų nelaisvę, tačiau išsigelbsti ir po 
ilgų klajonių Žiemgalos miškais ir pelkėmis, 
prisijaukinęs vilkę, pagaliau pasiekia gimtąją Žemaitiją. 


Trečiosios knygos “ATPILDO STRĖLĖ“" veiksmas 
vyksta Deltuvos žemėje, kur turi ištekėti Uvio sesuo 
Junda, aukšta, graži, išdidi, puikiai šaudanti iš lanko 
ir kryžlankio mergina. Tačiau vestuvės išyra, nes, 
pasinaudoję jomis, kalavijuočiai kartu su pskoviečiais 
norėjo išžudyti žemaičių ir lietuvių didžiūnus. 


Ketvirtoji knyga “PLĖŠIKŲ PILIS" pasakoja apie 
tai, kaip Uvis su savo draugu žiemgaliu Zerviu randa 
nukautus prie Nemuno pirklius iš Gotlando salos ir 
bando išaiškinti kas įvykdė šią žmogžudystę. 


Penktojoje knygoje “UŽKEIKTAS LOBIS" Uvis 
su jaunesniuoju broliu Einium ieško senelio Žvelgotės 
lobio, kuris jiems reikalingas išpirkai už kalavijuočių 
pagrobtą motiną ir seserį. 


Šeštojoje knygoje “DIEVŲ VALIA“ Uviui ir jo 
bičiuliui Zerviui po ilgų nuotykių pavyksta nugabenti 
Dauguvos upe Einiaus surastą lobį į Kuoknesę, kur 
Ordino pilyje įkalintos Uvio motina Medeina ir 
jaunesnioji sesuo Gailė. 

Septintoji knyga “MĖLYNOJO  VARNO 
PASLAPTIS“ pasakoja apie tai, kaip Uviui pavyksta 
išnarplioti siaubingą nusikaltimą, įvykdytą jo vaikystės 
draugo Sirpučio tėvo rikio Algimanto pilyje. 


Aštuntosios knygos “POLOCKO RANKA" veiksmas 
prasideda Vilniaus pilyje, kai neseniai iškilęs Lietuvos 
kunigaikštis Mindaugas, sužinojęs, kad Kalavijuočių 
ordinas ir Didysis Naugardas nutarė sudaryti sąjungą, 
nukreiptą prieš Lietuvą, pasiunčia Uvį į rusų Žemes 
suardyti prasidėjusių derybų. 

Devintojoje Skomanto knygoje - “ŠARVAI 
NAUGARDO KUNIGAIKŠČIUI" pasakojama apie tai, 
kaip Uviui, Daubarui, Einiui ir Jundai pagaliau pavyksta 
pasiekti, kad Ordino ir didžiojo Naugardo derybos 
būtų nutrauktos. 


Skomantas 


Sk46 Šarvai Naugardo kunigaikščiui: Apysaka: Jaunimui. - K.: 
Tvermė, 1997. 
- 168 p. 
Iliustr. 


ISBN 9986 -4 76-13 -5 
Jaunimui skirta apysaka iš XIII a. pradžios apie žemaičių rikio Žybarto sūnus 


ir dukrą, kurie bando sutrukdyti Kalavijuočių ordino ir Didžiojo Naugardo 
sąmokslą, nukreiptą prieš Lietuvą. 


UDK 888.2 


SKOMANTAS 
Sarvai Naugardo kunigaikščiui 
Apysaka 


Redaktorius Eugenijus Valotka 
Dailininkas Gintaras Jocius 
Maketuotoja Nijolė Burncikienė 


SL 1615. 1997 03 03. 6,6 leidyb. aps. I., 10,5 sp. I. 
Išleido K. Almeno IĮ 
Prancūzų 47-1, 3035 Kaunas 
Tiražas 7 000 egz. Užsakymas 116 


Spaudė A. Jakšto spaustuvė, 
Girelės g. 22, 4230 Kaišiadorys 


ISBN 9986-476 -13 - 5 


Skomanto knygos: 


Teutonų belaisvis 

Pelkių vilkė 

Atpildo strėlė 

Plėšikų pilis 

Užkeiktas lobis 

Dievų valia 

Mėlynojo varno paslaptis 

Polocko ranka 

ŠARVAI NAUGARDO KUNIGAIKŠČIUI 
Jundos lemtis 


ISBN 9986-476-13-5 


